
PJESA I - KONTEKSTI STRATEGJIK

1. [bookmark: _Toc118282601]Hyrja dhe Qëllimi i Dokumentit Strategjik
Reforma “Drejtësi për të mitur” ishte pjesë e reformës në drejtësi e ndërmarrë nga Kuvendi i Shqipërisë në vitin 2016, ndaj dhe për herë të parë u miratua me ligjin nr. 37/2017, “Kodi i Drejtësisë Penale për të Mitur”, (KDPM).
 Kodi i Drejtësisë Penale për të Mitur, ka sjellë një qasje të re në sistemin e drejtësisë penale duke vënë në qendër të miturin, duke forcuar sistemin e drejtësisë në përputhje me parimet e KKBDF-së dhe me standardet dhe normat ndërkombëtare, që synojnë mbrojtjen e fëmijëve në kontakt/konflikt me ligjin, mbështetur në interesin e tyre më të lartë. Ligji garanton një kornizë ligjore për drejtësinë penale për fëmijët, promovon riintegrimin e fëmijës në konflikt me ligjin, mbrojtjen e të drejtave të fëmijës viktimë dhe/ose dëshmitar i veprës penale dhe parandalon riviktimizimin e fëmijës që ka qenë më parë viktimë e një vepre penale ose viktimizimin dytësor të shkaktuar si pasojë e pjesëmarrjes në proceset e drejtësisë. Ky ligj rregullon mënyrën e trajtimit dhe të mbrojtjes së të drejtave të fëmijëve, për mbështetjen e fëmijëve dëshmitarë, viktimë apo të akuzuar në procesin penal, si dhe në trajtimin dhe mbrojtjen e të miturve. Ligji përmban norma të posaçme ligjore lidhur me përgjegjësinë penale të të miturve, rregulla procedurale lidhur me hetimin, ndjekjen penale, procesin gjyqësor, ekzekutimin e vendimit të dënimit penal, rehabilitimin ose të çdo mase tjetër që përfshin një të mitur në konflikt me ligjin, një të mitur viktimë dhe/ose dëshmitar të veprës penale, si dhe rregulla për të rinjtë e grupmoshës 18 - 21 vjeç. Ky ligj me kaq shumë risi ka zhvilluar standardet e legjislacionit shqiptar dhe të praktikës së sistemit të drejtësisë në mbrojtjen e të drejtave të fëmijëve në tërësi dhe të të miturve në konflikt me ligjin në veçanti, duke vendosur fëmijën në qendër të vëmendjes dhe duke garantuar standardet e drejtësisë miqësore dhe të interesit më të lartë të fëmijës. Kodi është një ligj i veçantë për shkak të përmbajtjes së tij, pasi përmbledh të gjitha dispozitat që referojnë të miturin në Kodin Penal, Kodin e Procedurës Penale, ligjin “Për të drejtat dhe trajtimin e të dënuarve me burgim dhe të paraburgosurve”, si dhe ligje të tjera referuese të sistemit të drejtësisë penale për të mitur.
Risitë e këtij Kodi diktuan nevojën e hartimit dhe miratimit të Strategjisë së Drejtësisë për të Mitur (SDM) 2018-2021, për sigurimin e një drejtësie miqësore për fëmijët në praktik.
SNDM 2018-2021 është dokumenti i parë i cili hodhi bazat e një drejtësie miqësore për fëmijët dhe përmbushi disa nga rekomandimet e mekanizmave monitorues të konventave për të drejtat e fëmijës dhe të angazhimeve të qeverisë shqiptare në zbatimin e Objektivave të Zhvillimit të Qëndrueshëm (OZHQ), veçanërisht OZHQ 16: “Promovimi i shoqërisë paqësore dhe përfshirëse për zhvillim të qëndrueshëm, ofrimi i aksesit në drejtësi për të gjithë dhe ndërtimi i institucioneve efektive, llogaridhënëse dhe gjithëpërfshirëse në të gjitha nivelet”.
Analiza e zbatimit të këtij dokumenti tregoi se në përgjithësi ka pasur zhvillime pozitive në lidhje me drejtësinë penale për të mitur, kryesisht në miratimin e kuadrit nënligjor, krijimin e strukturave të reja që ofrojnë ndihmë ligjore të garantuar nga shteti; rritjen graduale të mundësive për të pasur një proces miqësor për fëmijën, hartimi dhe zbatimi i programeve të trajtimit, rehabilitimit dhe riintegrimit të të miturve në konflikt me ligjin.
Me vendimin nr. 892, datë 27.12.2022, të Këshillit të Ministrave, është miratuar dokumenti i dytë politik, Strategjia Ndërsektoriale e Drejtësisë për të Mitur 2022-2026, e cila ka në fokusin e saj forcimin dhe konsolidimin e arritjeve në fushën e drejtësisë penale për të mitur, aksesin në drejtësi, me qëllim për t’i mbajtur fëmijët larg nga ripërfshirja në kriminalitet dhe rivendosjen e të drejtave të tyre të cenuara në fushën familjare, civile, administrative dhe penale.
Në referim të raporteve periodike të monitorimit të hartuara, janë evidentuar arritje të rëndësishme dhe inkurajuese në fushat kryesore të strategjisë, të cilat janë reflektuar në rezultate konkrete dhe kanë ndikuar pozitivisht në avancimin e qëllimeve të politikave të miratuara. Megjithatë, analizat tregojnë se mbeten ende sfida ligjore, strukturore dhe operacionale, të cilat kërkojnë adresim të mëtejshëm dhe ndërhyrje të koordinuara nga institucionet përgjegjëse.
Hartimi i SNDM-së është paraprirë nga analiza e zbatimit të strategjisë, planit të veprimit (2022-2026) dhe pasaportës së treguesve. Analiza e secilit objektiv specifik dhe strategjik është bazuar në analizën e treguesve të realizuar, duke vënë në pah përparimet e bëra, praktikat e mira të zbatuara, nevojën për konsolidimin e tyre si dhe vështirësitë e hasura në zbatimin e planit të veprimit dhe adresimin e tyre për zgjidhje në periudhën në vijim.
Në këtë kuadër, kjo strategji synon të sjellë në praktikë përshkallëzim të masave tashmë të zbatuara, si dhe parashikon gjithashtu nisjen e aktiviteteve të reja për konsolidimin e drejtësisë miqësore për fëmijët, me vëmendje të veçantë masat e parandalimit parësor, parandalimin e recidivizmit, si dhe shërbimet miqësore në të gjitha hallkat e drejtësisë që prekin fëmijën.
Dokumenti udhëhiqet nga parimi i interesit më të lartë të fëmijës dhe parimi i një drejtësie miqësore për çdo fëmijë në kontakt/konflikt me ligjin dhe fëmijët që marrin pjesë në proceset civile, familjare, administrative, duke vënë në fokus masat e parandalimit parësor, parandalimin e recidivizmit, si dhe shërbimet miqësore në të gjitha hallkat e drejtësisë që prekin fëmijën.
Strategjia, sikurse dhe dy dokumentet e parë është konceptuar si një strategji ombrellë, e cila përmban objektivat më të rëndësishme dhe rezultatet e pritshme nga zbatimi i saj për vitet e ardhshme, të hartuara në vijim të detyrimeve që rrjedhin nga procesi i integrimit të Shqipërisë në BE dhe nga dokumente të tjera strategjike kombëtare.
Kjo strategji është një nga prioritetet kyçe të Ministrisë së Drejtësisë, në kuadër të mbrojtjes së të drejtave të fëmijëve, të pasqyruara edhe në Programin e Qeverisë Shqiptare, nën objektivin madhor “Zbatimi i reformimit të sistemit të drejtësisë për të miturit në konflikt me ligjin, përmes forcimit të drejtësisë restauruese dhe garantimit të mbrojtjes procedurale efektive”.
 “SDM 2027-2030” [footnoteRef:1]synon, duke u mbështetur në rezultatet e strategjisë së mëparshme, tashmë të përfunduar, të forcojë dhe të konsolidojë arritjet në fushën e drejtësisë penale për të mitur, aksesin në drejtësinë penale për të miturit, me qëllim për t’i mbajtur ata larg nga ripërfshirja në kriminalitet dhe riviktimizimin e tyre, që çdo fëmijë të ketë në çdo kohë akses në një sistem miqësor për të rivendosur të drejtat e tij/e saj të cenuara në fushën familjare, civile, administrative dhe penale.  [1:   Në këtë Strategji dhe Planin e saj të Veprimit termat ‘i/e mitur’ dhe ‘fëmijë’ janë përdorur si sinonime ekuivalente të njëri-tjetrit dhe nënkuptojnë individin që nuk ka mbushur ende moshën 18 vjeç.] 

 “SDM 2027-2030” synon të adresojë problemet me të cilat përballen të miturit që përfshihen në  kryerjen e një vepre penale, mes konsolidimit të një sistemi të drejtësisë penale që ka përparësi shmangien e privimit të lirisë së tyre, kur një gjë e tillë është e mundur; adreson faktorët kriminogjenë përmes ndërhyrjes së hershme për parandalimin parësor të përfshirjes së fëmijëve në kriminalitet dhe të veprave penale të kryera ndaj tyre, së pari nëpërmjet informimit, edukimit dhe ndërgjegjësimit të fëmijëve, prindërve, shoqërisë për nevojën e mbrojtjes së fëmijëve nga përfshirja në kryerjen e veprave penale ose nga viktimizimi prej tyre dhe së dyti nëpërmjet zbatimit të programeve të drejtësisë restauruese dhe ndërmjetësimit në rastet kur fëmijët përfshihen në konflikte ose vepra penale.  
Sikurse në strategjinë e mëparshme, “SDM 2027-2030” synon mbajtjen e fëmijëve në konflikt me ligjin jashtë proceseve penale dhe procedimeve gjyqësore, duke konsoliduar masat alternative të shmangies nga ndjekja penale ose procedimi gjyqësor, nëpërmjet zbatimit të programeve restauruese e ndërmjetësuese, këshillimit, mbikëqyrjes së fëmijës në rastet kur familja ose përfaqësuesi ligjor i tij nuk mund ta ushtrojë këtë mbikëqyrje, me qëllim rehabilitimin dhe riintegrimin e fëmijës. Në rastet kur mbikëqyrja e fëmijës është e nevojshme, theksi vihet tek programet rehabilituese dhe riintegruese të të miturit, shërbimet psiko-sociale, juridike për fëmijët nën mbikëqyrje dhe kujdesi që duhet të tregohet për përgatitjen e të miturit për rikthimin në familje dhe në shoqëri dhe mbikëqyrjen e tij për riintegrimin në shoqëri..
 “SDM 2027-2030”, në krahasim me strategjinë e mëparshme zgjeron objektivat e saj edhe në qasjen e çdo fëmije në një drejtësi miqësore në proceset civile, familjare dhe administrative. Arsyeja është se numri i fëmijëve që marrin pjesë në proceset gjyqësore të tjera, sidomos civile dhe familjare ose kur ka vendimmarrje që ndikojnë drejtpërdrejt tek fëmijët, është i lartë dhe se të drejtat e tyre cenohen shpesh. 
Masat e parashikuara në “SDM 2027-2030” synojnë një drejtësi që udhëhiqet nga parimi i interesit më të lartë të fëmijës për fëmijët në kontakt/konflikt me ligjin, si dhe në çdo veprim apo vendimmarrje që ka të bëjë me fëmijën ose që ndikon tek fëmija, në çdo fazë të proceseve civile, familjare, administrative dhe penale.



Përgatitja e “SDM 2027-2030” është planifikuar në Programin e Përgjithshëm Analitik të Projektakteve të Ministrisë së Drejtësisë për vitin 2026 dhe është në përmbushje të angazhimeve të marra në Planin Kombëtar të Integrimit Evropian (PKIE), kapitulli 23, “Gjyqësori dhe të Drejtat Themelore”, konkretisht 23.7, ku prioritetet janë: ngritja e Kampusit të ri për të miturit në Mëzez, i cili përfaqëson një nga risitë dhe investimet më të rëndësishme të kësaj Strategjie. Ai shënon një ndryshim të rëndësishëm në qasjen ndaj të miturve në konflikt me ligjin, duke e vendosur rehabilitimin, edukimin, mbështetjen psiko-sociale dhe riintegrimin në qendër të trajtimit të tyre; forcimi i mëtejshëm i mekanizmave institucionale për mbrojtjen e fëmijëve, mbrojtja e viktimave të dhunës në familje, promovimi i të drejtave për personat me aftësi ndryshe, garantimi i barazisë gjinore dhe sigurimi i shërbimeve minimale sociale dhe shëndetësore, sidomos në nivel lokal; ngritja e qendrave të shërbimit të ndihmës juridike parësore në qytetet e planifikuara duke synuar shtrirjen e shërbimit të ndihmës juridike parësore në të gjithë territorin e vendit;[footnoteRef:2] si dhe është në linjë me Marrëveshjen e Stabilizim-Asociimit ndërmjet Republikës së Shqipërisë dhe Komuniteteve Evropiane e Shteteve të tyre anëtare (MSA), neni 2 “Respektimi për parimet demokratike dhe të drejtat e njeriut” dhe neni 78 "Fuqizimi i institucioneve dhe shtetit të së drejtës". [2:  https://www.drejtesia.gov.al/per-miratimin-e-planit-kombetar-per-integrimin-evropian-2021-2023/] 


Në hartimin e “SDM 2027-2030” janë mbajtur parasysh gjetjet dhe rekomandimet e Komisionit Evropian të dërguara nëpërmjet “Raportit për Shqipërinë 2025”,  si dhe rekomandimet e Komitetit për të Drejtat e Fëmijës, Strategjia e BE-së për Drejtësinë për të Mitur, rekomandimet e Këshillit të Evropës për një drejtësi miqësore për fëmijët[footnoteRef:3], rekomandimet e mekanizmave monitorues të konventave të OKB-së dhe Këshillit të Evropës ku shteti shqiptar është palë, veçanërisht të GREVIO-s[footnoteRef:4], GRETA-s[footnoteRef:5], CPT[footnoteRef:6], direktivat e BE-së për një drejtësi miqësore për fëmijët dhe mbrojtjen e viktimave[footnoteRef:7] si dhe rekomandimet e partnerëve vendas dhe ndërkombëtarë që  punojnë me dhe për fëmijët[footnoteRef:8].  [3:  https://rm.coe.int/16804b2cf3.]  [4:  https://rrjetikunderdhunesgjinore-monitorime.al/2018/01/14/pjese-nga-raporti-fillestar-i-vleresimit-i-grevio-s/.]  [5:  https://rm.coe.int/greta-2020-09-fgr-alb-en/1680a0b84f.]  [6: https://rm.coe.int/168097986b.]  [7: https://eur-lex.europa.eu/legal-content/EN/TXT/PDF/?uri=CELEX:32012L0029&from=EN]  [8: https://ec.europa.eu/info/policies/justice-and-fundamental-rights/rights-child/child-friendly-justice_en] 

“SDM 2027-2030” u bazua në gjetjet dhe rekomandimet e analizës së zbatimit të “SDM 2022-2026”.
Dokumenti strategjik dhe Plani i Veprimit i “SDM 2027-2030” vënë theksin në aksesin në çdo kohë dhe për çdo fëmijë në një sistem drejtësie miqësor për fëmijët dhe ku çdo veprim dhe vendimmarrje synohet të udhëhiqet nga interesi më i lartë i fëmijës.   



2. Kuadri ligjor dhe institucional 

[bookmark: _Hlk236233712]2.1.  Kuadri ligjor.
Strategjia Ndërsektoriale e Drejtësisë për të Mitur 2027-2030, Plani i saj i Veprimit dhe Pasaporta e Treguesve, është hartuar në përputhje me parimin e interesit më të lartë të fëmijës dhe me parimet e tjera dhe standardet më të larta të drejtësisë miqësore për të mitur. Ky dokument strategjik është hartuar në përputhje me Kushtetutën e Republikës së Shqipërisë, së ndryshuar, Konventën e Kombeve të Bashkuara për të Drejtat e Fëmijës (OKB), KEDNJ, Traktatin e Lisbonës, Kartën e të drejtave themelore të BE, direktivat dhe rekomandimet e Bashkimit Evropian dhe me legjislacionin në fuqi[footnoteRef:9].  [9:  Me urdhrin nr. 64, datë 30.3.2026 të Kryeministrit është ngritur Grupi Ndërinstitucional i Punës, për hartimin e “SDM 2027–2030”, planit të saj të veprimit dhe të pasaportës së treguesve. Grupi Ndërinstitucional i Punës, gjatë hartimit të gjithë paketës strategjike, drejtohet nga Zëvendësministri i Drejtësisë, që ka për detyrë funksionale ndjekjen e politikave lidhur me mbrojtjen e të drejtave të miturve në sistemin e drejtësisë. Grupi Ndërinstitucional i Punës, gjatë ushtrimit të detyrave funksionale, mbështetet nga Sekretariati Teknik, që është pjesë e Drejtorisë së Politikave dhe Strategjive në Fushën e Drejtësisë në Ministrinë e Drejtësisë.] 

Me anë të këtij dokumenti strategjik synohet zbatimi i politikave dhe prioriteteve të Qeverisë Shqiptare nën objektivin madhor “Fuqizimi i një sistemi efektiv dhe miqësor, rehabilitimi, rishoqërizimi dhe riintegrimi sa më i shpejtë i të miturve në konflikt/në kontakt me ligjin, në përputhje me standardet më të larta të Bashkimit Evropian. Strategjia Ndërsektoriale e Drejtësisë për të Mitur 2027-2030, Plani i saj i Veprimit udhëhiqet nga parimi i ligjshmërisë, ku çdo i mitur qoftë dhe ai vulnerabël, në përputhje me Kodin e Drejtësisë Penale për të Mitur dhe ligjeve në fuqi, i garantohen të drejtat dhe garancitë procedurale gjatë një procesi gjyqësor ose administrativ,  mbrojtja, shërbimet ligjore dhe psikologjike, në përputhje me moshën, nivelin dhe aftësinë e tij për të kuptuar, me qëllim që çështja e tij të shqyrtohet pa vonesë dhe me përparësi.
Gjithashtu me anë të këtij dokumenti strategjik synohet përmirësimi i aksesit në drejtësi dhe përmirësimi i procedurave në lidhje me qasjen e çdo fëmije në çdo proces gjyqësor/administrativ,  në lidhje me të drejtën për t’u informuar, me të drejtën për të shprehur lirisht pikëpamjet, me të drejtën për t’u dëgjuar, me të drejtën për të pasur praninë e një mbrojtësi, me të drejtën e një interpretimi dhe përkthimi të mundshëm, me të drejtën e pjesëmarrjes efektive dhe mbrojtjes nga viktimizimi i dytë dhe i përsëritur, gjatë një procesi të drejtë/të rregullt gjyqësor. 
Në këtë strategji, një vëmendje të veçantë, i kushtohet ndihmës ligjore parësore dhe dytësore, për çdo procedurë gjyqësore/administrative, shmangies gjatë kohës së ballafaqimit midis viktimës dhe të akuzuarit dhe që dëshmitë apo deklaratat e fëmijëve, të merren nga profesionistë të kualifikuar e të trajnuar në drejtësinë miqësore për të mitur, në përputhje me nevojat e veçanta të çdo fëmije. Çdo të mituri i ushtohet kujdesi i nevojshëm, si dhe i garantohet mirëqenia, zhvillimi harmonik, integriteti dhe personaliteti i çdo fëmije. Gjithashtu me anë të këtij dokumenti strategjik, synohet garantimi i efektivitetit të mekanizmave dhe institucioneve përgjegjëse në fushën e mbrojtjes së të drejtave të fëmijëve, respektimi dhe promovimi i të drejtave, si dhe mbrojtja e fëmijëve me nevoja specifike. Komponentë të tjerë të rëndësishëm në këtë dokument, janë nxitja/zbatimi i masave alternative të shmangies nga ndjekja penale, respektimi i garancive procedurale të të miturve, në lidhje me marrjen e masës së shmangies nga ndjekja penale, nxitja/aplikimi i programeve të drejtësisë restauruese/ndërmjetësimit, këshillimin për të miturin dhe familjen, paralajmërimin me gojë dhe paralajmërimin me shkrim.

Strategjia Ndërsektoriale e Drejtësisë për të Mitur 2027-2030 dhe Plani i saj i Veprimit, udhëhiqen nga këto parime, të cilat janë:
1. Parimi i ligjshmërisë;
2. Parimi i interesit më të lartë të fëmijës; 
3. Parimi i barazisë dhe mosdiskriminimit;  
4. Parimi i drejtësisë dhe i paanësisë; 
5. Parimi i proporcionalitetit; 
6. Parimi i  mbrojtjes, promovimit të të drejtave dhe zhvillimit harmonik të fëmijës;  
7. Parimi i  të drejtës për t’u informuar, dëgjuar,shprehur pikëpamjet dhe pjesëmarrjes në  procedurën gjyqësore ose administrative,  në përputhje me moshën, nivelin dhe aftësinë e tij për të kuptuar;  
8. Parimi aksesit të barabartë të fëmijëve në ndihmën juridike dhe ushtrimit të të drejtave dhe garancive ligjore procedurale;
9. Parimi i prezumimit të pafajësisë;
10. Parimi i një procesi të rregullt ligjor dhe shqyrtimi pa vonesë dhe me përparësi; 
11. Parimi i përparësisë së aplikimit të masave alternative të shmangies;
12. Parimi i mbrojtjes së jetës private dhe familjare; 
13. Parimi i pjesëmarrjes së detyrueshme të psikologut;
14. Parimi i dënimit të mëparshëm të të miturit;
15. Kufizimi ose heqja e lirisë si masë e fundit.

Kuadri ligjor që rregullon fushën e mbrojtjes së të drejtave të fëmijëve, është i sinkronizuar në përputhje me instrumentat ndërkombëtare të ratifikuara dhe në përputhje me standardet e Konventës së OKB-së “Për të drejtat e fëmijës” dhe ato të BE-së dhe të Këshillit të Evropës.
“SNDM 2027–2030” si një dokument strategjik i është referuar Kushtetutës së Republikës së Shqipërisë, të ndryshuar dhe konventave ndërkombëtare, si më poshtë vijon:
· Ligji nr. 8417, datë 22.11.1998 “Kushtetuta e Republikës së Shqipërisë”, e ndryshuar;
· Ligji nr. 7510, datë 8.8.1991 “Për aderimin e Republikës së Shqipërisë në Paktin Ndërkombëtar për të Drejtat Civile dhe Politike”;
· Ligji nr. 7531, datë 11.12.1991 “Për ratifikimin e Konventës për të Drejtat e Fëmijës (OKB)”;
·  Ligji nr. 7767, datë 9.11.1993 “Për aderimin në Konventën “Për eliminimin e të gjitha formave të diskriminimit ndaj grave”;
· Ligji nr. 8137, datë 31.7.1996 “Për ratifikimin e Konventës Evropiane të të Drejtave të Njeriut” dhe Protokolli nr. 7 i KEDNJ-së;
· Deklarata Universale për të Drejtat e Njeriut;
· Ligji nr. 8624, datë 15.6.2000 “Për aderimin në Konventën e Hagës “Për mbrojtjen e fëmijëve dhe bashkëpunimin për birësimet jashtë vendit”;
· Ligji nr. 8774, datë 23.4.2001 “Për ratifikimin e Konventës nr. 182 ‘Format më të këqija të punës së fëmijëve, 1999’ të Organizatës Ndërkombëtare të Punës”;
· Ligji nr. 9265, datë 29.7.2004 “Për ratifikimin e Konventës Evropiane ‘Për kompensimin e viktimave të krimeve të dhunshme’”;
· Ligji nr. 9359, datë 24.3.2005 “Për ratifikimin e Konventës Evropiane ‘Për marrëdhëniet me fëmijët”;
· Ligji nr. 9443, datë 16.11.2005 “Për aderimin e RSH-së në Konventën ‘Për juridiksionin, ligjin e zbatueshëm, njohjen, zbatimin dhe bashkëpunimin, në lidhje me përgjegjësinë prindërore dhe masat për mbrojtjen e fëmijëve”;
· Ligji nr. 9446, datë 24.11.2005 “Për aderimin e RSH-së në Konventën ‘Për aspektet civile të rrëmbimit ndërkombëtar të fëmijës’”;
· Ligji nr. 9833, datë 22.11.2007 “Për aderimin e RSH-së në protokollin opsional të Konventës së OKB-së ‘Për të drejtat e fëmijëve’ për përfshirjen e fëmijëve në konflikte të armatosura”;
· Ligji nr. 9834, datë 22.11.2007 “Për aderimin e RSH-së në protokollin opsional të Konventës së OKB-së “Për të drejtat e fëmijëve”, për shitjen e fëmijëve, prostitucionin dhe, pornografinë me fëmijë’”;
· Ligji nr. 10 071, datë 9.2.2009 “Për ratifikimin e Konventës së Këshillit të Evropës për mbrojtjen e fëmijëve nga shfrytëzimi seksual dhe abuzimi seksual”;
· Ligji nr. 86/2013 “Për ratifikimin e Protokollit opsional të konventës për të drejtat e fëmijës “Për procedurën e komunikimit”;
· Ligji nr. 10 424, datë 2.6.2011 “Për ratifikimin e Konventës së Këshillit të Evropës ‘Për statusin juridik të fëmijëve të lindur jashtë martesës”;
· Ligji nr.10 398, datë 17.3.2011 “Për aderimin e Republikës së Shqipërisë në Konventën “Për njohjen dhe zbatimin e vendimeve në lidhje me detyrimet ushqimore”;
· Ligji nr. 10 425, datë 2.6.2011 “Për ratifikimin e Konventës së Këshillit të Evropës për ushtrimin e të drejtave të fëmijëve;
· Ligji nr. 63/2012 “Për ratifikimin e Konventës së Hagës ‘Për rivendosjen ndërkombëtare të detyrimit ushqimor ndaj fëmijëve dhe formave të tjera të mbështetjes për anëtarët e tjerë të familjes’”;
· Ligji nr. 108/2012 “Për ratifikimin e Konventës së OKB-së “Për të drejtat e personave me aftësi të kufizuara”;
· Ligji nr. 93/2014 “Për përfshirjen dhe aksesueshmërinë e personave me aftësi të kufizuara”;
· Ligji nr. 43/2024 “Për ratifikimin e protokollit, për ligjin e zbatueshëm për detyrimet ushqimore”.


Lidhja e SNDM-së me kuadrin ligjor kombëtar.
“SNDM 2027–2030 lidhet me kuadrin ligjor në fuqi që rregullon çështjet në fushën e mbrojtjes së të drejtave të fëmijëve. 
Ligji nr. 37/2017 “Kodi i Drejtësisë Penale për të Mitur” (KDPM), ka hyrë në fuqi më 1 janar 2018 dhe udhëhiqet nga parimi i mbrojtjes së interesit më të lartë të fëmijës dhe synon integrimin, rehabilitimin e fëmijëve në kontakt/konflikt me ligjin, mbrojtjen e të drejtave të fëmijëve dëshmitarë, viktimë apo të akuzuar në procesin penal, parandalimin e viktimizimit të dytë ose riviktimizimit, në procesin penal, parandalimin në kryerjen e veprës penale dhe sigurimin e administrimit të drejtësisë. Në sistemin e drejtësisë përfshihen edhe fëmijët të cilët janë në konflikt me ligjin, por mund të jenë vulnerabël.
Kodi i Drejtësisë Penale për të Mitur garanton një qasje sa më të plotë në drejtësinë miqësore për çdo fëmijë si dhe efektivitetin e zbatimit të të drejtave të fëmijëve dhe garantimin e aksesit efektiv në sistemin e drejtësisë. Aksesi në drejtësinë miqësore për të mitur duhet të jetë i shpejtë, i përshtatur sipas nevojave të veçanta dhe të drejtave të fëmijëve. Kodi gjithashtu garanton të drejtën për një proces të rregullt ligjor, të drejtën për pjesëmarrje dhe për të kuptuar procedurat, të drejtën për respektimin e jetës private dhe familjare, si dhe të integritetit dhe dinjitetit. 
Ligji përmban norma të posaçme ligjore lidhur me përgjegjësinë penale të të miturve, rregulla procedurale lidhur me hetimin, ndjekjen penale, procesin gjyqësor, ekzekutimin e vendimit të dënimit penal, rehabilitimin ose të çdo mase tjetër që përfshin një të mitur në konflikt me ligjin, një të mitur viktimë dhe/ose dëshmitar të veprës penale, si dhe rregulla për të rinjtë e grupmoshës 18–21 vjeç. Dispozitat e këtij Kodi përmbajnë norma procedurale që lidhen me organet përgjegjëse gjatë procedurës së administrimit të drejtësisë, me respektimin e proceseve penale që afektojnë fëmijët si dhe me rregulla të posaçme për ekzekutimin e vendimeve dhe masave të tjera. 
Sistemi penal dhe shërbimet sociale, arsimore, policia e shtetit, shërbimi i provës dhe prokuroria duhet të bashkëpunojnë jo vetëm në parandalimin, por edhe në përcaktimin e masave restauruese më të përshtatshme për fëmijët në konflikt me ligjin dhe sidomos për rehabilitimin e tyre. Me anë të këtij objektivi madhor, synohet reformimi i sistemit të drejtësisë për të miturit në konflikt me ligjin dhe forcimi i sistemit të drejtësise restauruese dhe mbrojtja efektive të të drejtave procedurale të fëmijëve.
Ky ligj vendos fëmijën në një pozitë kryesore dhe garanton standardet më të larta të drejtësisë miqësore bazuar në interesin më të lartë të fëmijës. Kodi është një ligj i veçantë për shkak të përmbajtjes së tij, pasi përmbledh të gjitha dispozitat që referojnë të miturin në Kodin Penal, Kodin e Procedurës Penale, ligjin “Për të drejtat dhe trajtimin e të dënuarve me burgim dhe të paraburgosurve”, si dhe ligje të tjera referuese të sistemit të drejtësisë penale për të mitur. Ky Kod siguron përafrimin e legjislacionit shqiptar me direktivën 2011/93/BE, datë 13.12.2011, përveç përputhjes me standardet ndërkombëtare dhe rajonale.
Në zbatim të plotë të këtij KDPM-je janë parashikuar objektiva madhorë mbi bazën e të cilave  mbështetet SNDM 2027–2030” dhe paketa strategjike, e cila garanton akses të barabartë, efektiv, për të miturit në konflikt me ligjin, viktima ose dëshmitarë të veprave penale, konsolidon sistemin e drejtësisë miqësore, duke i garantuar fëmijëve, pjesëmarrje, mbrojtje nga riviktimizimi dhe procedura të përshtatura, në përputhje me moshën dhe nevojat e të miturve si dhe është e orientuar drejt forcimit të rehabilitimit, edukimit, shmangies nga ndjekja penale, drejtësisë restauruese dhe riintegrimit të të miturve në konflikt me ligjin,  duke forcuar edhe më tej koordinimin ndërinstitucional, monitorimin dhe përdorimin e evidencave.
Në zbatim të KDPM-së janë hartuar 8 (tetë) vendime të Këshillit të Ministrave, 2 (dy) udhëzime dhe 7 (shtatë) urdhra ministri:
1. Vendimi nr. 148, datë 20.3.2019 i Këshillit të Ministrave “Për procedurën që zbaton shërbimi i provës në rast të mospërmbushjes së masës alternative të shmangies nga ndjekja penale”;
2. Vendimi nr. 149, datë 20.3.2019 i Këshillit të Ministrave “Për krijimin, organizimin, funksionimin, karakteristikat e përdorimit të aksesimit, të dhënat parësore e dytësore dhe dhënësin e informacionit të sistemit të integruar të të dhënave të drejtësisë penale për të mitur”; 
3. Vendim nr. 655, datë 10.10.2022 “Për disa shtesa në vendimin nr. 149, datë 20.3.2019 i Këshillit të Ministrave “Për krijimin, organizimin, funksionimin, karakteristikat e përdorimit të aksesimit, të dhënat parësore e dytësore dhe dhënësin e informacionit të sistemit të integruar të të dhënave të drejtësisë penale për të mitur”; 
4. Vendimi nr. 207, datë 10.4.2019 i Këshillit të Ministrave “Për përcaktimin e autoriteteve kompetente dhe të procedurës që do të ndiqet për përmbushjen e detyrimeve të caktuara nga gjykata për të miturin në konflikt me ligjin”; 
5. Vendimi nr. 233, datë 17.4.2019 i Këshillit të Ministrave “Për përcaktimin e rregullimeve të veçanta lidhur me funksionimin e mjediseve, të nivelit të sigurisë së tyre dhe standardet e programeve të edukimit e të rehabilitimit, në rastet e kufizimit të lirisë së të miturve”; 
6. Vendimi nr. 314, datë 15.5.2019 i Këshillit të Ministrave “Për organizimin, funksionimin, si dhe përcaktimin e rregullimeve specifike lidhur me strukturën dhe organikën e Qendrës së Parandalimit të Krimeve të të Miturve dhe të Rinjve”; 
7. Vendimi nr. 656, datë 10.10.2022 i Këshillit të Ministrave “Për disa shtesa dhe ndryshime në vendimin nr. 314, datë 15.5.2019, të Këshillit të Ministrave, “Për organizimin, funksionimin, si dhe përcaktimin e rregullimeve specifike lidhur me strukturën dhe organikën e Qendrës së Parandalimit të Krimeve të të Miturve dhe të Rinjve”.
Në zbatim të KDPM-së janë hartuar 4 (katër) udhëzime: 
1. Udhëzim nr. 7640, datë 5.7.2018 i ministrit të Drejtësisë “Për përcaktimin e formës dhe rregullave të përgatitjes së dokumentit për lirimin me kusht të të miturit të dënuar”; 
2. Udhëzim i përbashkët nr. 650, datë 13.9.2019 i ministrit të Drejtësisë dhe ministrit të Shëndetësisë dhe Mbrojtjes Sociale “Për përcaktimin e kritereve dhe procedurave për përzgjedhjen e përfaqësuesve proceduralë për fëmijët në konflikt me ligjin, fëmijët viktima dhe dëshmitarë në procesin penal”; 
3.  Udhëzim i përbashkët nr. 9, datë 17.6.2020 i ministrit të Drejtësisë dhe Këshillit të Lartë Gjyqësor “Për përcaktimin e rregullave për krijimin e një bazë të dhënash të posaçme për çështjet e dhunës në familje, në gjykata dhe unifikimin e regjistrimit të tyre”.
4. Udhëzim nr. 79, datë 30.05.2019 i Këshillit të Lartë të Gjyqësorit “Mbi caktimin e gjyqtarëve për gjykimin e çështjeve të drejtesisë për të mitur”.
Gjithashtu, në zbatim të KDPM-së janë hartuar 6 (gjashtë) urdhra të ministrit të drejtësisë dhe një urdhër i përbashkët i ministrit të drejtësisë dhe ministrit të arsimit dhe sportit (MAS) si më poshtë vijon: 
1. Urdhër nr. 4950, datë 2.5.2018 i ministrit të drejtësisë “Për përcaktimin e formës së regjistrit të posaçëm të masës alternative të shmangies nga ndjekja penale, “paralajmërim me gojë”; 
2. Urdhër nr. 4951, datë 2.5.2018 i ministrit të drejtësisë “Për miratimin e formatit dhe të dhënave për masën alternative të shmangies nga ndjekja penale, “paralajmërim me shkrim”; 
3. Urdhër nr. 7639, datë 5.7.2018 i ministrit të drejtësisë “Për miratimin e rregullave të detajuara për përdorimin e Sistemit të Integruar të të Dhënave të Drejtësisë Penale për të Mitur nga Drejtoria e Përgjithshme e Burgjeve dhe Drejtoria e Përgjithshme e Shërbimit të Provës”;
4. Urdhër nr. 7641, datë 5.7.2018 i ministrit të drejtësisë “Për përcaktimin e elementëve të marrëveshjes për zbatimin e masës së shmangies dhe/ose ndërmjetësimin”; 
5. Urdhër nr. 367, datë 15.7.2019 i ministrit të drejtësisë “Për miratimin e formatit të planit individual për përmbushjen e detyrimit të caktuara nga gjykata për të miturin në konflikt me ligjin”; 
6. Urdhër nr. 368, datë 15.7.2019 i ministrit të drejtësisë “Për miratimin e formatit të raportit për mospërmbushjen e masës alternative të shmangies nga ndjekja penale e të miturve në konflikt me ligjin”; 
7. Urdhër i përbashkët nr. 3348/1, datë 18.4.2018 i ministrit të drejtësisë dhe ministrit të arsimit, sportit dhe rinisë “Për rregullimin e procesit arsimor në institucionet e ekzekutimit të vendimeve penale për të mitur”. 
Ligji nr. 18/2017 “Për të drejtat dhe mbrojtjen e fëmijës”, përcakton të drejtat dhe mbrojtjen që gëzon çdo fëmijë, mekanizmat dhe autoritetet përgjegjëse, që garantojnë me efektivitet ushtrimin, respektimin, promovimin e këtyre të drejtave, si dhe mbrojtjen e veçantë të fëmijës. Ky ligj garanton mirëqenien, përmirësimin e cilësisë së jetës së fëmijës, ndihmën dhe përkujdesin efektiv për fëmijën, shëndetin dhe mirëqenien e të cilit janë në rrezik dhe ushtrimin e të drejtave, në përputhje me zhvillimin e personalitetit, bazuar në interesin më të lartë të tij si dhe marrjen e masave për të siguruar jetesën, mbijetesën dhe zhvillimin e fëmijës.
Ligji nr. 111/2017 “Për ndihmën juridike të garantuar nga shteti”, synon të fuqizojë sistemin e ndihmës juridike të garantuar nga shteti, të sigurojë akses të barabartë të të gjithë individëve në sistemin e drejtësisë, të ofrojë shërbime të ndihmës juridike në mënyrë profesionale, cilësore, efiçente dhe efektive, veçanërisht për personat në kushte të jofavorshme ekonomike, sociale ose juridike. 
Në kuptim të këtij ligji (nr.111/2017), ndihma juridike falas është parësore dhe dytësore dhe i ofrohet personave si: 
1. viktimave të dhunës në familje; 2. viktimave të abuzuar seksualisht dhe viktimave të trafikimit të qenieve njerëzore, në çdo fazë të procedimit penal; 3. viktimave të mitur dhe të miturve në konflikt me ligjin, në çdo fazë të procedimit penal; 4. fëmijëve, të cilët jetojnë në institucionet e përkujdesjes shoqërore; 5. fëmijëve nën kujdestari, të cilët kërkojnë të nisin një proces pa miratimin e kujdestarit të tyre ligjor ose kundër kujdestarit të tyre ligjor; 6. personave që përfitojnë nga pagesa për aftësinë e kufizuar, në përputhje me legjislacionin në fuqi për ndihmën dhe shërbimet shoqërore, duke përfshirë edhe personat që përfitojnë nga statusi i të verbrit; 7. personave, të cilët i nënshtrohen trajtimit të pavullnetshëm në institucionet e shërbimit të shëndetit mendor, sipas dispozitave të legjislacionit në fuqi për shëndetin mendor; 8. personave, të cilët i nënshtrohen trajtimit vullnetar në institucionet e shërbimit të shëndetit mendor për sëmundjet e rënda mendore; 9. personave, ndaj të cilëve kërkohet heqja ose kufizimi i zotësisë për të vepruar, në çdo fazë të këtij procesi; 10. personave, të cilëve u është hequr ose kufizuar zotësia për të vepruar, që kërkojnë të nisin një proces kundër kujdestarit të tyre ligjor, për rifitimin e zotësisë për të vepruar, pa miratimin e kujdestarit ligjor; 11. personave, të cilët janë përfitues të skemave të mbrojtjes sociale; 12. personave, të cilëve u është cenuar e drejta nëpërmjet një veprimi ose mosveprimi që përbën diskriminim, bazuar në vendimin e organit kompetent, sipas legjislacionit në fuqi për mbrojtjen nga diskriminimi.

Të tjera ligje me rëndësi janë: 
1. Ligji nr. 7895, datë 27.1.1995 “Kodi Penal i Republikës së Shqipërisë”, i ndryshuar;
2. Ligji nr. 7905, datë 21.3.1995 “Kodi i Procedurës Penale”, i ndryshuar;
3. Ligji nr. 8116, datë 29.3.1996 “Kodi i Procedurës Civile”, i ndryshuar; 
4. Ligji nr. 9062 datë 8.5.2003 “Kodi i Familjes”, i ndryshuar; 
5. Ligji nr. 8678, datë 14.5.2001 “Për organizimin dhe funksionimin e Ministrisë së Drejtësisë”, i ndryshuar;
6. Ligji nr. 78/2020 “Për organizimin dhe funksionimin e shërbimit të provës”;
7. Ligji nr. 81/2020 “Për të drejtat dhe trajtimin e të dënuarve me burgim dhe të paraburgosurve” i ndryshuar;
8. Ligji nr. 8/2023 “Për organizimin dhe funksionimin e shërbimit përmbarimor gjyqësor shtetëror”;
9. Ligji nr. 82/2021 “Për përkthimin zyrtar dhe profesionin e përkthyesit zyrtar, i ndryshuar; 
10. Ligji nr. 9695 datë 19.3.2007 “Për procedurat e birësimit dhe Komitetin Shqiptar të Birësimit”, i ndryshuar;
11. Ligji nr. 10 385, datë 24.2.2011 “Për ndërmjetësimin në zgjidhjen e mosmarrëveshjeve”, i ndryshuar; 
12.Ligji nr. 111/2017 “Për ndihmën juridike të garantuar nga shteti”;
13. Ligji nr. 55/2018 “Për profesionin e avokatit në Republikën e Shqipërisë”;
14. Ligji nr. 8454, datë 4.2.1999 “Për Avokatin e Popullit” i ndryshuar;
15.Ligji nr. 146/2014 “Për njoftimin dhe konsultimin publik;
16. Ligji nr. 97/2016 “Për organizimin dhe funksionimin e Prokurorisë në Republikën e Shqipërisë”, i ndryshuar;
17. Ligji nr. 98/2016 “Për organizimin pushtetit gjyqësor në Republikën e Shqipërisë”, i ndryshuar; 
18. Ligji nr. 115/2016 “Për organet e qeverisjes së sistemit të drejtësisë” shfuqizuar nene me vendimin e Gjykatës Kushtetuese nr.41, datë 16.5.2017 dhe me vendimin e Gjykatës Kushtetuese nr. 78, datë 12.12.2017, ndryshuar me ligjin nr. 47/2019, datë 18.7.2019; 
19. Ligji nr. 69/2012 “Për sistemin arsimor parauniversitar në Republikën e Shqipërisë”, i ndryshuar;
20. Ligji nr. 163/2014 “Për urdhrin e punonjësve socialë në Republikën e Shqipërisë” ndryshuar me ligjin nr.45/2017, date 6.4.2017, ndryshuar me ligjin nr.141/2020, datë26.11.2020; 
21. Ligji nr. 40/2016 “Për urdhrin e psikologut në Republikën e Shqipërisë”; 
22. Ligji nr. 10 221, datë 4.2.2010 “Për mbrojtjen nga diskriminimi”, i ndryshuar; 
[bookmark: _Hlk234402140]23. Ligji nr. 124/2024 “Për mbrojtjen e të dhënave personale”;
24. Ligji nr. 82/2024 “Për policinë e shtetit”;
25. Ligji nr. 139/2015 “Për vetëqeverisjen vendore”, i ndryshuar me ligjin nr. 38/2019, datë 20.6.2019; 
26. Ligji nr. 18/2017 “Për të drejtat dhe mbrojtjen e fëmijës”;
27. Ligji nr. 62/2022 “Për regjistrin kombëtar të të dënuarve për krime seksuale”; 
28. Ligji nr. 129/2021 “Për statusin fëmijë në përkujdesje të Republikës”;
29. Ligji nr.  93/2014 “Për përfshirjen dhe aksesueshmërinë e personave me aftësi të kufizuara”;
30. Ligji nr. 11/2026 “Për parandalimin dhe mbrojtjen nga dhuna ndaj grave dhe dhuna në familje”;
31. Ligji nr. 121/2016 “Për shërbimet e kujdesit shoqëror në Republikën e Shqipërisë”, ndryshuar me ligjin nr. 99/2024, datë 12.9.2024; 
32. Ligji nr. 57/2019 “Për asistencën sociale në Republikën e Shqipërisë” i ndryshuar me ligjin nr. 79/2023, datë 12.10.2023;
33.Ligji nr. 22/2018 “Për strehimin social” i ndryshuar me ligjin nr. 48/2023, datë 22.6.2023;
34. Ligji nr. 17/2018 “Për statistikat zyrtare”.
25. Kodi i Transmetimit për Median Audiovizive, i miratuar me Vendimin e AMA-s, nr. 10, datë 10.07.2023
2.2 Kuadri institucional.
Janë disa institucione shtetërore që kanë kompetencë të plotë ligjore që merren me çështjet e të drejtave të fëmijëve dhe të fëmijëve me nevoja specifike.
Ministria e Drejtësisë, në përputhje me ligjin nr. 8678, datë 14.5.2001 “Për organizimin dhe funksionimin e Ministrisë së Drejtësisë”, i ndryshuar, ndjek dhe përgjigjet për realizimin e politikës së përgjithshme shtetërore në fushën e drejtësisë. Në aparatin e Ministrisë së Drejtësisë është parashikuar një strukturë përgjegjëse e ngarkuar drejtëpërdrejt në hartimin e politikave të përgjithshme shtetërore për sistemin e drejtësisë, konkretisht Drejtoria e Politikave dhe Strategjive në Fushën e Drejtësisë. Në bazë të këtij ligji organik, Ministria e Drejtësisë ushtron veprimtarinë e saj dhe ka për qëllim të kërkojë respektimin e Kushtetutës, të ligjeve, realizimin dhe mbrojtjen e dinjitetit, të të drejtave të njeriut dhe lirive themelore, si dhe të kontribuojë në parandalimin e shkeljeve të ligjit, në përputhje dhe në funksion të kërkesave të zhvillimit demokratik dhe të integrimit evropian të Republikës së Shqipërisë.
Qendra e Parandalimit të Krimeve të të Miturve dhe të Rinjve realizon veprimtari rehabilituese dhe riintegruese nëpërmjet mbikëqyrjes dhe mbrojtjes së të miturve/të rinjve pas kryerjes së dënimit ose pas lirimit me kusht. Rregulla të detajuara në lidhje me organizimin dhe funksionimin e Qendrës janë të përcaktuara në vendimin nr. 314, datë 15.5.2019 të Këshillit të Ministrave, i ndryshuar. Qendra ka si mision parandalimin e krimeve të të miturve dhe të rinjve dhe për rrjedhojë realizon aktivitete e fushata sensibilizuese për rritjen e ndërgjegjësimit të komunitetit që do të mirëpresë të miturit pas përfundimit të periudhës së dënimit apo lirimit me kusht. 
Qendra bashkëpunon me Shërbimin e Provës, me administratën e institucionit të ekzekutimit të vendimeve dhe me Njësinë e Mbrojtjes së Fëmijës, sipas fushës së përgjegjësisë së ligjit nr.18/2017, “Për të drejtat dhe mbrojtjen e fëmijës” dhe me institucione të tjera përgjegjëse. Qendra ndjek programimet, koordinon trajnimet e specializuara të profesionistëve për drejtësinë për të mitur dhe propozon tema e metodika të nevojshme për zhvillimin e specializimeve. Gjithashtu, grumbullon të dhëna, gjeneron statistika nga Sistemi i Integruar i të Dhënave të Drejtësisë Penale për të Mitur dhe përgatit raporte e analiza, lidhur me gjendjen dhe parandalimin e kriminalitetit për të miturit apo të rinjtë në konflikt me ligjin. 
Kufizimi i lirisë është instituti apo edhe një qendër e caktuar, përmes të cilit synohet vendosja në mbikëqyrje e të miturit në konflikt me ligjin me qëllimin e vetëm për të mos e izoluar nga shoqëria apo komuniteti dhe edukimin e rehabilitimin e tij, përmes programeve të posaçme. Risia që sjell ky dokument strategjik lidhet me ngritjen dhe funksionimin e Institutit të Kufizimit të Lirisë, dhe përbën një nevojë të domosdoshme, për zbatimin e Kodit të Drejtësisë Penale për të Mitur, i cili synon një qasje të re në sistemin e drejtësisë penale, duke vënë në qendër të miturin dhe forcimin e sistemit të drejtësisë, në përputhje me parimet e KKBDF-së, standardet dhe normat ndërkombëtare, për mbrojtjen e fëmijëve në kontakt/konflikt me ligjin, bazuar në interesin më të lartë të fëmijës. Rregulla të detajuara mbi organizimin dhe funksionimin e Institutit të Kufizimit të Lirisë janë të përcaktuara në vendimin nr.233, datë 17.4.2019 të Këshillit të Ministrave, i dalë në zbatim të Kodit të Drejtësisë Penale për të Mitur.
Instituti i Kufizimit të Lirisë synon për herë të parë vendosjen e të miturit me liri të kufizuar dhe ofrimin e lehtësirave dhe kushteve të veçanta të të miturve duke mos përkeqësuar gjendjen e tij. 
Në këtë Institut, të miturit me liri të kufizuar i garantohen aktivitete/programe me karakter edukues dhe riintegrues, në përputhje me shëndetin e tij fizik e mendor, respektin për veten dhe ndjenjën e përgjegjësisë ndaj shoqërisë e komunitetit. Gjatë qëndrimit të tij në këtë institute, i ofrohet mbeshtetja dhe nxitja, për të marrë pjesë në këto aktivitete/programe, në përputhje me nevojat individuale të të miturve, duke marrë në konsideratë moshën, gjininë, sfondin shoqëror e kulturor, fazën e zhvillimit, rrethanat dhe llojin e veprës së kryer. 
Në Institutin e Kufizimit të Lirisë, parashikohen që përveç të miturve të privuar nga liria, të vendosen edhe fëmijët vulnerabël ose fëmijë që kanë përjetuar abuzime fizike, mendore apo seksuale, ku drejtuesit apo personeli i institucionit, marrin masa të menjëhershme për mbrojtjen e integritetit fizik e mendor dhe mirëqenien e tyre. Kohëzgjatja e kufizimit të lirisë për të miturin, në përputhje me parashikimet e Kodit të Drejtësisë Penale për të Mitur, nuk mund të jetë më shumë se tre vjet. Lidhur me strukturën organizative dhe institucionale, instituti i kufizimit të lirisë është i projektuar me mjedise, me mjedise me nivele të ulëta sigurie dhe me numër të vogël të të miturve me liri të kufizuar të cilët mund të vendosen, në këto mjedise. Ky organizim strukturor, vjen për arsye të trajtimit individual, si dhe të kontrollit për mbrojtjen e të miturve, nga dëmtime që mund t’i shkaktojnë vetes, të miturve të tjerë, personelit apo komunitetit jashtë institucionit. 
Struktura organizative dhe përmasat e mjediseve janë të projektuara për të krijuar lehtësirat e nevojshme në lidhje me aksesin dhe kontaktin e të miturve të privuar nga liria me familjarët e tyre. Mjediset ku do të realizohen kufizimi i lirisë, parashikohet që të kenë fillimisht shpërndarje gjeografike në Tiranë, me qëllim realizimin e kontaktit të të miturve me familjarët dhe integrimin me mjedisin shoqëror, ekonomik dhe kulturor të komunitetit. Instituti i Kufizimit të Lirisë udhëhiqet nga parimi i ushtrimit të kujdesit të nevojshëm në lidhje me nevojat e veçanta të të miturve të privuar nga liria dhe nga parimi i mbrojtjes së integritetit të mirëqenies së tyre fizike e mendore. Gjatë pranimit në këtë institucion, kryhet regjistrimi dhe u shpjegohen rregullat e institucionit, të drejtat e detyrimet e të miturit në një gjuhë miqësore dhe të kuptueshme, në praninë edhe të psikologut. Rregulla të detajuara janë edhe në lidhje me funksionimin e mjediseve, pranimin në institucion, sistemimin në institucion, higjienën, veshjet dhe shtrojat, ushqimin, shëndetin, lirinë e mendimit, lirinë e ndërgjegjes dhe fesë, kontaktin me shoqërinë dhe komunitetin, ankesat, inspektimin dhe monitorimin dhe personelin e institucionit. 
Të nevojshme janë edhe standardet e programeve të edukimit e të rehabilitimit, me anë të të cilave synohet arsimimi, zhvillimi personal e shoqëror, trajnimi profesional, rehabilitimi dhe përgatitja për lirim. Këto mund të përfshijnë: shkollimin, trajnimin profesional, punën dhe terapinë profesionale, edukimin qytetar, aftësitë sociale dhe trajnimin e aftësive, menaxhimin e zemërimit, trajtimin e varësive, terapinë individuale dhe të grupit, edukimin fizik e sportiv, programet e drejtësisë restauruese dhe riparimin e dëmit të shkaktuar, aktivitete krijuese, ndërsa në kohën e lirë aktivitete jashtë institucionit, leje ditore dhe format të tjera lejeje, përgatitjen për lirim dhe kujdes pas lirimit. Në programet e rehabilitimit, në planin individual, ofrohet mbështetje për të miturin për kthimin në familjen e tij ose në gjetjen e një familjeje kujdestare dhe lehtësimin në zhvillimin e marrëdhënieve shoqërore, gjetjen e strehimit, vazhdimin e arsimimit e të trajnimit, gjetjen e punësimit, referimin te shërbimet e duhura sociale e shëndetësore dhe sigurimin e ndihmës e mbështetjes ekonomike. 
Për të miturin me liri të kufizuar hartohen dhe zbatohen aktivitete, ku do të marrë pjesë ai. Plani individual konsiston edhe në zhvillimin e aftësive të të miturit për riintegrimin në shoqëri dhe përfitimin pozitiv që mund të ketë në komunitet, pas përfundimit të periudhës së kufizimit. Plani individual zbatohet e përditësohet rregullisht, me pjesëmarrjen e të miturve, prindërve ose të afërmëve të tyre. Programet e edukimit dhe të rehabilitimit zbatohen edhe ndaj grupeve të veçanta të të miturve, si atyre me shtetësi të huaj, pakicave etnike dhe gjuhësore dhe të miturve me aftësi të kufizuara.
Avokati i Popullit mbron të drejtat, liritë dhe interesat e ligjshëm të individit nga veprimet ose mosveprimet e paligjshme e të parregullta të organeve të administratës publike, si dhe të të tretëve që veprojnë për llogari të saj. Ai është nxitës i standardeve më të larta të të drejtave dhe lirive të njeriut në vend. Avokati i Popullit kryen edhe detyra të tjera të caktuara me ligje të veçanta. Zyra e Avokatit të Popullit ndahet në pesë seksione të specializuara, një nga seksionet është: Seksioni për mbrojtjen dhe promovimin e të drejtave të fëmijëve. 
Avokati i Popullit monitoron zbatimin e ligjit nr. 18/2017, “Për të drejtat dhe mbrojtjen e fëmijës”, në përputhje me Konventën për të Drejtat e Fëmijëve, në zbatim të detyrimeve të përcaktuara në ligjin nr. 8454, datë 4.2.1999, “Për Avokatin e Popullit”, të ndryshuar.
Këshilli Kombëtar për të Drejtat dhe Mbrojtjen e Fëmijës është organ këshillimor dhe ka për detyrë funksionale këshillimin dhe bashkërendimin e politikave shtetërore për garantimin e të drejtave dhe mbrojtjen e fëmijës në të gjitha fushat, sidomos në ato të drejtësisë, shërbimeve shoqërore, arsimit, shëndetësisë dhe kulturës. Këshilli Kombëtar për të Drejtat dhe Mbrojtjen e Fëmijës kryen detyra të tjera të parashikuara në ligjin nr. 18/2017, “Për të drejtat dhe mbrojtjen e fëmijës”.
Agjencia Shtetërore për Mbrojtjen e të Drejtave të Fëmijëve është përgjegjëse për koordinimin dhe organizimin e sistemit të integruar të mbrojtjes së fëmijës konform politikave për mbrojtjen e fëmijës, duke përfshirë zbatimin e ndërhyrjeve dhe marrjen e masave për parandalimin dhe mbrojtjen e fëmijës nga abuzimi, neglizhimi, keqtrajtimi dhe dhuna. Agjencia mbështet strukturat e mbrojtjes së fëmijës në nivel vendor, me qëllim për të koordinuar punën me agjencitë shtetërore/private, për të zhvilluar aktivitete profesionale për mbrojtjen e fëmijës, për të dhënë asistencë, menaxhim, zgjidhje të rasteve të fëmijëve në nevojë për mbrojtje, si dhe këshillim me agjencitë shtetërore qendrore dhe vendore dhe punonjësve që punojnë në institucione publike e private për ndihmën e fëmijës në rrezik apo në nevojë për mbrojtje. 
Agjencia mbledh të dhëna për mbrojtjen e fëmijës, menaxhon regjistrin elektronik kombëtar për rastet e fëmijës në nevojë për mbrojtje si dhe analizon nevojat për ndërhyrje specifike të  mbrojtjes së fëmijës dhe të mbështetjes së familjeve me një fokus të veçantë te parandalimi, Gjithashtu, kontrollon cilësinë e shërbimit të strukturave të mbrojtjes, kontrollon e organizon trajnime vazhduese për punonjësit e mbrojtjes së fëmijës dhe profesionistëve të tjerë që punojnë me fëmijët në nevojë për mbrojtje. Agjencia bashkëpunon me autoritetet përgjegjëse me qëllim mbrojtjen dhe menaxhimin e rasteve të fëmijës në situatë migrimi, ndërkufitare dhe në nevojë për mbrojtje jashtë territorit të Republikës së Shqipërisë, si dhe të fëmijës së pashoqëruar.
Njësia për mbrojtjen e fëmijës në bashki ngrihet dhe funksionon si njësi e posaçme brenda strukturës përgjegjëse për shërbimet shoqërore në nivel bashkie dhe ka për detyrë, në mënyrë të posaçme, parandalimin, identifikimin, vlerësimin, mbrojtjen dhe ndjekjen e rasteve të fëmijës në rrezik dhe/ose në nevojë për mbrojtje. 
Komisioneri për Mbrojtjen nga Diskriminimi siguron mbrojtje efektive nga diskriminimi dhe nga çdo formë sjelljeje që nxit diskriminimin. Komisioneri mbështetet nga Zyra e Komisionerit për Mbrojtjen nga Diskriminimi (zyra).  Komisioneri shqyrton ankesat nga personat ose grupet e personave që pretendojnë se janë diskriminuar, kryen hetime administrative, nxit parimin e barazisë dhe mosdiskriminimit, monitoron zbatimin e këtij ligji dhe ligjit “Për barazinë gjinore në shoqëri”. Gjithashtu, paraqet padi, në mbrojtje të parimit të barazisë dhe mosdiskriminimit, për çështje që lidhen me interesa kolektive, vë në lëvizje Gjykatën Kushtetuese, kur konstaton se ligji ose akti normativ cënon të drejtat dhe liritë themelore të individëve, informon për të drejtën e mbrojtjes nga diskriminimi dhe për mjetet ligjore të disponueshme për këtë mbrojtje, si dhe ka kompetenca të tjera sipas parashikimeve të këtij ligji. 
Komisioneri për të Drejtën e Informimit dhe Mbrojtjen e të Dhënave Personale është autoriteti i pavarur që monitoron e mbikëqyr të drejtën për mbrojtjen e të dhënave personale dhe që vepron në përputhje me parashikimet e ligjit nr. 124/2024 “Për mbrojtjen e të dhënave personale”. Me anë të këtij ligji, përcaktohen rregullat për mbrojtjen e individëve në lidhje me përpunimin e të dhënave personale të tyre. Roli dhe funksioni i Komisionerit lidhet me mbrojtjen e të dhënave personale dhe ruajtjen e konfidencialitetit të të dhënave që lidhen me të miturin. Këto të dhëna personale që lidhen me të miturit në procedimet penale përpunohen në mënyrë të ligjshme dhe të drejtë si dhe aksesi në to kufizohet vetëm për autoritetet dhe personat të cilëve u nevojiten ato për ushtrimin e funksioneve të tyre në procedimin penal ose për zbatimin e masave të urdhëruara nga gjykata.

Strategjia e Drejtësisë për të Mitur 2022 - 2026 dhe Plani i saj i Veprimit përbëjnë dokumentin themelor strategjik në fushën e drejtësisë për të mitur në Republikën e Shqipërisë, duke konsoliduar më tej reformat e ndërmarra për garantimin e një sistemi drejtësie miqësore, të aksesueshëm, efektiv dhe në përputhje me standardet kombëtare dhe ndërkombëtare përmbrojtjen e të drejtave të fëmijës. Në themel të këtij dokumenti qëndrojnë parimet e interesit mëtë lartë të fëmijës, mosdiskriminimit, pjesëmarrjes dhe informimit, respektimit të dinjitetit, si dhegarantimit të të drejtave procedurale për çdo fëmijë në kontakt me sistemin e drejtësisë. 
Referuar raporteve të monitorimit ecuria e përgjithshme e zbatimit paraqitet pozitive, me zhvillime konkrete në drejtim të forcimit të sistemit të drejtësisë për të mitur, rritjes së bashkëpunimit institucional, përmirësimit të kapaciteteve profesionale dhe garantimit më efektiv të të drejtave të fëmijëve përgjatë procedurave ligjore dhe institucionale. Gjatë periudhës raportuese janë evidentuar rezultate të rëndësishme në drejtim të avancimit të masave prioritare, konsolidimit të mekanizmave të bashkëpunimit ndërmjet institucioneve përgjegjëse, si dhe vijimit të proceseve që synojnë rritjen e cilësisë së shërbimeve dhe standardeve të trajtimit të të miturve në kontakt me ligjin. Njëkohësisht, progres është shënuar edhe në forcimin e praktikave të monitorimit dhe raportimit, të cilat kanë kontribuar në ndjekjen më efektive të zbatimit të Planit të Veprimit. Megjithatë, gjatë vitit 2025 janë konstatuar edhe disa sfida, të lidhura kryesisht me ritmin e zbatimit të disa masave specifike, nevojën për koordinim të mëtejshëm ndërinstitucional, si dhe domosdoshmërinë e forcimit të kapaciteteve administrative dhe teknike në funksion të përmbushjes së plotë të objektivave të strategjisë. Adresimi i këtyre elementëve mbetet prioritar për periudhën në vijim, me qëllim garantimin e realizimit të plotë dhe në kohë të masave të mbetura. 
Periudha Janar - Dhjetor 2025 karakterizohet nga progres i qëndrueshëm në zbatimin e Strategjisë së Drejtësisë për të Mitur 2022–2026, duke dëshmuar angazhimin institucional për forcimin e mëtejshëm të një sistemi drejtësie që respekton, mbron dhe promovon të drejtat e fëmijëve, në përputhje me standardet më të mira kombëtare dhe ndërkombëtare. 
SDM 2022-2026 parashikon për zbatim gjatë 5 viteve të implementimit të saj, 4 QëllimePolitike,13 Objektiva Specifikë dhe 64 masa për të kontribuar në performancën e 45 indikatorëve cilësorë dhe sasiorë.
Lidhur me përmbushjen e objektivave të Qëllimit të Parë Politik për “Parandalimin e veprave penale ndaj fëmijëve dhe të kryera prej tyre përmes edukimit, informimit dhe ndërgjegjësimit tëshoqërisë dhe fëmijëve” konstatohet se: progresi kryesor nuk identifikohet thjesht te rritja e volumit të shërbimeve, por te transformimi i cilësisë së tyre përmes një qasjeje multidimensionale. 
Analiza e ecurisë tregon se është arritur një sinkronizim më i mirë midis komponentëve të edukimit dhe shëndetësisë, duke krijuar një mjedis ku parandalimi është bërë parësor ndaj trajtimit.  Argumenti kryesor për këtë arritje qëndron në faktin se sistemet mbështetëse tanimë operojnë mbi parimine “ndërhyrjes së hershme”. Kjo do të thotë se janë forcuar mekanizmat që identifikojnë rreziqet sociale përpara se ato të kthehen në krizë, duke siguruar që burimet financiare dhe njerëzore të përdoren në mënyrë më efiçente dhe të orientuara drejt rezultateve afatgjata në shëndetin dhe mirëqenien e popullatës.
Janë bërë hapa të mëtejshëm drejt arritjes së Qëllimit të Parë të Politikës. Nga 12 masat e zbatueshme për vitin 2025, 6 masa u zbatuan plotësisht, 4 masa u zbatuan pjesërisht dhe 2 masa të pazbatuara. 50 % e masave janë realizuar plotësisht për periudhën raportuese. Plani i Veprimit parashikon 10(dhjetë) masa për O.S1.1 dhe 2(dy) masa për O.S1.2. 
Objektivi Specifik 1.1. “Informim/edukim/ndërgjegjësim në qarqet e targetuara për parandalimin e veprave penale ndaj fëmijëve dhe të kryera prej tyre dhe qasja në drejtësinë miqësore në çdo kohë për çdofëmijë”. Plani i Veprimit për Objektivin 1.1 parashikon 10 masa, prej të cilave 6 masa janë zbatuar plotësisht, 3 masa zbatuar pjesërisht dhe 1 masë e pazbatuar. 60% emasave janëzbatuar plotësisht.

Ky objektiv është udhëhequr kryesisht nga Ministria e Arsimit dhe Sportit (MAS)- Raporton se temat mbi të drejtat e fëmijëve, parandalimin e dhunës dhe bullizmit janë bërë pjesë organike e lëndës së “Qytetarisë” dhe fushës “Shoqëria dhe Mjedisi”. Përveç kurrikulës, MAS ka raportuar zhvillimin e moduleve specifike për parandalimin e përdorimit të substancave narkotike, alkoolit dhe duhanit. Një masë thelbësore e MAS është fuqizimi i Shërbimit Psiko-Social, ku përmes trajnimeve të psikologëve dhe punonjësve socialë, është rritur kapaciteti për identifikimin e hershëm të rasteve të rrezikut dhe referimin e tyre në kohë. Raportimi i tyre thekson se anketimet me nxënësit kanë treguar një rritje të ndjeshme të njohurive mbi pasojat e sjelljeve devijante. AKAP-Gjatë vitit 2025 janë përmirësuar programet mësimore të lëndës “Qytetari” për klasat 1, 6 dhe 10, duke forcuar temat që lidhen me të drejtat e fëmijëve, edukimin ligjor, kulturën demokratike, sigurinë online dhe parandalimin e dhunës. Në programin e klasës së 10-të është trajtuar më në mënyrë të strukturuar drejtësia për të mitur dhe qasja në drejtësi. Janë zhvilluar aktivitete ndërgjegjësuese, orë interaktive, simulime procesesh gjyqësore, takime me prindër, Policinë e Shtetit, psikologë dhe OJF për tema si bullizmi, dhuna, ekstremizmi, siguria në internet dhe parandalimi i kriminalitetit tek të miturit. Gjithashtu, është hartuar protokolli për identifikimin dhe menaxhimin e rasteve të dhunës në shkolla. Në shkolla janë forcuar mekanizmat e raportimit dhe bashkëpunimi ndërinstitucional, ndërsa janë planifikuar masa për rritjen e sigurisë dhe trajnimin e stafit. Megjithatë, mbeten sfida si mungesa e stafit mbështetës, kamerave funksionale, buxhetit dhe anketave të standardizuara. Në përgjithësi, masat kanë ndikuar në rritjen e ndërgjegjësimit të nxënësve, përmirësimin e bashkëpunimit mes institucioneve dhe uljen e rasteve të dhunës dhe përfshirjes së të miturve në veprimtari kriminale. Avokati i Popullit- Ka raportuar një angazhim voluminoz përmes 30 ditëve të hapura të zhvilluara në institucione arsimore në mbarë vendin. Institucioni thekson se këto aktivitete kanë shërbyer si urë lidhëse për të informuar nxënësit dhe prindërit mbi rolin e Komisionerit për Mbrojtjen e të Drejtave të Fëmijëve dhe funksionimin e mekanizmave të ankimimit. Raporti i tyre vë në dukje se bisedat e drejtpërdrejta kanë rritur besimin e fëmijëve te institucionet mbrojtëse, duke u shpjeguar atyre në gjuhë të thjeshtë se si të kërkojnë ndihmë. Komisioneri për Mbrojtjen nga Diskriminimi (KMD)- Raporton sesione trajnimi dhe tryeza teknike, me fokus të veçantë te maturantët në qytetin e Korçës. KMD ka raportuar edukimin e të rinjve mbi konceptet e gjuhës së urrejtjes dhe diskriminimit në mjediset shkollore. Gjithashtu, institucioni raporton hapat e ndërmarrë për përgatitjen e materialeve të thjeshtëzuara që u janë shpërndarë nxënësve gjatë vizitave studimore në zyrat e tyre qendrore. 
Drejtoria e Ndihmës Juridike Falas- Ka raportuar një punë të gjerë në drejtim të informimit ligjor të thjeshtëzuar. Raportimi i tyre specifikon prodhimin dhe shpërndarjen e posterave dhe fletëpalosjeve nëpër shkolla, që shpjegojnë shërbimin e ndihmës juridike falas. Një arritje kyçe e raportuar është prodhimi i videove në gjuhën e shenjave, duke garantuar që informacioni mbi aksesin në drejtësi të jetë gjithëpërfshirës edhe për fëmijët me aftësi të kufizuara. 
Komisioneri për të Drejtën e Informimit dhe Mbrojtjen e të Dhënave Personale- Raporton fokusimin te mbrojtja e privatësisë në internet. Përmes aktiviteteve të “Privacy Day”, institucioni raporton edukimin e mësuesve, nxënësve dhe prindërve mbi rreziqet e ekspozimit të të dhënave sensitive. Gjithashtu, raportohet kryerja e hetimeve administrative në qendrat e trajtimit të viktimave të trafikimit, për të siguruar që konfidencialiteti i të miturve të respektohet me rigorozitet.
 Autoriteti i Mediave Audiovizive- Raporton forcimin e rolit mbikëqyrës ndaj transmetimeve televizive në oraret e mbrojtura. Në raportim theksohet se janë vendosur sanksione dhe gjoba për operatorët mediatikë që nuk kanë respektuar kodin e transmetimit lidhur me mbrojtjen e të miturve, duke parandaluar ekspozimin e tyre ndaj skenave të dhunshme apo denigruese. 
Qendra për Parandalimin e Krimeve të të Miturve dhe të Rinjve (QPKMR)- Raporton se ka vijuar të vërë në dispozicion të aktorëve të sistemit udhëzues praktikë dhe broshura online mbi drejtësinë miqësore. Edhe pse nuk raportohen botime të reja, institucioni thekson se materialet ekzistuese janë shpërndarë nëpër tryeza teknike rajonale për të unifikuar praktikën e trajtimit të të miturve. ShërbimiSocial Shtetëror- Në kuadër të zbatimit të Strategjisë Ndërsektoriale të Drejtësisë për të Mitur, ka hartuar një manual që përmban sesione të edukimit ligjor dhe informimit për fëmijët në institucionet/qendrat e përkujdesit për fëmijë. Ky udhëzues miqësor synon njohjen e fëmijëve me të drejtat dhe detyrimet e parashikuara në legjislacion, si dhe ndërgjegjësimin e tyre për parandalimin e veprave penale përmes formave të ndryshme psiko-edukative lidhur me çështjet e drejtësisë penale. Në zbatim të planit të veprimit të drejtorisë, gjatë monitorimeve të realizuara në institucionet e përkujdesit social për fëmijë gjatë vitit 2025, janë zhvilluar sesione edukimi në Shtëpinë e Fëmijës “Zyber Hallulli”, Tiranë, si dhe në Shtëpinë e Fëmijës 6-15 vjeç, Shkodër. Në këto aktivitete morën pjesë gjithsej 55 fëmijë dhe 14 anëtarë të stafit. Gjithashtu, në planet e veprimit të institucioneve të përkujdesit për fëmijë është parashikuar zbatimi i këtij manuali, me synim organizimin periodik të sesioneve informuese dhe edukuese. 
Ministria e Shëndetësisë dhe Mbrojtjes Sociale (MSHMS)- Në kuadër të projektit “Askush të mos mbetet pas”, ka ndërmarrë masa konkrete për promovimin e përfshirjes sociale dhe mbështetjen e personave me aftësi të kufizuara në dëgjim. Në këtë kuadër, është publikuar fjalori online i gjuhës së shenjave, si një instrument i rëndësishëm për lehtësimin e komunikimit dhe aksesit në informacion. Gjithashtu, janë organizuar 8 trajnime me komunitetin në disa qytete të vendit, si dhe 10 trajnime me prindër në Tiranë, me synim përmirësimin e komunikimit në gjuhën e shenjave dhe rritjen e ndërgjegjësimit mbi të drejtat e personave që nuk dëgjojnë. Këto aktivitete kanë kontribuar në fuqizimin e komunitetit dhe në nxitjen e një shoqërie më gjithëpërfshirëse. 
Ministria e Punëve të Brendshme (MPB)- Përmes Qendrës Kombëtare për Ekstremizmin e Dhunshëm, nuk ka të evidentuar asnjë rast të të miturve të përfshirë në grupe konkrete të dhunshme apo të radikalizuara. Institucioni vijon të angazhohet në koordinimin e proceseve dhe programeve të rehabilitimit, riintegrimit dhe risocializimit të fëmijëve të kthyer nga zonat e konfliktit Siri/Irak. Aktualisht, 19 fëmijë të mitur ndjekin arsimin parauniversitar. Të miturit mbështeten përmes Planeve Individuale të Mbrojtjes (PIM), të menaxhuara nga Punonjësi për Mbrojtjen e Fëmijës pranë njësisë bashkiake të vendbanimit, nëpërmjet Grupit Teknik Ndërsektorial (GTN), i përbërë nga aktorë të vijës së parë. Gjatë vitit 2025 janë raportuar 3 raste të reja të të miturve në risk radikalizimi, të shpërndara në 3 qytete të ndryshme, për të cilat është koordinuar ndjekja dhe ndërhyrja me institucionet përgjegjëse. Këto raste janë identifikuar dhe raportuar përmes një mekanizmi të koordinuar institucional, me përfshirjen e strukturave vendore dhe qendrore. 
Agjencia Kombëtare e Rinisë (AKR)- Ka mbështetur dhe financuar iniciativa të ndryshme me fokus mirëqenien, fuqizimin dhe parandalimin e sjelljeve me risk tek të rinjtë. Në këtë kuadër, është zbatuar një projekt me objektiv përmirësimin e shëndetit dhe mirëqenies së 90 të rinjve të moshës 15-18 vjeç në bashkitë Sarandë, Konispol dhe Delvinë, përmes trajnimeve dhe aktiviteteve që promovojnë stilin e jetesës së shëndetshme, zhvillimin e aftësive sociale e kulturore, si dhe parandalimin e dukurive të dëmshme, si përdorimi i substancave dhe dhuna. Gjithashtu, është financuar projekti “Përtej plagëve të fshehura të traumës ka jetë”, i organizatës Qendra Psikosociale “Vatra”, me synim fuqizimin dhe mbështetjen e të rinjve në bashkitë Berat, Kuçovë dhe Dimal, përmes nxitjes së talenteve të tyre dhe rritjes së aftësive për zhvillim personal dhe pjesëmarrje aktive në jetën e komunitetit. Më 10 tetor 2025, Agjencia Kombëtare e Rinisë organizoi aktivitetin “Rinia e Informuar– Rinia e Sigurt: Ndërgjegjësimi mbi sjelljet e kundërligjshme dhe roli i drejtësisë restauruese për të rinjtë”, me pjesëmarrjen e institucioneve përgjegjëse, përfaqësuesve të arsimit parauniversitar dhe aktorëve të tjerë relevantë. Aktiviteti synoi krijimin e një hapësire dialogu ndërmjet të rinjve dhe institucioneve, rritjen e ndërgjegjësimit mbi pasojat e sjelljeve të kundërligjshme, si dhe promovimin e alternativave pozitive si sporti, arti, vullnetarizmi dhe aktivizmi rinor. Po ashtu, më 18 dhjetor 2025, është zhvilluar një takim me të miturit që vuajnë dënimin pranë Institutit të Ekzekutimit të Vendimeve Penale për të Miturit, Kavajë. Qëllimi i këtij aktiviteti ishte shpërndarja e materialeve edukative dhe diskutimi mbi mënyrat e riintegrimit në shoqëri të të miturve të dënuar, si dhe largimin nga sjelljet kriminale pas përfundimit të dënimit. Nënivel vendor, Bashkia Kamëz dhe Bashkia Tiranë kanë raportuar masa konkrete. Bashkia Kamëz raporton vizita "derë më derë" te komunitetet Rom dhe Egjiptian për parandalimin e braktisjes shkollore. Bashkia Tiranë raporton funksionimin e Klubeve të Prindërimit, ku prindërit edukohen mbi identifikimin e hershëm të rreziqeve kibernetike. 
ASHDMF ka zhvilluar aktivitete të tjera ndërgjegjësuese në bashkëpunim me AKSK:12 aktivitete janë realizuar në bashkëpunim me AKSK. 9 nga këto aktivitete kanë qenë takime ndërgjegjësuese në shkolla 9 vjeçare dhe të mesme me pjesëmarrjen e rreth 370 fëmijëve dhe profesionistëve, nxënëns, mësues, punonjës psikosocialë, oficerë sigurie në shkolla. Në bashkëpunim me AKSK, ASHDMF koordinoi organizimin e një trajnimi të ofruar nga ekspertë të AKSK për sigurinë kibernetike për fëmijët me pjesëmarrjen e 48 PMF; 18 PMF nga bashkia Tiranë dhe 30 Njësi të Mbrojtjes së Fëmijëve nga bashkitë e vendit e tjera të vendit. Gjithashtu ASHDMF në bashkëpunim me AKSK dhe Ministrinë e Arsimit dhe Sportit zhvilloi një tryezë të rrumbullakët mbi mbrojtjen e fëmijëve online ku morën pjesë rreth 35 profesionistë12 aktivitete ndërgjegjësuese dhe informuese janë zhvilluar në shkolla 9-vjeçare dhe të mesme në bashkëpunim të ngushtë me NJMF-të, me drejtoritë arsimore në bashkitë Tiranë, Has, Himarë, Lezhë, Shkodër, Gjirokastër, Devoll, Memaliaj, Këlcyrë, Korçë.Në takime kanë marrë pjesë edhe profesionistët e vijës së parë, NJMF/PMF mësues, stafet psikosocialë në shkolla, drejtues shkollash, oficerët e sigurisë, punonjës të policisë. Të dhënat në shifra për pjesëmarrësit:- Janë ndërgjegjësuar 750 fëmijë dhe të rinj- dhe 210 profesionisë. (drejtues shkollash, mësues, punonjës psikosociale në shkolla, oficerë sigurie) Fëmijët dhe profesionistët janë informuar për mënyrat e raportimit të rasteve të bullizmit, ngacmimeve, shantazheve online për fëmijët dhe të rinjtë, si dhe janë informuar mbi praktikat më të mira bashkëkohore për lundrim të sigurt në internet. 
Objektivi Specifik 1.2. Fuqizimi i mekanizmave të drejtësisë restauruese dhe të ndërmjetësimit për parandalimin dhe zgjidhjen e konflikteve kujanë përfshirë fëmijë. Plani i Veprimit për Objektivin 1.2 parashikon parashikon 2 masa, prej të cilave 1 masë është zbatuar pjesërisht dhe një masë e pazbatuar. 50% emasave janë zbatuar pjesërisht
Autoriteti i Mediave Audiovizive (AMA)- Ka raportuar një angazhim aktiv në monitorimin dhe rregullimin e përmbajtjeve mediatike për mbrojtjen e të miturve. Gjatë komunikimit me Operatorët e Shërbimeve Mediatike Audiovizive (OSHMA), përmes Këshillit të Ankesave, AMA ka nënvizuar domosdoshmërinë e rritjes së vetëdijes dhe përgjegjësisë publike lidhur me oraret e transmetimit, përdorimin e saktë të sinjalistikës për përmbajtje të ndjeshme dhe etikën e përfshirjes së fëmijëve në programe televizive.Institucioni ka përcjellë rekomandime të qarta dhe të standardizuara për trajtimin e temave që prekin ose përfshijnë fëmijët, duke garantuar respektimin e privatësisë, dinjitetit dhe zhvillimit të tyre emocional. Një fokus i veçantë në raportimin e AMA-s i është dedikuar organizimit të fushatave ndërgjegjësuese drejtuar operatorëve mediatikë, prindërve dhe të rinjve, me qëllim minimizimin e rreziqeve që vijnë nga përmbajtjet mediatike të papërshtatshme. 
Sfidat e hasura për realizimin e masave të qëllimit të Politikës I:
· Niveli i kufizuar i realizimit të aktiviteteve të planifikuara, ku një pjesë e tyre nuk janë zbatuar Brenda periudhës së parashikuar raportuese.
· Evidentimi i aktiviteteve të klasifikuara si të pazbatueshme, duke reflektuar mangësi në procesin e planifikimit dhe në vlerësimin paraprak të fizibilitetit të ndërhyrjeve.
· Shkalla e pjesshme e progresit në zbatim, e karakterizuar nga aktivitete që kanë mbetur në faze implementimi pa u përmbyllur sipas afateve të përcaktuara.
· Vonesanëekzekutimin e aktiviteteve, me ndikim të drejtpërdrejtë në arritjen e objektivave specifikë dhe rezultateve të synuara.
· Kufizime në kapacitetet institucionale, përfshirë burimet njerëzore dhe ato teknike, të cilat kanë ndikuar në efektivitetin dhe ritmin e zbatimit.
· Nivelipamjaftueshëm i koordinimit ndërinstitucional, veçanërisht në kuadër të ndërhyrjeve që kërkojnë bashkëpunim të shumë aktorëve përgjegjës.
· Mospërputhje ndërmjet planifikimit të aktiviteteve dhe burimeve të disponueshme, duke ndikuar në realizimin e tyre në përputhje me parashikimet fillestare.
· Dobësinë mekanizmat e monitorimit dhe raportimit, të reflektuara në mungesë të të dhënave të plota, të sakta dhe të konsoliduara për ndjekjen e progresit
Lidhur me përmbushjen e objektivave të Qëllimit të Dytë Politik “Një kuadër ligjor, institucional dhe me profesionistë që mundësojnë një drejtësi miqësore për çdo fëmijë”,  konstatohet se, në raprtimin vjetor është arritur një progres i dukshëm në forcimin e kapaciteteve njerëzore dhe rregullatore që garantojnë mbrojtjen e fëmijës në sistemin e drejtësisë. Ky qëllim dëshmon një investim të rëndësishëm në profesionalizimin e aktorëve të sistemit, ku përmes kontrollit të etikës dhe licencimit të detyrueshëm, është siguruar që asistentët psiko-socialë që shoqërojnë të miturit në polici dhe gjykata të zotërojnë kompetencat e duhura për të parandaluar çdo formë të riviktimizimit apo traumës shtesë gjatë proceseve ligjore. Në nivel institucional, është punuar për unifikimin e standardeve të trajtimit përmes hartimit dhe shpërndarjes së udhëzuesve teknikë dhe materialeve informuese, të cilat orientojnë punonjësit e policisë, prokurorisë dhe mbrojtjes sociale drejt procedurave miqësore. Konstatohet një rritje e specializimit të strukturave që merren me hetimin dhe gjykimin e rasteve ku përfshihen të mitur, duke prioritizuar përdorimin e dhomave të intervistimit të përshtatura sipas moshës dhe nevojave emocionale. Ky kuadër institucional është plotësuar me monitorimin e vazhdueshëm të etikës profesionale dhe shërbimeve të ofruara, duke siguruar që asnjë fëmijë të mos përballet me diskriminim apo trajtim të papërshtatshëm brenda sistemit të drejtësisë. Një tjetër element kyç që konstatohet në përmbushjen e këtij qëllimi është forcimi i mekanizmave të llogaridhënies për profesionistët që punojnë në fushën e ekzekutimit të vendimeve dhe mbrojtjes së të drejtave. Janë realizuar trajnime të vazhdueshme për rritjen e ndjeshmërisë dhe njohurive ligjore mbi interesin më të lartë të fëmijës, duke siguruar që kuadri ligjor të mos mbetet thjesht në letër, por të zbatohet me profesionalizëm në terren. Kjo ka çuar në një koordinim më të mirë ndërinstitucional, ku profesionistët e drejtësisë punojnë në sinkron me ata të mbrojtjes sociale për të ofruar një qasje gjithëpërfshirëse dhe miqësore për çdo fëmijë që bie në kontakt me ligjin.
Plani i Veprimit për Qëllimin e Dytë të Politikës parashikon 23 masa, prej të cilave 7 masa janë zbatuar plotësisht dhe 9 masa janë zbatuar pjesërisht dhe 4 masa të pazbatuara dhe 3 masa të pazabtueshme. 35 % emasave janë zbatuar plotësisht. Plani i Veprimit parashikon 10 (dhjetë) masa për O.S2.1, 11 (njëmbëdhjetë) masa për O. S2.2 dhe 2 (dy) masa për O.S 2.3.
Objektivi Specifik 2.1 Kuadri ligjor dhe politikat institucionale garantojnë aksestenjë drejtësi miqësore përçdo fëmijë. Plani i Veprimit për Objektivin 2.1 parashikon parashikon 10 masa, prej të cilave 2 masa janë zbatuar plotësisht, 3 masa rezultojnë të zbatuara pjesërisht, 2 masa të pazbatuara dhe 3 masa të pazabtueshme. 28.6 % e masave janë zbatuar plotësisht
Drejtoria e Përgjithshme e Përmbarimit- Ka ushtruar kontrolle në 22 zyra vendore për të përmirësuar veprimtarinë administrative dhe ka kontribuar në hartimin e katër akteve nënligjore në zbatim të ligjit të ri nr. 8/2023, me qëllim forcimin e kapaciteteve profesionale dhe garantimin e proceseve pa vonesa. Me fokus të veçantë te mbrojtja e të drejtave të fëmijëve, institucioni ka trajtuar me prioritet 10,222 çështje përmbarimore, ku pjesën kryesore e zënë ato për pension ushqimor (8,646 raste), ndjekur nga takimet me fëmijët (1,511 raste) dhe kujdestaria (65 raste). Nga të dhënat statistikore rezulton se pjesa dërrmuese e këtyre çështjeve janë në proces ekzekutimi të vazhdueshëm (respektivisht 8,420 për pensionet dhe 1,263 për takimet), ndërsa raportimet mujore kanë siguruar monitorimin e rregullt të zbatimit të vendimeve gjyqësore të formës së prerë brenda afateve të arsyeshme ligjore. 
Komisioneri për Mbrojtjen nga Diskriminimi (KMD)- Gjatë vitit 2025, është fokusuar në mbrojtjen e të drejtave të fëmijëve kryesisht në fushën e arsimit dhe shërbimeve, duke trajtuar gjithsej 41 çështje (40 ankesa nga prindërit dhe 1 nismë ex-officio). Nga proceset e mbyllura, KMD ka konstatuar diskriminim në 14 raste, ku spikasin 12 raste të fëmijëve nga familje në nevojë që nuk kishin përfituar bursa sipas legjislacionit në fuqi, ndërsa çështjet e tjera janë mbyllur me vendime mosdiskriminimi (11), pushimi apo mospranimi, me 11 raste që vijojnë shqyrtimin në vitin 2026. Problematikat kryesore të trajtuara lidhen me regjistrimin falas në kopshte për pakicat rome dhe egjiptiane, sigurimin e mësuesve ndihmës për fëmijët me aftësi të kufizuara dhe shpërndarjen e bursave për nxënësit në nevojë. 
Në aspektin legjislativ, KMD ka arritur të integrojë rekomandimet e saj në projektligjin “Për vullnetarizmin”, duke garantuar trajtim të barabartë për vullnetarët e mitur të huaj me ata shqiptarë, ndërkohë që vijon bashkëpunimin me sistemin e drejtësisë përmes trajnimeve për magjistratët. Avokati i Popullit (AP)- Gjatë vitit 2025, Avokati i Popullit (AP), përmes Seksionit për Mbrojtjen e Fëmijëve, ka adresuar 38 rekomandime drejt institucioneve për garantimin e të drejtave të të miturve, duke monitoruar rregullisht zbatimin e tyre. Në fokus të veçantë ka qenë drejtësia miqësore, ku janë adresuar 3 rekomandime specifike për vlerësimin e Seksioneve Familjare në gjykata, garantimin e kontaktit të fëmijës me të dy prindërit gjatë divorceve dhe sigurimin e kujdesit shëndetësor e psikologjik për të miturit në çdo fazë të procedimit penal. Për sa i përket mbrojtjes sociale, AP ka rekomanduar masa konkrete për identifikimin dhe mbrojtjen e fëmijëve në situatë rruge në Shqipëri dhe Kosovë, ndërsa Mekanizmi Kombëtar për Parandalimin e Torturës ka inspektuar Institutin e të Miturve në Kavajë duke lënë detyra për Drejtorinë e Burgjeve. 
Një arritje kryesore ka qenë trajtimi me iniciativë i pranisë së psikologut në polici, ku pas 35 inspektimeve, AP ka kërkuar bashkërendim të menjëhershëm mes Policisë së Shtetit dhe Urdhrit të Psikologut për të siguruar praninë e detyrueshme të psikologut gjatë intervistimit, përditësimin e listave të specialistëve, trajnimin e oficerëve dhe planifikimin e fondeve për pagesat e psikologëve asistues Prokuroria e Përgjitheshme- Në janar të vitit 2025 miratoi udhëzimin nr. 1/2025, i cili plotëson kuadrin rregullator për ndjekjen penale efektive të veprave penale ku përfshihen të miturit si autorë, viktima apo dëshmitarë. Ky udhëzim synon përmirësimin e zbatimit të drejtësisë penale për të mitur duke nxitur prokurorët e seksioneve të specializuara të bashkëpunojnë për shkëmbimin e eksperiencave dhe praktikave më të mira hetimore.
 Për të jetësuar këtë bashkëpunim, akti parashikon krijimin e Rrjetit të Prokurorëve të Drejtësisë Penale për të Mitur, një mekanizëm vullnetar që shërben për unifikimin e politikave penale dhe forcimin e zbatimit të normave ligjore në mbrojtje të të miturve, ndërkohë që udhëzimet janë bërë publike për transparencë në faqen zyrtare të institucionit. 
Këshilli i Lartë Gjyqësor (KLGJ)- Ka miratuar që prej vitit 2022 udhëzimin për përdorimin dhe hedhjen e të dhënave në Sistemin e Integruar të të Dhënave të Drejtësisë Penale për të Mitur nga të gjitha gjykatat e vendit. Ky akt, i cili është i aksesueshëm në faqen zyrtare të KLGJ-së, shërben si rregullator për mënyrën se si gjyqësori dokumenton dhe përpunon informacionin mbi çështjet penale që prekin të miturit, duke siguruar funksionimin e këtij sistemi të integruar. 
Autoriteti i Mediave Audiovizive (AMA)- Gjatë vitit 2025, ka hedhur hapa konkretë për harmonizimin e legjislacionit vendas me direktivat e Bashkimit Europian (EMFA dhe DSA), duke përfunduar draftin e ndryshimeve ligjore që synojnë forcimin e kapaciteteve mbikëqyrëse dhe lirinë e medias. Në kuadër të monitorimit të tregut online, përmes bashkëpunimit me platformën X, AMA ka administruar 41 ankesa, nga të cilat 22 u identifikuan si shkelje ligjore; rezultatet treguan ndërhyrje konkrete për nxitje dhune, urrejtjeje dhe veçanërisht për mbrojtjen e të miturve nga ekspozimi ndaj pornografisë, narkotikëve dhe dhunës. Paralelisht, institucioni ka intensifikuar fushatat ndërgjegjësuese mbi Kodin e Transmetimit, duke u fokusuar te mbrojtja e privatësisë online të fëmijëve, ndalimi i reklamave të dëmshme dhe detyrimi i operatorëve mediatikë për të shmangur programet që nxisin sjellje të dhunshme apo të papërshtatshme për moshën.
Objektivi Specifik 2.2 Koordinimi dhebashkërendimi mesinstitucioneve me qëllimforcimin ekapacitetevetë profesionistëve që punojnë me dhe për fëmijët. Plani i Veprimit për Objektivin 2.2 parashikon parashikon 11 masa, prej të cilave rezulton se 5 masa janë të zbatuara plotësisht dhe 5 masa janë të zbatuara pjesërisht dhe 1 masë e pazbatuar. 45.5% e masave janëzbatuar plotësisht.
Këshilli i Lartë Gjyqësor (KLGJ)- Gjatë periudhës raportuese, Këshilli i Lartë Gjyqësor (KLGJ), përmes Shkollës së Magjistraturës, ka realizuar një cikël trajnimesh të specializuara ku kanë marrë pjesë gjithsej 51 magjistratë (gjyqtarë). Programi i trajnimeve u fokusua në forcimin e kapaciteteve për mbrojtjen e interesit më të lartë të fëmijës dhe adresimin e sfidave bashkëkohore të sistemit të drejtësisë. Në sferën penale, trajnimet trajtuan të drejtat e viktimave (10 pjesëmarrës), procedurat e lirimit me kusht për të miturit (6 pjesëmarrës) dhe teknikat e intervistimit në kuadër të drejtësisë miqësore (4 pjesëmarrës). Një vëmendje e shtuar iu kushtua krimeve kibernetike, ku magjistratët u njohën me metodat e hetimit për shfrytëzimin seksual online, figurat e reja si grooming e cyberbullying, si dhe aktet me natyrë raciste e ksenofobe në sistemet kompjuterike. Në aspektin civil dhe ndërkombëtar, 17 magjistratë u trajnuan mbi zbatimin e Konventës së Hagës për rrëmbimin civil ndërkombëtar të fëmijëve, ndërsa pjesa tjetër e aktiviteteve u fokusua te kujdestaria alternative, parandalimi i martesave të hershme dhe barazia gjinore, duke theksuar rolin e psikologut dhe punonjësit social në mbrojtjen e të miturve gjatë proceseve gjyqësore. Drejtoria e Përgjithshme e Përmbarimit- Në zbatim të ligjit të ri organik, Shërbimi Përmbarimor Gjyqësor Shtetëror ka miratuar programin e formimit vazhdues dhe atë për përmbaruesit në periudhë prove, duke trajnuar gjatë vitit 2025 nëntë punonjës të rinj përmes një cikli prej 200 orësh. Për të rritur cilësinë e trajtimit të çështjeve sensitive që lidhen me fëmijët, institucioni ka nënshkruar dy marrëveshje kyçe: me Shkollën e Magjistraturës, për trajnime të përbashkëta me gjyqtarë e prokurorë mbi teknikat e intervistimit, kujdestarinë alternative dhe Konventën e Hagës për rrëmbimin civil të fëmijëve, si dhe me Urdhrin e Psikologut, për ofrimin e mbështetjes psikologjike falas gjatë ekzekutimit. Aktualisht, përmbaruesit janë duke u profilizuar në module specifike që mbulojnë ekzekutimin e pensioneve ushqimore, rëndësinë e psikologut në takimet me fëmijët dhe zbatimin e nenit 529 të Kodit të Procedurës Civile, duke siguruar që çdo veprim procedural të jetë në përputhje të plotë me standardet e Kodit të Drejtësisë Penale për të Mitur. Prokuroria e Përgjithshme- Prokuroria e Përgjithshme ka vijuar forcimin e kapaciteteve profesionale përmes realizimit të 10 sesioneve trajnuese, ku kanë marrë pjesë 10 prokurorë, 12 oficerë të policisë gjyqësore dhe 12 koordinatorë, me fokus të veçantë në trajtimin e çështjeve të të miturve. Paralelisht me edukimin e vazhdueshëm, institucioni ka miratuar një draft-formular për matjen e kënaqësisë së të miturve gjatë kontaktit me sistemin e prokurorisë, si një mjet për të vlerësuar dhe përmirësuar cilësinë e shërbimit. Në aspektin administrativ, PP ka siguruar mbajtjen dhe përditësimin e vazhdueshëm manual të regjistrave, ndërkohë që mbetet aktive në propozimin e temave specifike për kalendarët trajnues, qoftë me iniciativë vetiake apo sipas kërkesave të institucioneve partnere. 
Qendra për Parandalimin e Krimeve ndaj të Miturve dhe të rinjve gjatë periudhës janar-dhjetor 2025, ka fuqizuar kapacitetet e saj profesionale përmes pjesëmarrjes në trajnime të organizuara nga partnerë ndërkombëtarë si UNICEF, OSCE dhe United Rights. Aktivitetet kryesore përfshijnë angazhimin në seminarin e OSCE-së për parandalimin e kriminalitetit te të rinjtë në Shqipëri dhe në ëorkshop-in mbi sfidat e perspektivat e këtij procesi, të dy të zhvilluar në prill 2025.  Në shtator 2025, stafi i qendrës u trajnua mbi teknikat e motivimit të të miturve në konflikt me ligjin për adoptimin e sjelljeve pro-sociale, me synim mbështetjen e tyre efektive drejt riintegrimit të suksesshëm në shoqëri. 
Shërbimi i Provës- Shërbimi i Provës ka kontribuar në forcimin e mekanizmave të përbashkët të drejtësisë për të mitur, përmes funksionimit të Sistemit të Integruar të të Dhënave të Drejtësisë Penale për të Mitur, duke mundësuar koordinim më të mirë ndërinstitucional, monitorim të rasteve dhe përdorim më efektiv të masave alternative dhe ndërhyrjeve restauruese. 
Drejtoria e Përgjithshme e Policisë së Shtetit (DPPSH)- ka vijuar forcimin e kapaciteteve profesionale gjatë vitit 2025 përmes trajnimeve të specializuara dhe integrimit të drejtësisë për të mitur në kurrikulat akademike. Në Akademinë e Sigurisë ka nisur viti i parë i programit Master Shkencor, ku është përfshirë lënda “Drejtësi penale për të mitur”, ndërkohë që në dhjetor 2025 është miratuar programi vjetor i trajnimeve për vitin 2026, i cili parashikon sesione mbi teknikat shkencore të intervistimit të të miturve për strukturat e hetimit në të gjithë vendin. Gjatë vitit 2025 janë realizuar 12 trajnime mbi intervistimin formal në fushën e trafikimit me 130 pjesëmarrës, përfshirë ekspertë psikologë, si dhe sesione specifike mbi teknikat speciale të hetimit për 56 punonjës të strukturave kundër trafiqeve. Në kuadër të bashkëpunimit me organizatën “ARSIS”, 29 punonjës policie u trajnuan mbi praktikat më të mira europiane për angazhimin me të rinjtë në rrezik, ndërsa veprimtaria sensibilizuese u shtri edhe në shkolla përmes paketës së sigurisë dhe mesazheve për përdorimin e sigurt të internetit. I gjithë informacioni mbi trajnimet, përfshirë tematikat e Kodit të Drejtësisë Penale për të Mitur, administrohet në regjistra elektronikë nga Drejtoria e Planifikimit dhe Seksionet e Burimeve Njerëzore në rang qarku, duke garantuar përditësimin e të dhënave mbi gradat, kohëzgjatjen dhe modulet e zhvilluara për çdo punonjës
Agjencia Shtetërore për të Drejtat dhe Mbrojtjen e Fëmijës (ASHDMF)- ka realizuar një sërë sesionesh informuese dhe ëorkshop-esh në bashkitë Tiranë, Fier, Shkodër, Lezhë, Kukës, Dibër, Cerrik dhe Elbasan, me pjesëmarrjen e 64 profesionistëve të vijës së parë, përfshirë NJMF, stafin psiko-social, mësues dhe oficerë policie. Këto aktivitete u fokusuan në identifikimin e hershëm dhe rritjen e bashkëpunimit ndërinstitucional për parandalimin e dhunës dhe kriminalitetit tek të rinjtë, duke trajtuar veçanërisht mekanizmin e referimit dhe procedurat e menaxhimit të rasteve për fëmijët nën moshën e përgjegjësisë penale. Paralelisht, Agjencia ka siguruar përditësimin e vazhdueshëm të kontakteve të NJMF-ve në bazën e saj të të dhënave, duke forcuar rolin e Grupeve Teknike Ndërinstitucionale (GTN) në nivel vendor për një reagim efektiv ndaj rasteve të fëmijëve në konflikt apo kontakt me ligjin. Bashkitë-Për sa i përket nivelit vendor, Bashkitë kanë raportuar angazhim aktiv në koordinimin institucional dhe fuqizimin e kapaciteteve për mbrojtjen e të drejtave të fëmijëve gjatë vitit 2025. Bashkia Tiranë, përmes zyrës së NJMF-së, ka koordinuar punonjësit e mbrojtjes së fëmijëve në 27 Njësi Administrative për realizimin e takimeve monitoruese mbi situatën e të drejtave të fëmijëve, duke u fokusuar për vitin 2026 në shpërndarjen e trajnimeve sipas direktivave të ASHMDF-së. Në Durrës janë zhvilluar takime periodike çdo tre muaj me aktorë lokalë dhe qendrorë, përfshirë mbledhjet e KRAT-it në Prefekturë, ndërsa në Korçë dhe Kamëz puna është përqendruar në mbledhjet e Grupeve Teknike Ndërinstitucionale (GTN) dhe bashkëpunimin e ngushtë me organizatat e shoqërisë civile për trajtimin e rasteve specifike nga punonjës të kualifikuar dhe me përvojë
Objektivi specifik 2.3 Forcimi i rolit koordinues të Ministrisë së Drejtësisë për çështjet që lidhen me fëmijët dhe mbledhja, përpunimi dhe publikimi i statistikave për çështjet civile, familjare, administrative dhe penale kufëmijët janë pjesë ose vendimmarrja ndikon te fëmijët, bazuar në standardet ndërkombëtare tëmiratuara në fushë. Plani i Veprimit për Objektivin 2.3 parashikon parashikon 2 masa prej të cilave rezulton se masat janë zbatuar 1 masë pjesërisht dhe 1 masë e pazbatuar. 50% e masave janë zbatuar pjesërisht.
Drejtoria e Përgjithshme e Përmbarimit- Në mars të vitit 2025, përmes urdhrit nr. 36, Drejtoria e Përgjithshme e Përmbarimit ka mundësuar përmirësimin e formateve të evidentimit dhe mbledhjes së statistikave mujore për zyrat vendore përmbarimore. Ky proces ka synuar standardizimin e raportimit mbi veprimtarinë procedurale dhe administrative, duke u fokusuar në një pasqyrim më të saktë të natyrës së dosjeve dhe statusit të tyre. Më tej, pas miratimit nga Ministria e Drejtësisë, institucioni ka zyrtarizuar formatin e ri statistikor përmes Urdhrit nr. 33, datë 19.02.2026 të DPP-së, i cili ka reflektuar ndryshimet në Kodin e Procedurës Civile dhe tashmë po zbatohet për raportimin mujor nga të 22 zyrat vendore përmbarimore. Ky format i ri synon të sigurojë një monitorim më efektiv të çështjeve përmbarimore të adresuara, duke rritur transparencën dhe saktësinë e të dhënave mbi ekzekutimin e titujve ekzekutivë në shkallë vendi. 
Qendra për Parandalimin e Krimeve të të Miturve dhe të rinjve (QPKMR)- Ka ndërmarrë hapa konkretë gjatë vitit 2025 për përmirësimin e cilësisë dhe saktësisë së të dhënave statistikore. Institucioni ka hartuar raportin vjetor (Janar–Dhjetor 2025) për Ministrinë e Drejtësisë, i cili përfshin analiza të detajuara mbi çështjet që prekin të miturit, duke evidentuar njëkohësisht dobësitë dhe boshllëqet në sistemin aktual të mbledhjes së të dhënave. Paralelisht, Qendra ka punuar për forcimin e bashkëpunimit ndërinstitucional me qëllim koordinimin dhe mbledhjen e të dhënave të plota, duke siguruar një pasqyrë gjithëpërfshirëse mbi faktorët që ndikojnë në kriminalitetin dhe mbrojtjen e të miturve në Shqipëri. 
Drejtoria e Ndihmës Juridike Falas (DNJF)- Ka vijuar mbledhjen dhe përpunimin sistematik të të dhënave statistikore për të miturit, duke i kategorizuar ato sipas llojit të shërbimit të përfituar dhe pozitës procedurale të fëmijës në proces. Gjatë vitit 2025, kjo drejtori ka regjistruar gjithsej 201 të mitur që kanë përfituar ndihmë juridike të garantuar nga shteti, shifër kjo që analizohet në kuadër të regjistrave institucionalë për të vlerësuar nevojat dhe monitoruar aksesin në drejtësi. Ky sistem i rregullt statistikor shërben si bazë për përmirësimin e politikave institucionle dhe praktikave të punës, duke siguruar që mbrojtja ligjore të jetë efektive dhe e aksesueshme për çdo të mitur në nevojë. Bashkia Korçë- Përmes Drejtorisë së Kujdesit Social, ka forcuar bashkëpunimin me zyrën e Ndihmës Juridike Falas për të garantuar mbrojtjen e të drejtave të grupeve vulnerabël. Gjatë kësaj periudhe, janë adresuar dhe trajtuar raste specifike që kanë pasur nevojë për mbështetje ligjore falas, ku fokus i veçantë u është dhënë çështjeve ku janë të përfshirë fëmijët. Ky mekanizëm bashkëpunimi ka siguruar që të miturit dhe familjet e tyre të kenë akses të papenguar në këshillim dhe përfaqësim ligjor, duke lehtësuar navigimin e tyre në proceset administrative apo gjyqësore
Sfidat e hasura për realizimin e masave të qëllimit të Politikës II: 
· Kufizimet financiare mbeten pengesa kryesore për funksionimin e plotë të shërbimeve institucionale dhe mirëmbajtjen e sistemeve teknologjike; 
· Në kuadër të sistemit të përmbarimit, ky ngadalësim financiar nënkupton konkretisht mosekzekutimin e dosjeve përmbarimore me objekt detyrim ushqimor, si dhe pamundësinë për pagesën e ekspertit psikolog. Kjo situatë vjen si pasojë e mosgjetjes së pasurisë së sekuestrueshme të palës debitore, apo e pamundësisë financiare të vetë palëve kreditore dhe debitore për të mbuluar shpenzimet përmbarimore; 
· Nevojiten më shumë programe trajnuese të specializuara nga institucionet dhe OJF-të për të përmbushur kërkesat specifike të ndërrimiishpeshtë i punonjësve në mekanizmat e referimit (GTN/MKR) dëmton vazhdimësinë dhe njohjen e rasteve të të miturve;
· Mungesa e mirëmbajtjes së sistemeve krijon vështirësi në hedhjen e të dhënave dhe sjell mospërputhje në analizat statistikore. 

Lidhur me përmbushjen e objektivave të Qëllimit të Tretë Politik “Garantimin e qasjes në çdo kohë në drejtësinë miqësore për çdo fëmijë” konstatohet se:  Nga qëllimi politik 3 është arritur një nivel më i lartë i mbrojtjes së të miturve përmes një sistemi që prioritizon integritetin e tyre emocional dhe ligjor në çdo hap. Përpjekjet janë fokusuar në krijimin e një mjedisi të sigurt audioviziv, ku monitorimi i rreptë i etikës mediatike ka shërbyer për të ndaluar publikimin e imazheve denigruese dhe skenave të dhunës, duke garantuar kështu privatësinë e fëmijës gjatë proceseve ligjore dhe mbrojtjen e tij nga diskriminimi. Ky standard mbrojtjeje është forcuar përmes rritjes së llogaridhënies dhe mbikëqyrjes mbi profesionalizmin e personave që asistojnë të miturit, duke siguruar që çdo vlerësim psiko-social të kryhet sipas protokolleve strikte që parandalojnë riviktimizimin e fëmijës në kontakt me sistemin. Në aspektin operacional, qasja në drejtësi është bërë më miqësore përmes zgjerimit të infrastrukturës së dhomave të intervistimit, të cilat mundësojnë që fëmijët viktima apo dëshmitarë të dëshmojnë në mjedise jo-traumatike. Sistemet e mbrojtjes janë bërë më efikase duke prioritizuar me shpejtësi ekzekutimin e masave të sigurisë dhe detyrimeve ekonomike, të cilat krijojnë një mjedis të qëndrueshëm dhe mbrojtës për fëmijën. Njëkohësisht, mbrojtja e të miturve në mjedise të kufizuara është garantuar përmes sigurimit të kushteve specifike dhe ndarjes nga të rriturit, duke mbrojtur dinjitetin e tyre fizik dhe moral. Në nivel terreni, realizimi i këtij qëllimi konstatohet përmes identifikimit proaktiv të rasteve në rrezik dhe menaxhimit të tyre në mënyrë ndërsektoriale. Janë hartuar plane individuale mbrojtjeje që integrojnë fëmijët e margjinalizuar në skemat e shërbimeve sociale dhe arsimore, duke thyer barrierat e diskriminimit. I gjithë ky progres bazohet në unifikimin e standardeve teknike të trajtimit dhe shpërndarjen e udhëzuesve që orientojnë punonjësit e sistemit drejt një qasjeje njerëzore dhe miqësore, duke siguruar që drejtësia të mos shihet vetëm si proces ligjor, por si një garanci për mirëqenien e plotë të fëmijës.
Qëllimi i tretë i politikës “Garantimi i qasjes në çdo kohë në drejtësinë miqësore për çdo fëmijë. Plani i Veprimit për Qëllimin e Tretë të Politikës parashikon 10 masa, prej të cilave 2 masa janë zbatuar plotësisht dhe 4masa janë zbatuar pjesërist dhe 4 masa të pazbatuara. 20 % e masave janë zbatuar plotësisht. Plani i Veprimit parashikon 2 (dy) masa për O.S 3.1, 5 (pesë) masa për O.S 3.2 dhe 3 (tre) masa për O.S 3.3.
Objektivi Specifik 3.1-Qasje përçdo fëmijë në ndihmën juridike tëofruar nga profesionist të trajnuar dhe informacioni me gjuhë miqësore përçdo fëmijë.
Plani i Veprimit për Objektivin 3.1 parashikon parashikon 2 masa, prej të cilave një masë është zbatuar 50% dhenjëmasë është zbatuar pjesërisht 50%. 
Drejtoria e Ndihmës Juridike Falas (DNJF)- ka intensifikuar përpjekjet për mbrojtjen e të miturve duke realizuar 549 aktivitete informuese, ku 100 prej tyre u fokusuan drejtpërdrejt te nxënësit në shkolla dhe komunitetet në zona të thella. Përmes shpërndarjes së materialeve në gjuhë miqësore dhe publikimit të videove informuese në 61 bashkitë e vendit, institucioni ka synuar ndërgjegjësimin masiv mbi të drejtat ligjore. Ky akses është lehtësuar më tej përmes Linjës së Gjelbër (0800 10 10) dhe platformës “Juristi Online”, të cilat kanë trajtuar 545 raste këshillimi, duke u ofruar fëmijëve dhe familjeve të tyre orientim ligjor të shpejtë dhe pa kosto. Paralelisht, është garantuar përfaqësimi ligjor profesional përmes bashkëpunimit me Dhomën Kombëtare të Avokatisë, duke vënë në dispozicion listat e avokatëve të kualifikuar për ndihmë dytësore në faqet zyrtare të sistemit të drejtësisë. Një rëndësi e veçantë i është kushtuar edhe bashkëpunimit akademik me klinikat ligjore universitare, ku studentët e drejtësisë janë angazhuar pro bono për të trajtuar çështjet e të miturve, duke siguruar një qasje të specializuar dhe të kujdesshme ndaj kësaj kategorie vulnerabël. BashkiaKorçë- Ka ndërmarrë nisma periodike për rritjen e ndërgjegjësimit publik përmes krijimit dhe publikimit të materialeve audiovizuale të fokusuara në mbrojtjen e të drejtave të fëmijëve. Një element inovativ i kësaj qasjeje është përfshirja aktive e vetë të miturve në realizimin e këtyre videove, proces i cili është udhëhequr dhe koordinuar nga Njësia për Mbrojtjen e Fëmijëve (NJMF). Përveç nismave të brendshme, NJMF ka forcuar bashkëpunimin ndërinstitucional duke kontribuar në fushatat informuese të organizuara nga Zyra e Ndihmës Juridike Falas dhe Prokuroria, duke siguruar një mbulim gjithëpërfshirës dhe të koordinuar të mesazheve sensibilizuese në nivel vendor. Prokuroria e Përgjithshme- Ka hartuar draftin e një fletëpalosjeje të konceptuar me një gjuhë dhe format miqësor për të miturit. Ky material shërben si një kartë e të drejtave, e cila synon të shpjegojë në mënyrë të thjeshtëzuar pozicionin procedural të fëmijës dhe mbrojtjen që i garantohet gjatë procesit hetimor. Përmes këtij formati, institucioni synon të përmbushë detyrimin për informim efektiv, duke siguruar që përmbajtja ligjore të jetë e kuptueshme dhe e përshtatshme për moshën e përfituesve
Objektivi Specifik 3.2 “Shërbime të drejtësisë miqësore për çdo fëmijë të ofruara në mjedise të aksesueshmepër ta”. Plani i Veprimit për Objektivin 3.2 parashikon parashikon 5 masa, prej të cilave 2 masa janë zbatuar pjesërisht dhe 3 masa janë të pazabtuara. 63% e masave janë zbatuar pjesërisht. 
Drejtoria e Përgjithshme e Policisë së Shtetit- Gjatë vitit 2025, Policia e Shtetit ka vijuar zgjerimin e infrastrukturës për intervistimin miqësor të të miturve, duke inauguruar një njësi të re pranë Komisariatit Nr. 1 në Tiranë në bashkëpunim me projektin EU4FAST. Aktualisht administrohen 16 njësi në shkallë vendi, ku DVP Tirana mbulon zonat kryesore me katër mjedise të dedikuara. Ndonëse njësitë në Elbasan dhe Vlorë u rikthyen në funksion pas ndërhyrjeve restauruese, procesi i mirëmbajtjes është shoqëruar me sfida për shkak të anulimit të marrëveshjes me shoqërinë "OUR" për mungesë fondesh dhe vështirësive në tregun vendas për gjetjen e operatorëve të specializuar për sistemet audio-video. Për pasojë, çdo drejtori vendore po menaxhon mirëmbajtjen dhe pajisjet e reja përmes procedurave të prokurimit sipas buxhetit vjetor të alokuar.
Këshilli i Lartë Gjyqësor (KLGJ)- Në zbatim të kuadrit ligjor për përmirësimin e shërbimeve ndaj të miturve, Këshilli i Lartë Gjyqësor (KLGJ) ka shënuar progres të ndjeshëm gjatë vitit 2025, veçanërisht përmes miratimit të rregullave të reja për krijimin e seksioneve dhe trupave gjykues. Ky proces siguron që të gjitha çështjet e drejtësisë penale për të mitur të shqyrtohen ekskluzivisht nga gjyqtarë të specializuar, duke rritur ndjeshëm cilësinë e shërbimit gjyqësor. Sa i përket infrastrukturës, gjykatat e ndërtuara gjatë dekadës së fundit i përmbushin plotësisht standardet për mjedise miqësore dhe aksesueshmërinë për personat me aftësi të kufizuar. Për godinat e tjera, plotësimi i këtyre kritereve është parashikuar në detyrat e projektimit për ndërtimet e reja që do të pasojnë hartën e re gjyqësore, me fokus të veçantë te rritja e aksesit fizik. 
Prokuroria e Përgjithshme (PP)- Në zbatim të detyrimeve për përmirësimin e infrastrukturës miqësore për të miturit, ka ndërmarrë hapa konkretë për standardizimin dhe aksesueshmërinë e mjediseve të saj gjatë vitit 2025, me qëllim krijimin e mjediseve të unifikuara, Prokuroria e Përgjithshme u ka shpërndarë prokurorive të rretheve specifikimet teknike standarde, duke u bazuar në modelin e aplikuar nga Policia e Shtetit për dhomat e intervistimit. Si rezultat i këtij procesi, në prokuroritë Elbasan dhe Tiranë janë krijuar mjedise miqësore për marrjen në pyetje të të miturve sipas standardeve të kërkuara, ndërsa Prokuroria Kukës është pajisur me teknologjinë audio-video për të garantuar procese të rregullta ligjore.Për sa i përket aksesueshmërisë fizike, institucioni ka siguruar që prokuroritë në Tiranë, Berat, Durrës, Elbasan, Korçë, Shkodër, Kukës, Dibër, si dhe vetë godina e Prokurorisë së Përgjithshme, të jenë aktualisht të pajisura me ashensorë ose rampa. Këto ndërhyrje mundësojnë aksesin e papenguar në mjediset e tyre për personat me aftësi të kufizuara dhe të gjithë qytetarët që kërkojnë shërbime pranë këtyre institucioneve. Shërbimi i Provës- Shërbimi i Provës ka arritur një mbulim pothuajse të plotë territorial me punonjës të dedikuar për të miturit në konflikt me ligjin, duke angazhuar gjithsej 25 specialistë në 19 zyra vendore. Zyra e Tiranës kryeson me katër punonjës, e ndjekur nga Shkodra me dy, ndërsa 17 zyra të tjera (Durrës, Elbasan, Fier, Kukës, Korçë, Lezhë, Vlorë, Gjirokastër, Kavajë, Pogradec, Kurbin, Sarandë, Tropojë, Dibër, Mat, Pukë dhe Lushnjë) operojnë me nga një specialist. Aktualisht, vetëm në dy zyra vendore mbetet ende i paplotësuar pozicioni i punonjësit të dedikuar për këtë kategori. 
Shërbimi Përmbarimor Shtetëror- Gjatë vitit 2025, Shërbimi Përmbarimor Gjyqësor Shtetëror ka punuar për përmirësimin e infrastrukturës dhe kapaciteteve profesionale, pavarësisht sfidave të trashëguara në mjediset e punës. Gjatë kësaj periudhe është mundësuar sistemimi i zyrave vendore në Kavajë, Përmet dhe Mat me ambiente të përshtatshme, ndërsa në Zyrën Përmbarimore Tiranë është përfunduar rikonstruksioni i një hapësire të posaçme për takimet e fëmijëve, falë mbështetjes së Agjencisë Austriake për Zhvillim (ADA) dhe Terre des hommes. Ky model synon të ulet konfliktualiteti dhe të rritet efektiviteti në ekzekutimin e vendimeve për kujdestarinë, objektiv ky që për vitin 2026 parashikohet të shtrihet edhe në zyrat e Durrësit, Pogradecit, Korçës dhe Gjirokastrës.Në aspektin e burimeve njerëzore, numri i përgjithshëm i përmbaruesve është përcaktuar në 144, me synimin për një shtim progresiv të stafit gjatë vitit pasardhës. Për të garantuar një shërbim sa më cilësor, institucioni ka forcuar bashkëpunimin me Urdhrin e Psikologut dhe ka planifikuar një program të ngjeshur trajnimi me Shkollën e Magjistraturës dhe ASPA-n për vitin 2026. Këto trajnime do të fokusohen në parimin e interesit më të lartë të fëmijës, teknikat e intervistimit miqësor dhe zbatimin e Konventës së Hagës për rrëmbimet civile ndërkombëtare, duke synuar fuqizimin e kompetencave të përmbaruesve në trajtimin e çështjeve sensitive që prekin të miturit
Objektivi Specifik 3.3 Shërbime mbështetëse të standartizuara, të arritshme përçdo fëmijë. Plani i Veprimit për Objektivin 3.3 parashikon parashikon 3 masa, prej të cilave 1 masë është zbatuar plotësisht, 1 masë pjesërisht dhe 1 masë e pazbatuar. 33.3% e masave janë zbatuar plotësisht.
Drejtoria e Përgjithshme e Përmbarimit- ka realizuar një proces vlerësimi mbi nevojat për burime njerëzore, duke i propozuar Ministrisë së Drejtësisë rritjen e organikës së shërbimit përmbarimor. Mbi bazën e këtij propozimi, përmes urdhrit nr. 447, datë 10.07.2023, Ministri i Drejtësisë ka përcaktuar numrin e përgjithshëm të përmbaruesve gjyqësorë shtetërorë. Ky proces konsolidimi vijon të mbetet një objektiv prioritar, ku institucioni insiston në rritjen e numrit të specialistëve për të rritur eficiencën e veprimtarisë ekzekutuese. Paralelisht me kërkesën për shtim të stafit, është përgatitur edhe vlerësimi përkatës i efekteve financiare që këto ndryshime do të kenë në buxhetin e shërbimit përmbarimor. Ky planifikim buxhetor nuk kufizohet vetëm te pagat e personelit të ri, por përfshin edhe fondet e nevojshme për sistemimin, blerjen, rikonstruksionin dhe përshtatjen e mjediseve të punës. Rishikimi i buxhetit mbetet një kusht thelbësor për të mundësuar njëkohësisht rritjen e numrit të përmbaruesve dhe krijimin e kushteve infrastrukturore të përshtatshme për ushtrimin e aktivitetit të tyre. Bashkitë- Lidhur me angazhimin e pushtetit vendor për mbrojtjen e të drejtave të fëmijëve, bashkitë kanë vijuar forcimin e kapaciteteve njerëzore dhe strategjike gjatë kësaj periudhe. 
Bashkia Lezhë ka rritur burimet njerëzore pranë Drejtorisë së Shërbimit dhe Kujdesit Social duke shtuar një punonjës të dedikuar për mbrojtjen e fëmijëve, i cili zotëron përvojën dhe trajnimin e nevojshëm në këtë fushë. Në mënyrë të ngjashme, Bashkia Kamëz ka raportuar një rritje konstante të numrit të punonjësve të angazhuar ekskluzivisht për menaxhimin e rasteve, duke iu përgjigjur nevojave në rritje për mbrojtjen e të miturve. Në Bashkinë Tiranë, si institucion kontribues në këtë objektiv, është siguruar zbatimi detyrimeve ligjore duke plotësuar çdo njësi administrative me punonjës për mbrojtjen e fëmijës, duke garantuar kështu mbulim të plotë territorial. Ndërkohë, Bashkia Korçë ka integruar fëmijët si kategori prioritare në Planin e ri të Mbrojtjes Sociale 2024–2027, i cili parashikon zgjerimin e shërbimeve të dedikuara, përfshirë këtu edhe mbështetjen për fëmijët në konflikt me ligjin. 
Drejtoria e Ndihmës Juridike Falas (DNJF)- Në kuadër të vlerësimit të nevojave për burime njerëzore, institucioni është fokusuar në forcimin e specializimit të avokatëve në fushën e drejtësisë penale për të mitur. Ky proces synon të garantojë një përfaqësim ligjor të kualifikuar, i cili të jetë në përputhje të plotë me standardet ndërkombëtare të drejtësisë miqësore për fëmijët. Sa i përket aspektit financiar, buxheti i planifikuar në zbatim të ligjit nr. 111/2017 “Për Ndihmën Juridike të Garantuar nga Shteti”,  është i konceptuar për të mbuluar të gjitha kategoritë përfituese në mënyrë të integruar. Aktualisht nuk parashikohet një zë buxhetor i veçantë vetëm për të miturit, pasi financimi mbështet ofrimin e shërbimeve për të gjitha grupet e veçanta në tërësi. Kjo qasje siguron që fëmijët në kontakt ose konflikt me ligjin të përfitojnë nga ndihma juridike falas duke u bazuar në parimet e barazisë, gjithëpërfshirjes dhe aksesit të barabartë në drejtësi të sanksionuara në legjislacionin në fuqi. 
Policia e Shtetit- Për sa i përket menaxhimit të burimeve njerëzore dhe shërbimit psikologjik, Drejtoria e Përgjithshme e Policisë së Shtetit (DPPSH) ka konsoliduar rolin e psikologëve brenda strukturës së saj organike, duke zgjeruar funksionet e tyre në mbështetje të proceseve hetimore për të miturit.Strukturat e burimeve njerëzore në nivel qendror dhe vendor monitorojnë mbarëvajtjen e punës së psikologëve, të cilët janë pjesë e strukturës ekzistuese, duke bërë që financimi i tyre të mos gjenerojë kosto shtesë për buxhetin e shtetit. Përmes një urdhri të posaçëm të shkurtit 2025, është miratuar përshkrimi i ri i punës për pozicionin "Specialist Psikolog", duke detyruar këta punonjës që, përveç shërbimit ndaj personelit të policisë, të shërbejnë si asistentë gjatë intervistimit të të miturve në konflikt me ligjin, viktimave apo dëshmitarëve të veprave penale. Ky pozicion ka përgjegjësi administrative dhe zbatuese për identifikimin e nevojave trajtimi psikologjik dhe asistencën e detyrueshme në rastet e dhunës në familje, krimeve seksuale dhe trafikimit të qenieve njerëzore. Aktualisht, struktura e Policisë së Shtetit numëron gjithsej 22 pozicione pune për specialistë psikologë në të gjithë vendin, bazuar në miratimin e organikës nga Ministri i Brendshëm, duke garantuar kështu një mbështetje të specializuar dhe të qëndrueshme për kategoritë vulnerabël në çdo drejtori vendore. 
Prokuroria e Përgjithshme- Gjatë vitit 2025, Prokuroria ka garantuar asistencë për të miturit dhe kategoritë vulnerabël përmes psikologëve dhe punonjësve socialë (koordinatorë) të punësuar pranë çdo prokurorie. Përveç stafit të brendshëm që trajnohet vazhdimisht, institucioni mbështetet edhe te listat e publikuara të ekspertëve të jashtëm, kostoja e të cilëve për raportet e vlerësimit gjatë këtij viti ka arritur vlerën totale prej rreth 3.7 milionë lekësh. 
Këshilli i Lartë Gjyqësor KLGJ- Në lidhje me angazhimin e psikologëve në proceset gjyqësore, Këshilli i Lartë Gjyqësor (KLGJ) sqaron se strukturat organizative të gjykatave, të miratuara në zbatim të ligjit 98/2016, nuk përfshijnë pozicionin e psikologut apo punonjësit social si pjesë të stafit organik. Ky përcaktim është në përputhje të plotë me legjislacionin aktual në fuqi për organizimin e pushtetit gjyqësor. Për rrjedhojë, në të gjitha rastet kur pjesëmarrja e këtyre profesionistëve është e domosdoshme gjatë proceseve gjyqësore, gjykatat u referohen listave zyrtare të ekspertëve të licencuar, të cilat janë të publikuara në portalin e Ministrisë së Drejtësisë. 
Ky mekanizëm siguron që ekspertiza psikologjike dhe sociale të sigurohet përmes specialistëve të jashtëm të kualifikuar, duke garantuar kështu standardet ligjore për çdo çështje që kërkon vlerësimin e tyre. Urdhri I Psikologut (UP)- Ka rishikuar modulet e trajnimit për ekspertë asistues dhe ekspertë vlerësues në sistemin e drejtësisë gjatë vitit 2023 dhe ka realizuar trajnimet përkatëse për ekspertët. Modulet nuk publikohen në faqen zyrtare, pasi janë materiale të posaçme trajnimi me akses të kufizuar vetëm për profesionistët përkatës. 
Gjithashtu, UP ka ri-organizuar trajnimin e posaçëm në periudhën nëntor 2023 shkurt 2024 dhe ka publikuar listën e ekspertëve të certifikuar në drejtësi. Bazuar në ligjin nr. 40/2016 dhe aktet rregullatore në fuqi, UP nuk ka kompetencë funksionale për vlerësimin e nevojave për burime njerëzore, rishikimin e organigramave apo ngritjen e strukturave të dedikuara në institucione të tjera si Policia e Shtetit, Prokuroria apo Gjykatat. Këto mbeten përgjegjësi të vetë institucioneve dhe autoriteteve mbikëqyrëse. Po ashtu, UP nuk ka në objektin e veprimtarisë së tij ofrimin e drejtpërdrejtë të shërbimeve për të mitur në konflikt me ligjin apo kategori të tjera në risk, ndaj nuk disponon buxhet të dedikuar për këto shërbime. Megjithatë, në bazë të Vendimit nr. 12, datë 05.04.2023 të Këshillit Kombëtar, organizon trajnime të specializuara për ekspertët e drejtësisë. Në kuadër të garantimit të etikës profesionale, UP ndjek ankesat ndaj psikologëve, përfshirë ekspertët e drejtësisë, përmes sistemit të ankimimit dhe Komisionit të Etikës dhe Gjykimit Disiplinor Profesional. Formulari i ankimit është i aksesueshëm në faqen zyrtare të UP
Sfidat e hasura për realizimin e masave të qëllimit të Politikës III: 
· Kufizimet në aplikimin e masave shmangëse: 
· Pavarësisht parashikimeve të Kodit të Drejtësisë Penale për të Mitur, zbatimi i masave alternative mbetet sfidë për shkak të mungesës së programeve të diversifikimit në të gjitha bashkitë. 
· Kapacitetet e Shërbimit të Provës dhe QPKRM: 
· Nevoja për rritjen e numrit të specialistëve të trajnuar për monitorimin e masave në komunitet dhe mbështetjen e të miturve gjatë procesit të ri-integrimit. 
· Standardizimi i dhomave të intervistimit: Jo të gjitha gjykatat dhe komisariatet disponojnë mjedise që plotësojnë standardet e “miqësisë ndaj fëmijës”, gjë që mund të çojë në ri-traumatizim gjatë procesit gjyqësor.

Lidhur me përmbushjen e objektivave të Qëllimit të Katërt Politik “Drejtësia penale që mundëson parandalimin e ripërfshirjes së fëmijës në kryerjen e veprave penale, rishoqërizimin dhe riintegrimin e fëmijëve në kontakt/konflikt me ligjin” konstatohet se:  Zbatimi i Qëllimit të Katërt të Politikës, “Drejtësia penale që mundëson parandalimin e ripërfshirjes Përmbushja e këtij qëllimi dëshmon një kthesë rrënjësore në filozofinë e trajtimit të fëmijëve në kontakt me ligjin, duke e zhvendosur fokusin nga ndëshkimi penal drejt një sistemi të mirëfilltë rehabilitimi dhe rishoqërizimi. Nga të dhënat e planit konstatohet se është punuar intensivisht për të siguruar që çdo kontakt i fëmijës me drejtësinë të jetë sa më pak traumatizues, duke filluar që nga fazat e para të hetimit ku përdorimi i dhomave miqësore dhe prania e detyrueshme e psikologut të licencuar janë kthyer në standarde të panegociueshme. Kjo qasje garanton që procesi penal të mos prodhojë dëme të reja psikologjike, por të shërbejë si një mekanizëm korrektues që mbron interesin më të lartë të fëmijës. Në mjediset e ekzekutimit të vendimeve penale, është investuar në transformimin e izolimit në një mundësi për ndryshim, duke garantuar mjedise të sigurta dhe të ndara plotësisht nga të rriturit, ku fëmijët nuk ndërpresin procesin arsimor apo formimin profesional. Ky trajtim i specializuar shoqërohet me plane individuale që synojnë t'i japin të miturit mjetet e nevojshme për t’u riintegruar me sukses në shoqëri pas përfundimit të dënimit. Pjesë integrale e këtij suksesi është edhe ekzekutimi me rigorozitet i masave mbrojtëse dhe detyrimeve ekonomike, të cilat sigurojnë që i mituri të kthehet në një mjedis familjar të qëndrueshëm dhe me mbështetje financiare, duke eliminuar kështu varfërinë dhe pasigurinë si faktorë shtytës drejt krimit. Më tej, plani nxjerr në pah se riintegrimi nuk përfundon brenda mureve të institucioneve të drejtësisë, por vazhdon në komunitet përmes një monitorimi të imtësishëm dhe ndërsektorial. Janë aktivizuar mekanizma ndjekës në terren që sigurojnë rikthimin e fëmijës në shkollë dhe mbështetjen e vazhdueshme për familjen, duke parandaluar në mënyrë proaktive ripërfshirjen në vepra penale. Ky zinxhir i pandërprerë masash, që lidh policimin parandalues, hetimin miqësor, rehabilitimin në burgje dhe mbikëqyrjen pas dënimit, argumenton se drejtësia penale për të miturit në Shqipëri po funksionon si një mjet rishoqërizimi që synon transformimin e individit dhe jo thjesht penalizimin e tij.
Plani i Veprimit për Qëllimin e Katërt të Politikës parashikon 19 masa, prej të cilave 9masa janë zbatuar pjesërisht, 7 masa janë të pazbatuara dhe 3 masa janë të pazabtueshme. 63% e masave janë zbatuar pjesërisht. Plani i Veprimit parashikon 4 (katër) masa për O.S 4.1, 3 (tre) masa për O.S 4.2, 7 (shtatë) masa për O.S 4.3, 3 (tre) masa për O.S 4.4 dhe 2 (dy) masa për O.S 4.5
Objektivi Specifik 4.1. Zgjerimi i mundësive të mbikqyrjes së fëmijëve në konflikt me ligjin, përmes shmangies nga ndjekja penale/dënimi. Plani i Veprimit për Objektivin 4.1 parashikon parashikon 4 masa, prej të cilave 1 masë është zbatuar pjesërisht dhe 3masa janë të pazabtuara 25%emasave janë zbatuar pjesërisht
Këshilli i Lartë Gjyqësor (KLGJ)- Në të gjitha gjykatat e Republikës së Shqipërisë është siguruar prania e gjyqtarëve të specializuar për trajtimin e çështjeve të drejtësisë penale për të mitur. Ky angazhim i Këshillit të Lartë Gjyqësor (KLGJ) ka ndikuar drejtpërdrejt në rritjen e cilësisë së gjykimit dhe në garantimin e informimit të të miturve në një gjuhë miqësore, duke siguruar që çdo proces të trajtohet me ekspertizën e duhur ligjore dhe psikologjike që kërkon kjo kategori. 
Prokuroria e Përgjithshme (PP)- ka vënë në dispozicion të prokurorëve që hetojnë çështjet me të mitur materiale informuese specifike, siç është fletëpalosja mbi shmangen nga ndjekja penale. Ky material, i cili është shpërndarë në prokuroritë e rretheve dhe mbetet i aksesueshëm publikisht në faqen zyrtare të institucionit, shërben si një mjet orientues për të miturit dhe familjarët e tyre, duke nxitur zbatimin e masave alternative dhe drejtësisë restauruese. 
Njësitë për Mbrojtjen e Fëmijëve (NJMF) në nivel vendor luajnë një rol aktiv në mbështetjen e proceseve ligjore për të miturit. Bashkia Kamëz siguron bashkëpunim të plotë me gjykatat dhe shërbimin e provës, duke vënë në dispozicion vlerësimet individuale të fëmijëve sipas kërkesave ligjore. Ndërkohë, Bashkia Pogradec ndjek një proces të strukturuar që përfshin përpilimin e dosjeve individuale, regjistrimin në Regjistrin Elektronik Kombëtar, hartimin e raporteve sociale dhe planeve të mbrojtjes, si dhe organizimin e aktiviteteve ndërgjegjësuese për të miturit. 
Bashkia Durrës-Bashkia Durrës ka shënuar progres në garantimin e të drejtave themelore të të miturve, duke e bërë marrjen e mendimit të fëmijës një praktikë evidente dhe të konsoliduar nga 
Njësitë për Mbrojtjen e Fëmijëve (NJMF) në bashkëpunim me institucionet e tjera. Gjithashtu, bashkia është angazhuar aktivisht në rritjen e kapaciteteve profesionale përmes trajnimeve dhe seminareve të vazhdueshme mbi praktikat e reja, gjetjet dhe konkluzionet më të fundit në fushën e mbrojtjes së të miturve. Bashkia Korçë- Bashkia Korçë luan një rol aktiv në riintegrimin e fëmijëve në konflikt me ligjin përmes Njësisë për Mbrojtjen e Fëmijëve (NJMF). Pas vendosjes së kontaktit, kjo njësi fokusohet në këshillimin dhe orientimin e të miturve drejt aktiviteteve social-edukative dhe kurseve profesionale. Paralelisht, NJMF harton raportin social-ekonomik për çdo rast, i cili i përcillet Shërbimit të Provës dhe më pas Prokurorisë, si pjesë e dokumentacionit të nevojshëm për trajtimin e çështjes penale
Objektivi Specifik 4.2 Programe të drejtësisë restauruese dhe të ndërmjetësimit të mundësuara për fëmijën në konflikt me ligjin ose viktimë e krimit, në përputhje me interesin më të lartë të fëmijës. Plani i Veprimit për Objektivin 4.2 parashikon parashikon 3 masa, 2 masa prej të cilave janë zbatuar pjesërisht dhe një masë e pazbatueshme. 100% e masave janë zbatuar pjesërisht.
Drejtoria e Përgjithshme e Policisë së Shtetit- Struktura e Policisë së Shtetit për trajtimin e çështjeve me të mitur është e organizuar në dy nivele kryesore, ku në nivel qendror operojnë dy sektorë të specializuar që mbulojnë mbrojtjen nga dhuna në familje dhe hetimin e pornografisë online. Në nivel vendor, çdo drejtori disponon specialistë të dedikuar, ndërsa Tirana ka një seksion të zgjeruar, të cilët udhëheqin punën e hetuesve nëpër komisariate dhe bashkëpunojnë ngushtë me NJMF-të dhe shërbimet sociale për të ofruar mbrojtje të integruar. Gjithashtu, institucioni ka përmbushur detyrimin e raportimit për vitin 2025 në kuadër të Strategjisë për të Mitur, duke i përcjellë zyrtarisht të dhënat në janar të vitit 2026
Prokuroria e Përgjithshme (PP)- ka ndërmarrë hapa konkretë për forcimin e drejtësisë restauruese përmes miratimit të udhëzimit të datës 21 janar 2025, i cili sjell shtesa në kuadrin rregullator për ndjekjen penale efektive të veprave me të mitur. Ky udhëzim nxit prokurorët drejt zbatimit të masave të shmangies nga procedimi penal dhe aplikimit të mekanizmave restaurues për të miturit në konflikt me ligjin, viktimat apo dëshmitarët. Për të konkretizuar këtë qasje, institucioni ka nënshkruar gjithashtu një memorandum bashkëpunimi me Dhomën Kombëtare të Ndërmjetësve në nëntor të vitit 2025, duke e pozicionuar ndërmjetësimin si një alternativë parësore dhe efektive për zgjidhjen e konflikteve penale ku përfshihen të miturit. 
Shërbimi i Provës- ka raportuar zbatimin e masave detyruese në lidhje me arsimimin dhe formimin profesional të të miturve/subjekteve nën mbikëqyrje, duke evidentuar raste konkrete në disa degë territoriale. Konkretisht, Dega Territoriale e Shërbimit të Provës Vlorë ka raportuar një (1) rast të aplikimit të masës detyruese për rifillimin e studimeve. Dega Territoriale e Shërbimit të Provës Shkodër ka raportuar dy (2) raste të aplikimit të masës detyruese për fillimin e studimeve, ndërsa Dega Territoriale e Shërbimit të Provës Lushnjë ka raportuar gjithashtu dy (2) raste të ngjashme. Nga ana tjetër, Dega Territoriale e Shërbimit të Provës Fier ka raportuar një (1) rast të aplikimit të masës detyruese për fillimin e studimeve. Dega Territoriale e Shërbimit të Provës Korçë ka evidentuar pesë (5) raste gjithsej, prej të cilave tre (3) raste të detyrimit për ndjekjen e studimeve dhe dy (2) raste të rifillimit të studimeve. Po ashtu, Dega Territoriale e Shërbimit të Provës Elbasan ka raportuar katër (4) raste gjithsej, ku tre (3) raste lidhen me detyrimin për ndjekjen e arsimit dhe një (1) rast me detyrimin për ndjekjen e një kursi profesional. Ndërkohë, Dega Territoriale e Shërbimit të Provës Kukës ka raportuar një (1) rast të detyrimit për rifillimin e arsimit. Në total, nga degët territoriale të raportuara rezultojnë gjashtëmbëdhjetë (16) raste të zbatimit të masave me fokus integrimin arsimor dhe profesional, çka tregon përdorimin e instrumenteve rehabilituese dhe riintegruese në funksion të parandalimit të përsëritjes së sjelljeve problematike dhe promovimit të përfshirjes sociale. BashkiaKamëz- Për sa i përket Bashkisë Kamëz, procesi i trajtimit të të miturve është përqendruar në hartimin e Planeve Individuale të Mbrojtjes (PIM) për çdo rast të referuar nga institucionet e drejtësisë. Këto plane shërbejnë si mjeti kryesor për menaxhimin e rasteve, duke u bazuar në një analizë të detajuar të problematikave specifike të identifikuara për çdo fëmijë, me qëllim ofrimin e një ndërhyrjeje të targetuar dhe efektive. Bashkia Korçë- Në Bashkinë Korçë, Njësia për Mbrojtjen e Fëmijëve (NJMF) ndjek një qasje mbrojtëse dhe rehabilituese në proceset ligjore, ku në çdo kërkesë për dhënie mendimi mbi masat ndaj të miturve në konflikt me ligjin, rekomandon aplikimin e masave sa më të lehta. Ky vlerësim kryhet duke analizuar me kujdes moshën, rrethanat specifike dhe situatën social-ekonomike të fëmijës, me qëllim qëndrimin sa më larg masave ndëshkuese. Paralelisht, përmes Shërbimit Mbështetës për Fëmijën dhe Familjen në Drejtorinë e Kujdesit Social, ofrohet një paketë e plotë mbështetëse që përfshin seanca psikologjike për të miturit dhe të rriturit, si dhe programe këshillimi dhe seanca prindërimi për të forcuar mjedisin familjar. BashkiaVlorë- Bashkia Vlorë ka zbatuar një model të integruar parandalimi, duke u fokusuar te lidhja mes braktisjes shkollore dhe rrezikut të kriminalitetit. Gjatë vitit 2025, janë realizuar programe specifike ndërgjegjësimi për fëmijët që nuk ndjekin arsimin e detyruar dhe prindërit e tyre, përmes takimeve direkte në familje dhe ambiente komunitare. Ky angazhim ka bërë bashkë Njësinë për Mbrojtjen e Fëmijëve (NJMF), policët e zonës, specialistët e shërbimit mbështetës dhe shoqërinë civile, me synim informimin mbi të drejtat e fëmijëve dhe rëndësinë e shkollimit. Ndërhyrjet kanë shërbyer si një mjet efektiv për parandalimin e sjelljeve kriminale, duke adresuar braktisjen e shkollës si një faktor kyç rreziku që mund të çojë në përfshirjen e të miturve në vepra penale.
Objektivi Specifik 4.3 Struktura mbikëqyrëse qëgarantojnë trajtimin miqësor, rishoqërizimin, rehabilitimin e fëmijës në konflikt me ligjin. Plani i Veprimit për Objektivin 4.3 parashikon parashikon 7 masa, 5 prej të cilave janë zbatuar pjesërisht dhe 2 janë të pazbatueshme. 71.4 %emasave janë zbatuar pjesërisht.
Qendrapër Parandalimin e Krimeve të të Miturve dhe të Rinjve (QPKMR)- Gjatë vitit 2025, Qendra e Parandalimit të Krimeve të të Miturve (QPKMR) ka forcuar rolin e saj si koordinatore kryesore për riintegrimin e të miturve pas kryerjes së dënimit, duke u fokusuar në krijimin e urave lidhëse mes sistemit penitenciar dhe tregut të punës. Përmes një marrëveshjeje të re me AKPA-në në janar të vitit 2025 dhe realizimit të rreth 55 takimeve e tryezave të rrumbullakëta në nivel kombëtar, qendra ka arritur të koordinojë punën me Policinë, Prokurorinë, NJMF-të dhe shërbimet sociale në qytete kyçe si Tiranë, Durrës, Korçë dhe Vlorë. Një aspekt inovativ i kësaj periudhe është dokumentimi i rasteve të suksesit përmes një dokumentari që do të prezantohet në shkurt të vitit 2026, me qëllim promovimin e modeleve pozitive të të miturve që kanë lënë pas konfliktin me ligjin.Në aspektin praktik të riintegrimit për periudhën janar–dhjetor 2025, qendra ka trajtuar gjithsej 38 të mitur të liruar nga IM Kavajë, ku rezultatet tregojnë një angazhim të lartë drejt arsimimit dhe kualifikimit. Nga këto raste, 20 të mitur kanë vijuar arsimin e rregullt, ndërsa 15 të tjerë kanë përfunduar kurse profesionale, kryesisht si berberë, kursin e gjuhës angleze ose janë punësuar në sektorë si ai i mobilerisë. Paralelisht me riintegrimin, janë realizuar 15 fushata informuese në shkollat e arsimit parauniversitar për parandalimin e kriminalitetit. Megjithëse vetëm 3 raste kanë rezultuar në rikthim në institucion, qendra vëren si sfidë aktuale mungesën e një mekanizmi formal për vlerësimin e cilësisë së shërbimit të ofruar.
Shërbimi Social Shtetëror (SHSSH)- Shërbimi Social Shtetëror, në bashkëpunim me ekspertët e PNUD (UNDP), ka finalizuar dhe publikuar Hartën e Shërbimeve Sociale, një mjet kyç për rritjen e transparencës dhe aksesit në mbështetjen sociale. Ky dokument strategjik, i cili është tashmë i aksesueshëm në faqet zyrtare të të dyja institucioneve, shërben për të identifikuar dhe orientuar qytetarët dhe institucionet drejt ofruesve të shërbimeve sociale në të gjithë territorin, duke lehtësuar koordinimin për rastet e të miturve dhe familjeve në nevojë. Përmes këtij publikimi, synohet një mbulim më efektiv i territorit dhe një monitorim më i saktë i shpërndarjes së burimeve sociale në nivel vendor. 
Agjencia Shtetërore për të Drejtat dhe Mbrojtjen e Fëmijës (ASHDMF)- Mbi aktivitetin e Agjencisë Shtetërore për të Drejtat dhe Mbrojtjen e Fëmijës (ASHDMF) gjatë vitit 2025, vihet re një fokus i shtuar në fuqizimin e kapaciteteve vendore përmes sesioneve informuese dhe ëorkshop-eve të shtrira në tetë bashki kryesore, si Tirana, Fieri, Shkodra, Lezha, Kukësi, Dibra, Cërriku dhe Elbasani. Këto aktivitete kanë bërë bashkë 64 profesionistë të vijës së parë, duke përfshirë punonjës të NJMF-së, mësues, oficerë policie dhe staf të shërbimit psiko-social, me synimin e qartë për të rritur efikasitetin në identifikimin e hershëm të rasteve. Puna e Agjencisë është përqendruar veçanërisht në mekanizmin e referimit dhe menaxhimin e rasteve të fëmijëve që janë në konflikt ose kontakt me ligjin, me një vëmendje specifike për ata që janë nën moshën e përgjegjësisë penale. Përmes Grupeve Teknike Ndërinstitucionale (GTN), aktorët vendorë janë udhëzuar mbi procedurat standarde të menaxhimit, duke nënvizuar se bashkëpunimi i ngushtë mes institucioneve mbetet mjeti parësor për të parandaluar dhunën dhe kriminalitetin mes të rinjve. Ky angazhim i ASHDMF-së synon të krijojë një rrjet mbrojtës më solid, ku çdo aktor njeh rolin e tij në zinxhirin e mbrojtjes së fëmijës. Bashkia Kamëz- Për sa i përket Bashkisë Kamëz, viti 2025 ka shënuar një intensifikim të bashkëpunimit ndërinstitucional për riintegrimin e të miturve pas lirimit nga institucionet e ekzekutimit të vendimeve penale. Përmes takimeve të përbashkëta me QPKMR-në dhe organizatën Caritas, është mundësuar një koordinim efektiv ku Punonjësit për Mbrojtjen e Fëmijës (PMF) kanë asistuar në realizimin e vizitave në familje dhe kanë hartuar plane ndihme të detajuara. Ky bashkëpunim ka siguruar ofrimin e shërbimeve konkrete si këshillimi psikologjik dhe orientimi drejt kurseve profesionale, duke pasur gjithmonë në qendër marrjen e mendimit të fëmijës për të garantuar suksesin e planeve riintegruese. Gjithashtu, një moment kyç i angazhimit institucional ishte analiza vjetore e realizuar më 10 dhjetor 2025 ndërmjet ASHDMF-së dhe QPKMR-së, ku u diskutuan arritjet dhe sfidat kryesore të vitit. Gjatë kësaj analize u vu theksi te rastet e suksesshme të riintegrimit dhe u nënvizua nevoja për forcimin e mëtejshëm të partneritetit ndërmjet aktorëve lokalë dhe qendrorë për të siguruar një mbështetje të qëndrueshme për të miturit në procesin e tyre të rikthimit në shoqëri. 
Bashkia Korçë- Në Bashkinë Korçë, procesi i trajtimit të të miturve në konflikt me ligjin bazohet në një model ndërhyrjeje të integruar, ku Njësia për Mbrojtjen e Fëmijëve (NJMF) luan rolin e koordinatorit kryesor. Pas identifikimit të çdo rasti, NJMF kryen një vlerësim të thelluar të nevojave dhe harton Planin Individual të Mbrojtjes (PIM), duke përfshirë një rrjet të gjerë institucionesh si Zyra e Punësimit, Drejtoria Arsimore, Zyra e Formimit Profesional dhe organizatat e shoqërisë civile. Ky bashkëpunim është i strukturuar në mënyrë që çdo institucion i përfshirë në plan të mbajë përgjegjësi specifike dhe të raportojë periodikisht pranë NJMF-së mbi ecurinë e masave të ndërmarra. Për të siguruar një menaxhim efektiv, Drejtoria e Kujdesit Social realizon takime periodike që tejkalojnë frekuencën standarde prej dy herë në vit, duke u përshtatur me dinamikën e rasteve specifike. Ky proces mbështetet nga një hartëzim i detajuar i shërbimeve dhe organizatave që operojnë në territor, çka lehtëson orientimin e të miturve drejt programeve sociale dhe rehabilituese. Krahas punës direkte me rastet, stafi i NJMF-së angazhohet vazhdimisht në trajnime profesionale të organizuara në bashkëpunim me ministritë dhe shoqërinë civile për t'u përditësuar me praktikat më të mira të mbrojtjes së fëmijëve. Një fokus i veçantë i kushtohet parandalimit të recidivizmit (përsëritjes së veprave penale) përmes informimit dhe këshillimit të vazhdueshëm të të miturve dhe familjeve të tyre. 
NJMF punon ngushtë me familjet për t'i orientuar ato drejt shërbimeve ekzistuese dhe projekteve të Drejtorisë së Kujdesit Social, duke marrë parasysh gjendjen e tyre social-ekonomike. Megjithatë, bashkia evidenton se zbatimi efektiv i planeve të rehabilitimit mbetet sfidues për shkak të faktorëve strukturorë si niveli i ulët i arsimimit, varfëria e skajshme dhe problemet e rënda sociale që prekin këta të mitur. 
Bashkia Durrës- Për sa i përket Bashkisë Durrës, procesi i trajtimit të rasteve të referuara nga Shërbimi i Provës dhe Institucionet e Ekzekutimit të Vendimeve Penale (IEVP) bazohet në një bashkëpunim të ngushtë ndërinstitucional. Njësia e Vlerësimit dhe Referimit të Nevojave (NJVNR) dhe Njësia për Mbrojtjen e Fëmijëve (NJMF) kanë realizuar një sërë takimesh dhe vizitash direkte, si në ambientet e zyrave ashtu edhe përmes vizitave në shtëpi, për të siguruar një monitorim sa më të plotë të situatës së të miturve. Bashkia Tiranë- Në lidhje me angazhimin e Bashkisë Tiranë, ky institucion shërben si një faktor kyç kontribues përmes 27 njësive të tij administrative. Punonjësit për mbrojtjen e fëmijës në çdo territor koordinojnë takime me organizatat partnere për të mbikëqyrur gjendjen e të drejtave të të miturve. 

Objektivi Specifik 4.4 Qendra eParandalimit tëKrimeve tëtëMiturve dhe tëRinjve kakapaciteteteduhura në fushën e parandalimit të ripërfshirjes së të miturit në kryerjen e veprave penale. Plani i Veprimit për Objektivin 4.4 parashikon parashikon 3 masa, 2 prej të cilave zbatuar janë zbatuar pjesërisht dhe 1 masë e pazbatueshme 100% e masave janë zbatuar pjesërisht
Qendra për Parandalimin e Krimeve të të Miturve dhe të Rinjve- Gjatë vitit 2025, Qendra e Parandalimit të Krimeve të të Miturve dhe të Rinjve (QPKMR) ka vijuar përpjekjet për forcimin e kapaciteteve institucionale, ndonëse është përballur me sfida të ndjeshme strukturore dhe teknologjike. Një komponent kyç ka qenë trajnimi i stafit përmes bashkëpunimit me partnerë si OSCE, UNICEF dhe United Rights, duke u fokusuar në seminare për parandalimin e kriminalitetit dhe ëorkshop-e mbi motivimin e të miturve për sjellje pro-sociale. Megjithatë, hartimi i kurrikulave të trajnimit nga vetë qendra mbetet një objektiv i parealizuar për shkak të mungesës së kompetencave ligjore aktuale, proces ky që pritet të rregullohet vetëm pas krijimit të Institutit të ri.
Në fushën e teknologjisë, Sistemi i Integruar i të Dhënave të Drejtësisë Penale për të Mitur ka pasur një ecuri me ndërprerje, duke rifilluar funksionimin në prill të vitit 2025 pas një periudhe bllokimi. Edhe pse aktualisht sistemi është funksional, popullimi me të dhëna mbetet në shifra të ulëta, ndërkohë që gjykatat nuk kanë hedhur të dhëna në sistem. Në nëntor të vitit 2025 u organizua një takim teknik me pjesëmarrjen e UNOPS dhe AKSHI-t për të diskutuar integrimin automatik midis sistemit të Prokurorisë dhe Sistemit të Integruar, apo dhe të sistemve të tjera në përdorim nga institucionet e tjera përgjegjëse, me qëllim shmangien e dublikimit të të dhënave dhe lehtësimin e proceseve të punës nga përdoruesit. Ndonëse raportet sipas indikatorëve specifikë janë përfunduar që në vitin 2024, aksesi i kufizuar në sistem ka penguar realizimin e plotë të disa masave monitoruese përgjatë vitit 2025. Në aspektin e riintegrimit, rezultatet mbeten pozitive, ku 15 të mitur që kanë përfunduar dënimin në IM Kavajë kanë përfunduar kurse të formimit profesional. 
Paralelisht, bashkëpunimi me pushtetin vendor ka vijuar në mënyrë efektive përmes takimeve në bashki të ndryshme si Tirana, Kamza, Durrësi dhe Vlora, duke siguruar një ndjekje të rregullt të rasteve në nivel lokal. 
Bashkia Vlorë- ka forcuar aplikimin e masave alternative, duke u fokusuar te këshillimi psiko-social dhe vizitat vlerësuese në familje për të parandaluar përsëritjen e veprave penale. Përmes një koordinimi të ngushtë me Policinë, Prokurorinë dhe Shërbimin e Provës, është garantuar përfaqësimi ligjor i të miturve dhe ndërmjetësimi me shkollat për të siguruar vazhdimësinë e arsimimit. Ndonëse ndërhyrjet e personalizuara kanë rritur ndërgjegjësimin e komunitetit, institucioni përballet me sfida si mungesa e një Plani Lokal të dedikuar dhe nevoja për më shumë burime njerëzore e financiare të specializuara për programe rehabilituese afatgjata. 
Bashkia Pogradec- Gjatë vitit 2025, Bashkia Pogradec ka intensifikuar aktivitetet ndërgjegjësuese për mbrojtjen e të drejtave të fëmijëve, duke shfrytëzuar si bazë Qendrën Multifunksionale të rinovuar përmes programit “EU4SocialCare”. Fokus i veçantë i është kushtuar parandalimit të punës së të miturve përmes informimit të subjekteve private dhe bashkëpunimit me shërbimin psiko-social në shkolla. Përmes partneriteteve me UNICEF dhe organizata të tjera, janë realizuar shfaqje teatrale dhe fushata sensibilizuese për të gjitha grupmoshat, duke përfshirë aktivitete artistike specifike për fëmijët me aftësi ndryshe. Përveç aktiviteteve në komunitet, Njësia për Mbrojtjen e Fëmijëve ka vijuar rolin e saj aktiv në sistemin e drejtësisë, duke marrë pjesë në procese gjyqësore si palë e tretë për të garantuar mbrojtjen e interesave të të miturve. 
Bashkia Tiranë- Për sa i përket Bashkisë Tiranë, roli i Njësisë për Mbrojtjen e Fëmijëve (NJMF) mbetet ai i një institucioni kyç kontribues në procesin e riintegrimit. Një fokus i veçantë i është kushtuar rasteve të të miturve që lirohen nga institucionet e vuajtjes së dënimit, për të cilët Punonjësit për Mbrojtjen e Fëmijës (PMF) hartojnë Planin Individual të Mbrojtjes (PIM) dhe ndjekin ecurinë e tyre hap pas hapi. Megjithatë, përgjatë vitit 2025, vihet re se nuk janë lidhur marrëveshje të reja bashkëpunimi me këtë fokus specifik midis bashkisë dhe aktorëve të tjerë. Pavarësisht mungesës së marrëveshjeve të reja formale, puna në terren ka vijuar përmes mekanizmave ekzistues, ku PMF të mbikëqyrin zbatimin e planeve të mbrojtjes për të garantuar që çdo i mitur të ketë mbështetjen e duhur pas daljes nga institucionet e dënimit.
Objektivi Specifik 4.5 Fuqizimi i rrjetit të bashkëpunimit ndërinstitucional të profesionistëve që punojnë me dhe për fëmijën.
Qendra për Parandalimin e Krimeve të të Miturve (QPKMR)- Lidhur me veprimtarinë e Qendrës së Parandalimit të Krimeve të të Miturve (QPKMR), gjatë vitit 2025 është synuar forcimi i rrjetit ndërsektorial përmes një bashkëpunimi të ngushtë me Caritas-in Shqiptar. Deri më tani janë realizuar katër takime kyçe në bashkitë Korçë, Durrës, Shkodër dhe Vlorë, me qëllim analizimin e funksionimit të rrjetit ndërinstitucional në nivel lokal. Në përfundim të këtij cikli takimesh, QPKMR parashikon hartimin e një Memorandumi Bashkëpunimi, i cili do të nënshkruhet nga institucionet kryesore vendore për të adresuar specifikisht nevojat dhe problematikat e identifikuara në terren. Ky dokument do të shërbejë si një kornizë zyrtare për të rregulluar ndërveprimin mes aktorëve përgjegjës. Paralelisht, puna në terren ka vijuar me intensitet, ku janë zhvilluar 25 takime me punonjës të mbrojtjes së fëmijës dhe aktorë të tjerë socialë. Këto takime janë fokusuar drejtpërdrejt te menaxhimi i rasteve të të miturve në konflikt me ligjin, duke u shtrirë në të gjitha qytetet ku qendra ka pasur fëmijë nën mbikëqyrje, për të garantuar një ndjekje sa më efektive të procesit të tyre të rehabilitimit. 
Shërbimi i Provës (SHP)- gjatë vitit 2025 është punuar intensivisht për zgjerimin e kornizës së bashkëpunimit përmes hartimit të disa marrëveshjeve kyçe me institucione shtetërore, fetare dhe organizata të shoqërisë civile. Në rrafshin institucional, spikat hartimi i marrëveshjes me Shërbimin Përmbarimor Gjyqësor Shtetëror, e cila synon të koordinojë më mirë proceset e ekzekutimit dhe mbikëqyrjes. Paralelisht, janë ndërmarrë hapa për të forcuar mbështetjen shpirtërore dhe sociale përmes marrëveshjes me Konferencën Ipeshkvore të Shqipërisë.Lidhur me aspektin e rehabilitimit dhe asistencës direkte në komunitet, janë hartuar marrëveshje bashkëpunimi me Qendrën Equilibrium dhe organizatën Caritas Shqiptar. Këto partneritete synojnë të rrisin gamën e shërbimeve mbrojtëse dhe programeve riintegruese për personat nën mbikëqyrje, duke siguruar një qasje më gjithëpërfshirëse në trajtimin e rasteve. 
Bashkia Korçë- Lidhur me Bashkinë Korçë, vërehet një model efektiv i bashkëpunimit ndërinstitucional, i cili funksionon përmes mbledhjeve periodike të Grupit Teknik Ndërsektorial (GTN). Ky grup përbëhet nga përfaqësues të caktuar nga çdo institucion anëtar, të cilët mblidhen sa herë që paraqitet nevoja për të trajtuar raste specifike të fëmijëve dhe të miturve. Një element kyç i këtij bashkëpunimi është ndarja e qartë e përgjegjësive, ku secili institucion pjesëmarrës merr përsipër detyra konkrete bazuar në nevojat e rastit. Më pas, këto institucione raportojnë në mënyrë të rregullt pranë Njësisë për Mbrojtjen e Fëmijëve (NJMF) mbi ecurinë dhe realizimin e masave të ndërmarra, duke garantuar kështu monitorimin e plotë të planeve të mbrojtjes dhe riintegrimit.
Sfidat e hasura për realizimin e masave tëqëllimit të Politikës IV: 
· Fragmentimi i shërbimeve sociale: Koordinimi midis nivelit qendror dhe vendor për fëmijët në situatë rruge apo fëmijët me aftësi të kufizuara mbetet i ndarë, duke krijuar vonesa në përfitimin e asistencës. 
· Cilësia e raportimit statistikor: Një sfidë madhore mbetet pasaktësia në raportimin e të dhënave të segmentuara (sipas moshës, gjinisë dhe përkatësisë etnike), çka vështirëson monitorimin e saktë të ndikimit të politikave. 
· Buxhetimi i pamjaftueshëm në nivel lokal: Planet sociale të bashkive shpesh nuk janë të shoqëruara me fonde specifike për Qëllimin 4, duke u mbështetur kryesisht në mbështetjen e donatorëve të jashtëm.



Lidhja e “SNDM 2027-2030” me dokumentat strategjikë
Lidhja e “SNDM 2027-2030” me Strategjinë Kombëtare për Zhvillim dhe Integrim Europian 2022-2030 (SKZHIE)

“SNDM 2027-2030” është e lidhur dhe e harmonizuar me qëllimet dhe objektivat e Strategjisë Kombëtare për Zhvillim dhe Integrim Evropian 2022-2030 (SKZHIE III) dhe kontribuon në realizimin e objektivave të saj për forcimin e shtetit të së drejtës, mbrojtjen e të drejtave të njeriut, zhvillimin njerëzor dhe përshpejtimin e integrimit evropian. Strategjia përkthen këto prioritete në masa konkrete për krijimin e një sistemi drejtësie për të mitur që është i aksesueshëm, miqësor ndaj fëmijëve, rehabilitues dhe në përputhje me standardet e Bashkimit Evropian dhe instrumentet ndërkombëtare për të drejtat e fëmijës. Lidhja më konkrete realizohet në kapitujt, si më poshtë: 

Sundimi i ligjit dhe reforma në drejtësi. SNDM 2027-2030 kontribuon në forcimin e një sistemi drejtësie efektiv, të pavarur dhe të aksesueshëm për fëmijët, duke mbështetur prioritetin e SKZHIE për sundimin e ligjit dhe institucionet demokratike. 

Mbrojtja e të drejtave të njeriut. Duke garantuar interesin më të lartë të fëmijës, akses në drejtësi, procedura miqësore për fëmijët dhe masa alternative ndaj ndjekjes penale e privimit të lirisë, strategjia zbaton angazhimet kombëtare për mbrojtjen e të drejtave të njeriut dhe të drejtave të fëmijës. 

Integrimi Evropian. Strategjia duhet të synojë përafrimin me acquis të BE-së dhe standardet evropiane, përfshirë Konventën e OKB-së për të Drejtat e Fëmijës, Strategjinë e BE-së për të Drejtat e Fëmijës (2021) dhe standardet e Këshillit të Evropës për drejtësinë miqësore ndaj fëmijëve. Kjo mbështet objektivin e SKZHIE për avancimin e procesit të integrimit evropian. 

Zhvillimi njerëzor dhe përfshirja sociale. Një sistem efektiv i drejtësisë për të mitur ul përsëritjen e veprave penale, promovon rehabilitimin dhe riintegrimin e fëmijëve dhe përmirëson koordinimin e shërbimeve sociale, arsimore dhe shëndetësore, duke kontribuar në kohezionin social. 

Qeverisja dhe koordinimi institucional. Strategjia përcakton mekanizma të koordinimit ndërinstitucional, monitorimit dhe mbledhjes së të dhënave, në përputhje me qasjen e SKZHIE për politika të bazuara në evidencë dhe qeverisje të mirë.

“SNDM 2027-2030” udhëhiqet nga parimi i interesit më të lartë të fëmijës dhe parimi i një drejtësie miqësore për çdo fëmijë në kontakt/konflikt me ligjin dhe fëmijët që marrin pjesë në proceset civile, familjare, administrative. 

Në përgatitjen e këtij dokumenti strategjik janë adresuar parimet themelore mbi të cilat udhëhiqet Strategjia e BE “Për të Drejtat e Fëmijëve” (e miratuar në vitin 2021)[footnoteRef:10]; Strategjia e Këshillit të Evropës për të Drejtat e Fëmijëve (2022-2027)[footnoteRef:11] dhe Strategjia e Mbrojtjes së Fëmijës e UNICEF (2021-2030). [10:  https://ec.europa.eu/info/laë/better-regulation/have-your-say/initiatives/12454-EU-strategy-on-the-rights-of-the-child-2021-24-_en.]  [11:  https://rm.coe.int/council-of-europe-strategy-for-the-rights-of-the-child-2022-2027-child/1680a5ef27#:~:text=The%20Strategy%20for%20the%20Rights,at%20the%20same%20time%2C%20finding.] 


Lidhja e “SNDM 2027-2030” me Programin e Qeverisë 2025-2029
Strategjia Ndërsektoriale e Drejtësisë për të Mitur 2027–2030 lidhet drejtpërdrejt me Programin e Qeverisë Shqiptare 2025–2029 ("Shqipëria 2030"), duke u paraqitur si një instrument zbatues i angazhimeve të Qeverisë në fushën e shtetit të së drejtës, mbrojtjes së të drejtave të njeriut dhe integrimit evropian. Programi Qeverisës vendos si prioritete forcimin e reformës në drejtësi, përfundimin e negociatave për anëtarësim në BE, modernizimin e sistemit të drejtësisë dhe garantimin e të drejtave themelore. 
Sa i takon prioriteteve të Programit të Qeverisë në procesin e integrimit evropian, SNDM zbaton standardet e BE-së dhe të instrumenteve ndërkombëtare për drejtësinë për të mitur, në përmbushje të detyrimeve të Shqipërisë në kuadër të negociatave për Kapitullin 23 – Gjyqësori dhe të Drejtat Themelore dhe Kapitullin 24 – Drejtësia, Liria dhe Siguria.
Në lidhje me forcimin e shtetit të së drejtës Programi i Qeverisë parashikon konsolidimin e reformës në drejtësi dhe rritjen e besimit të qytetarëve tek institucionet. Në këtë aspekt SNDM kontribuon, duke garantuar një sistem drejtësie për të mitur që respekton interesin më të lartë të fëmijës, procesin e rregullt ligjor dhe aksesin efektiv në drejtësi. 
Në përputhje me Programin e Qeverisë, i cili synon politika gjithëpërfshirëse për mirëqenien dhe mbrojtjen sociale, SNDM 2027-2030 siguron mbrojtje të posaçme për fëmijët në konflikt me ligjin, fëmijët viktima dhe dëshmitarë të veprave penale, duke promovuar rehabilitimin dhe riintegrimin. 
SNDM 2027-2030 adreson masa mbi përmirësimin e sistemeve elektronike për menaxhimin e rasteve, shkëmbimin e të dhënave ndërinstitucionale,  monitorimin e treguesve të performancës dhe planifikimin e bazuar në evidenca, në përputhje me parashikimin e Programit Qeverisës mbi digjitalizimin dhe rritjen e efikasitetit të administratës publike. Gjithashtu, SNDM 2027-2030 bashkërendon punën ndërmjet institucioneve, duke nxitur koordinimin ndërinstitucional, të parashikuar në Programin Qeverisës 2025-2029.


Lidhja e “SNDM 2027-2030” me Planin Kombëtar të Integrimit Evropian (PKIE)
“SNDM 2027 – 2030” lidhet me dy kapituj kryesorë të PKIE, konkretisht me kriterin politik “Demokracia dhe Shteti i së Drejtës” “Të drejtat e njeriut” dhe me kapitullin 23: “Gjyqësori dhe të Drejtat Themelore” ku parashikohen tre shtyllat kryesore për reformat e drejtësisë në këtë kapitull të cilat janë: (1) Sistemi Gjyqësor (2) Lufta kundër Korrupsionit (3) Përmirësimi dhe Mbrojtja e të Drejtave dhe Lirive Themelore “Të Drejtat e Fëmijëve”.

Lidhja e “SNDM 2027 – 2030” me Marrëveshjen e Stabilizim Asociimit (MSA)

“SNDM 2027 – 2030” lidhet me Marrëveshjen e Stabilizim Asociimit, e miratuar me ligjin nr. 9590, datë 27.07.2006 “Për ratifikimin e Marrëveshjes së Stabilizim-Asociimit ndërmjet Republikës së Shqipërisë dhe Komuniteteve Evropiane dhe shteteve të tyre anëtare”, me përkatësisht me nenet respektiv: me nenin 2 të MSA-së “Respekti për parimet demokratike  dhe  të  drejtat  e  njeriut”, siç janë shpallur në Deklaratën Universale të së Drejtave të Njeriut dhe siç janë përkufizuar në Konventën Evropiane të të Drejtave të Njeriut, në Aktin Final të Helsinkit dhe në Kartën e Parisit për një Evropë të Re, respekti për parimet e së drejtës  ndërkombëtare, ato të shtetit të së drejtës si edhe për parimet e ekonomisë së tregut, siç pasqyrohen në dokumentin e Konferencës së Bonit të KSBE-së për Bashkëpunimin Ekonomik, formojnë bazën e politikave të brendshme dhe të jashtme të palëve dhe përbëjnë elementët thelbësorë të kësaj marrëveshjeje. Gjithashtu “SNDM 2027 – 2030” lidhet me nenin 78 “Fuqizimi i institucioneve dhe shtetit të së drejtës” të MSA-së, “Në bashkëpunimin e tyre në fushën e drejtësisë dhe çështjeve të brendshme me palët i kushtojnë rëndësi të veçantë forcimit të shtetit të së drejtës, dhe forcimit të institucioneve në të gjitha nivelet në fushën e administratës në përgjithësi, si edhe imponimit të ligjeve e administrimit  të  drejtësisë  në  veçanti. Bashkëpunimi synon veçanërisht në fuqizimin e pavarësisë së gjyqësorit dhe në përmirësimin e efikasitetit të tij, në përmirësimin e  funksionimit të  policisë  dhe  organeve  të  tjera  ligjzbatuese duke siguruar trajnime të mjaftueshme dhe duke luftuar korrupsionin dhe krimin e organizuar”.

“SNDM 2027 – 2030” lidhet edhe me nenin 88 “Bashkëpunimi statistikor” të MSA-së, “Bashkëpunimi midis palëve përqendrohet kryesisht në fushat prioritare që lidhen me acquis e Komunitetit në fushën e statistikave. Ai  synon  veçanërisht  zhvillimin  e  një  sistemi  statistikor  efikas dhe të qëndrueshëm, të aftë për të siguruar të dhëna të krahasueshme, të besueshme, objektive dhe të sakta, që nevojiten për të planifikuar dhe monitoruar procesin e tranzicionit dhe reformës në Shqipëri. Ky sistem duhet gjithashtu të mundësojë Institutin  Shqiptar  të  Statistikës  për të përmbushur më mirë nevojat e klientëve vendas dhe ndërkombëtarë (si të administratës  publike ashtu dhe sektorit privat). Sistemi statistikor duhet të respektojë parimet themelore të  statistikave të nxjerra nga OKB-ja dhe Kodi Statistikor Evropian i Praktikës dhe parashikimet e se drejtës Statistikore Evropiane, dhe duhet të zhvillohet drejt acquis-së së Komunitetit”. 

Lidhja e “SNDM 2027 – 2030” me PKIE dhe acquis të BE-së
Lidhja strategjike e Strategjisë Ndërsektoriale të Drejtësisë për të Mitur 2027-2030 me PKIE (Programi Kombëtar për Integrimin Evropian) dhe acquis të BE-së është e drejtpërdrejtë, pasi SNDM synon të harmonizojë sistemin shqiptar të drejtësisë për të mitur me standardet evropiane dhe angazhimet e procesit të integrimit.
Në mënyrë më konkrete, Strategjia kontribuon në zbatimin e prioriteteve të PKIE-së, veçanërisht në, Kapitullin 23 “Gjyqësori dhe të Drejtat Themelore”, duke forcuar, pavarësinë, efikasitetin dhe cilësinë e sistemit të drejtësisë për të mitur, mbrojtjen e të drejtave të fëmijëve në konflikt dhe në kontakt me ligjin, aksesin në drejtësi dhe garancitë procedurale për të miturit, si dhe përdorimin e masave alternative ndaj ndjekjes penale dhe burgimit. Në Kapitullin 24 “Drejtësia, Liria dhe Siguria”, SNDM kontribuon përmes, zhvillimit të mekanizmave të rehabilitimit dhe riintegrimit, bashkëpunimit ndërinstitucional, parandalimit të recidivizmit dhe mbrojtjes së fëmijëve vulnerabël. Strategjia shërben si instrument për përmbushjen e masave të PKIE-së në këto kapituj.
Edhe pse Acquis nuk përmban një kapitull të veçantë vetëm për drejtësinë për të mitur, ai përfshin një sërë standardesh që burojnë nga Karta e të Drejtave Themelore e Bashkimit Evropian (neni 24 “të drejtat e fëmijës”, neni 47 “e drejta për mjete juridike efektive”, nenet 48–49 “garancitë procedurale në procesin penal”) dhe Direktiva (BE) 2016/800 (e cila kërkon asistencë juridike efektive, informimin e fëmijës në mënyrë të kuptueshme, pjesëmarrjen e prindërve ose kujdestarëve, vlerësim individual të nevojave të fëmijës, kufizimin e paraburgimit si masë e fundit, trajtim që promovon rehabilitimin dhe riintegrimin). Strategjia synon përafrimin progresiv të legjislacionit dhe praktikës shqiptare me këto standarde.
Lidhja e “SNDM 2027 – 2030” me Objektivat e Zhvillimit të Qëndrueshëm (OZHQ-të)
Strategjia Ndërsektoriale e Drejtësisë për të Mitur 2027-2030, kontribuon në përmbushjen e Agjendës 2030 për Zhvillim të Qëndrueshëm. Ajo lidhet me Objektivat e Zhvillimit të Qëndrueshëm (OZHQ-të), veçanërisht me ato objektiva që lidhen me shtetin e së drejtës, mbrojtjen e fëmijëve, barazinë dhe përfshirjen sociale. SNDM mbështet në mënyrë të drejtpërdrejtë arritjen e Objektivit të Zhvillimit të Qëndrueshëm 16 “Promovimi i shoqërive paqësore dhe përfshirëse për zhvillim të qëndrueshëm, ofrimi i aksesit në drejtësi për të gjithë dhe ndërtimi i institucioneve efektive, llogaridhënëse dhe gjithëpërfshirëse në të gjitha nivelet”, si dhe më konkretisht të  nënobjektivave 16.3 “Promovimi i shtetit të së drejtës në nivelin kombëtar dhe ndërkombëtar dhe sigurimi i aksesit të barabartë në drejtësi për të gjithë”, 16.6 “Zhvillimi i institucioneve efektive, llogaridhënëse dhe transparente në të gjitha nivelet”, 16.7 “Sigurimi i vendimmarrjes reaguese, përfshirëse, pjesëmarrëse dhe përfaqësuese në të gjitha nivelet”, 16.10 “Sigurimi i aksesit të publikut në informacion dhe mbrojtja e lirive themelore, në përputhje me legjislacionin kombëtar dhe marrëveshjet ndërkombëtare”. Kjo mbështetje, realizohet përmes garantimit të aksesit të barabartë në drejtësi, forcimit të institucioneve të specializuara dhe promovimit të një sistemi drejtësie të bazuar në rehabilitim, riintegrim dhe respektimin e të drejtave të fëmijës. Gjithashtu, strategjia kontribuon në arritjen e Objektivit të Zhvillimit të Qëndrueshëm 10 (Strategjia ndihmon në eliminimin e diskriminimit në aksesin në drejtësi, mbrojtjen e fëmijëve në situata vulnerabël, garantimin e trajtimit të barabartë pavarësisht gjinisë, aftësisë së kufizuar, përkatësisë etnike, statusit ekonomik apo vendbanimit. Lidhja me Objektivin e Zhvillimit të Qëndrueshëm 5 konsiston në integrimin në Strategji të perspektivës gjinore. SNDM kontribuon, gjithashtu, në arritjen e OZHQ 4 dhe OZHQ 17, duke promovuar një qasje ndërsektoriale, gjithëpërfshirëse dhe të orientuar drejt interesit më të lartë të fëmijës. 

Lidhja me dokumentet dhe standardet e tjera ndërkombëtare relevante.
Lidhja e SDM-së me Strategjinë e Këshillit të Evropës për të Drejtat e Fëmijëve  2022-2027.

SNDM 2027 – 2030 është përgatitur në frymën e Strategjisë së Këshillit të Evropës për të Drejtat e Fëmijëve 2022-2027. Strategjia e Këshillit të Evropës bazohet në gjashtë fushat prioritare për të garantuar të drejtat e fëmijës të cilat janë: a) liri nga dhuna për të gjithë fëmijët; b) mundësi të barabarta dhe përfshirje sociale për të gjithë fëmijët; c) qasje dhe përdorim i sigurt i teknologjisë për të gjithë fëmijët; d) drejtësi miqësore për të gjithë fëmijët; e) t’i japim zë çdo fëmije; f) të drejtat e fëmijëve në situatë krize dhe emergjence.
Një nga fushat kryesore të Strategjisë Ndërsektoriale të Drejtësisë për të Mitur 2027-2030 është ”Drejtësia miqësore për të gjithë fëmijët” e cila parashikon që fëmijëve duhet t’u jepet mundësia të dëgjohen në çdo proces gjyqësor dhe administrativ që i prek ata dhe të kenë akses në mekanizmat kompetentë, të pavarur dhe të paanshëm, kur të drejtat e tyre shkelen. Shtetet duhet t’ia njohin të drejtën çdo fëmije në konflikt me ligjin për t'u trajtuar duke respektuar dinjitetin e tyre, në përputhje me moshën e fëmijës dhe me objektivin e riintegrimit të tij në shoqëri. Në të gjitha veprimet në lidhje me fëmijët, institucionet dhe organet duhet të kenë në konsideratë parësore interesin më të lartë të fëmijës.
Shtetet duhet të forcojnë aksesin në drejtësi të fëmijëve (civile, administrative, penale). Heqja e lirisë duhet të përdoret si masë e fundit dhe për periudhën më të shkurtër të përshtatshme kohore. Shtetet anëtare të Këshillit të Evropës do të mbështeten në shmangien dhe parandalimin e privimit të lirisë dhe kriminalizimit të fëmijëve dhe përgatitjes së fëmijëve për riintegrim në shoqëri. Kushtet materiale dhe regjimet e paraburgimit duhet të përmirësohen në përputhje me standardet e Këshillit të Evropës.



Lidhja me dokumente të tjerë evropiane dhe ndërkombëtare
Strategjia mbështetet gjithashtu në instrumente të rëndësishme që orientojnë interpretimin e acquis dhe të drejtave themelore, si:
· Këshilli i Evropës – Udhëzimet për Drejtësinë Miqësore ndaj Fëmijëve (2010); 
· Komiteti i Ministrave i Këshillit të Evropës – rekomandimet mbi drejtësinë për të mitur; 
· Komiteti për të Drejtat e Fëmijës i OKB-së – Komentet e Përgjithshme, veçanërisht mbi drejtësinë për fëmijët; 
· Konventa e Kombeve të Bashkuara për të Drejtat e Fëmijës.
Lidhja e “SNDM 2027-2030” me dokumentat e tjerë strategjikë kombëtarë: 
Strategjia Ndërsektoriale e Drejtësisë për të Mitur ka karakter ndërsektorial dhe është e harmonizuar me dokumentet kryesore strategjike kombëtare, pasi realizimi i objektivave të saj kërkon bashkëpunim ndërmjet institucioneve të drejtësisë, mbrojtjes sociale, arsimit, shëndetësisë, sigurisë dhe qeverisjes vendore. Ajo krijon sinergji me strategjitë e mëposhtme:
Lidhja e “SNDM 2027-2030” me Strategjinë Ndërsektoriale të Drejtësisë 2024-2030
SNDM 2027-2030 përbën dokumentin që zbaton prioritetet e Strategjisë Ndërsektoriale të Drejtësisë 2024-2030 në fushën e drejtësisë për fëmijët. Ajo kontribuon në arritjen e objektivave madhorë për rritjen e aksesit në drejtësi, përmirësimin e cilësisë dhe efikasitetit të sistemit gjyqësor, forcimin e mbrojtjes së të drejtave themelore, zhvillimin e kapaciteteve profesionale, përmirësimin e koordinimit ndërinstitucional dhe konsolidimin e sistemeve të menaxhimit të të dhënave. Në këtë mënyrë, SNDM 2027-2030 siguron që reformat e përgjithshme në sektorin e drejtësisë të reflektohen në një sistem të specializuar, miqësor ndaj fëmijëve dhe të orientuar drejt rehabilitimit, riintegrimit dhe parandalimit të përsëritjes së veprave penale.
Në veçanti, SNDM mbështet Objektivin Specifik 1.1, të SND 2024-2030, përmes harmonizimit të mëtejshëm të kuadrit ligjor të drejtësisë për të mitur me acquis të Bashkimit Evropian, Objektivin Specifik 2.1, dhe Objektivin Specifik 4.4 duke garantuar akses efektiv dhe të barabartë të fëmijëve në drejtësi, Objektivin Specifik 2.2, përmes rritjes së cilësisë, specializimit dhe efikasitetit të sistemit të drejtësisë për të mitur; si dhe Objektivat Specifikë 3.1, 3.2 dhe 3.3, dhe 3.5 duke forcuar koordinimin ndërinstitucional, digjitalizimin dhe sistemet e menaxhimit të të dhënave, si edhe zhvillimin e kapaciteteve profesionale të institucioneve përgjegjëse, Objektivin specifik 3.4 “Përkrahja/promovimi dhe rritja e përdorimit të mekanizmave të zgjidhjes alternative me mosmarrëveshje”, nëpërmjet aplikimit të drejtësisë miqësore për të mitur dhe masave alternative të dënimit. Po kështu me Qëllimin 5 të Politikës të SND, duke përfshirë element të edukimit ligjor dhe ndërgjegjësimit të të miturve. Në këtë mënyrë, Strategjia Ndërsektoriale e Drejtësisë për të Mitur 2027-2030, shërben si dokumenti në fushën e drejtësisë për të mitur, që materializon prioritetet e SND 2024–2030 në fushën e drejtësisë për fëmijët. 

Lidhja e “SNDM 2027-2030”  me Agjendën Kombëtare për të Drejtat e Fëmijëve
Nga pikëpamja strategjike, Strategjia e re e Drejtësisë për të Mitur lidhet ngushtë me Agjendën Kombëtare për të Drejtat e Fëmijës, pasi të dyja dokumentet synojnë të garantojnë mbrojtjen, mirëqenien dhe zhvillimin e fëmijëve, në përputhje me standardet ndërkombëtare, veçanërisht me Konventën e Kombeve të Bashkuara për të Drejtat e Fëmijës.
Lidhja strategjike qëndron në objektivin e përbashkët: interesi më i lartë i fëmijës. Të dy dokumentet bazohen në parimin se interesi më i lartë i fëmijës duhet të jetë qëllimi kryesor në çdo vendimmarrje që prek fëmijët. Strategjia Ndërsektoriale e Drejtësisë për të Mitur e zbaton këtë parim në sistemin e drejtësisë, ndërsa Agjenda Kombëtare e shtrin në të gjitha politikat publike. 
Lidhja strategjike e këtyre dy dokumenteve qëndron, gjithashtu, në qasjen e bazuar në të drejtat e fëmijës, ku Agjenda Kombëtare promovon mbrojtjen e të drejtave civile, sociale, arsimore dhe shëndetësore të fëmijëve, ndërkohë që Strategjia Ndërsektoriale e Drejtësisë për të Mitur siguron që këto të drejta respektohen edhe kur fëmijët janë në kontakt/konflikt me sistemin e drejtësisë, si autorë, viktima ose dëshmitarë. 
Të dyja dokumentet i japin prioritet parandalimit të hershëm tek të miturit përmes, forcimit të familjes, edukimit, shërbimeve sociale, mbështetjes psikologjike dhe komunitare. Të dy dokumentet promovojnë përfshirjen dhe pjesëmarrjen e fëmijëve, sipas moshës dhe pjekurisë së tij. Në SNDM 2027-2030, kjo realizohet përmes procedurave miqësore për fëmijët dhe garantimit të së drejtës për t'u dëgjuar. Strategjia Ndërsektoriale e Drejtësisë për të Mitur synon rehabilitimin dhe riintegrimin social të të miturve në konflikt me ligjin, objektiv i cili përputhet me Agjendën Kombëtare, e cila promovon zhvillimin e plotë, përfshirjen sociale dhe barazinë e mundësive për çdo fëmijë. Të dy dokumentet kontribuojnë në zbatimin e standardeve të Konventës së Kombeve të Bashkuara për të Drejtat e Fëmijës, si edhe të standardeve të Këshillit të Evropës dhe Bashkimit Evropian për drejtësinë miqësore ndaj fëmijëve.
Në qershor 2026 është publikuar për konsultim publik drafti i ri i Agjendës Kombëtare për të Drejtat dhe Mbrojtjen e Fëmijëve 2027–2030", i cili synon të zëvendësojë agjendën aktuale. Procesi i hartimit dhe miratimit të draftit të ri të Agjendës Kombëtare për të Drejtat dhe Mbrojtjen e Fëmijëve 2027–2030" është ndjekur me vëmendje nga ana e Ministrisë së Drejtësisë, në mënyrë që SNDM 2027-2030 të jetë e harmonizuar në të gjithë komponentët me dokumentin e ri të AKDMF 2027–2030. 

Lidhja e “SNDM 2027-2030” me Strategjia Ndërsektoriale e Mbrojtjes së Viktimave të Krimit 2024-2030;
Strategjia e Drejtësisë për të Mitur është në përputhje me Strategjinë Ndërsektoriale për Mbrojtjen e Viktimave të Krimit, duke forcuar mekanizmat për mbrojtjen, mbështetjen dhe rehabilitimin e fëmijëve viktima dhe dëshmitarë të veprave penale. Koherenca strategjike ndërmjet të dyjave synon garantimin e të drejtave, mbrojtjes dhe mbështetjes së fëmijëve (të cilët janë personave vecanërisht të cënueshëm) gjatë dhe pas procedurave penale. Kjo lidhje është veçanërisht e rëndësishme për fëmijët viktima dhe dëshmitarë të krimit, të cilët kanë nevojë për mbrojtje të shtuar dhe një qasje të përshtatur sipas moshës dhe nevojave të tyre. Nëpërmjet një qasjeje të bazuar në interesin më të lartë të fëmijës, drejtësisë miqësore për fëmijët dhe bashkëpunimit ndërinstitucional, strategjia synon të garantojë akses efektiv në drejtësi, parandalimin e riviktimizimit, ofrimin e shërbimeve të integruara dhe respektimin e të drejtave procedurale të çdo fëmije në përputhje me legjislacionin kombëtar dhe standardet ndërkombëtare.
Lidhja e “SNDM 2027-2030” me Strategjinë Kombëtare për Barazinë Gjinore 2026-2030
SNDM 2027-2030 lidhet me Strategjinë Kombëtare për Barazi Gjinore 2026-2030, kryesisht me politikën III “Zvogëlimi i të gjitha formave të praktikave të dëmshme, dhunës me bazë gjinore dhe dhunës në familje”, por edhe me politikat e tjera të kësaj Strategjie, duke mbështetur integrimin e perspektivës gjinore në drejtësinë për të mitur duke adresuar nevojat specifike të vajzave dhe djemve, parandaluar diskriminimin, si dhe siguruar akses të barabartë në drejtësi dhe shërbime. 
Lidhja e “SNDM 2027-2030” me Strategjinë Kombëtare për Mbrojtjen Sociale 2024-2030
Lidhja strategjike ndërmjet dy dokumenteve konsiston në qasjen dhe parashikimin e masave lidhur me riintegrimin social të të miturve në konflikt me ligjin, ofrimin e shërbimeve sociale dhe komunitare, mbështetjen e familjeve, koordinimin ndërmjet drejtësisë dhe sistemit të mbrojtjes sociale. 
Lidhja e “SNDM 2027-2030” me Planin Kombëtar të Veprimit për Personat me Aftësi të Kufizuara 2026-2030
Strategjia e Drejtësisë për të Mitur është në përputhje me Planin Kombëtar të Veprimit për Personat me Aftësi të Kufizuara, duke promovuar një sistem drejtësie gjithëpërfshirës dhe të aksesueshëm për çdo fëmijë. Strategjia synon eliminimin e barrierave fizike, procedurale dhe të komunikimit, garantimin e përshtatjeve të arsyeshme, mbështetjen e individualizuar dhe bashkëpunimin ndërinstitucional, në mënyrë që fëmijët me aftësi të kufizuara të ushtrojnë në mënyrë efektive të drejtat e tyre në të gjitha fazat e procesit të drejtësisë.

Lidhja e “SNDM 2027-2030” me Strategjinë Kombëtare të Arsimit
Strategjia Ndërsektoriale e Drejtësisë për të Mitur dhe Strategjia Kombëtare e Arsimit janë dokumente strategjike plotësuese që ndajnë objektiva të përbashkëta për mbrojtjen dhe zhvillimin e fëmijëve. Arsimi konsiderohet një instrument kyç për parandalimin e konfliktit me ligjin, ndërsa sistemi i drejtësisë për të mitur mbështet vazhdimësinë arsimore dhe riintegrimin social të fëmijëve që kanë qenë në kontakt/konflikt me sistemin e drejtësisë. Përmes koordinimit ndërinstitucional, të dy strategjitë synojnë të garantojnë përfshirjen sociale, barazinë në arsim dhe mbrojtjen efektive të të drejtave të fëmijëve. 
Ministria e Arsimit ka nisur hartimin e Strategjisë së re Kombëtare të Arsimit 2027–2032, e cila do të pasojë strategjinë aktuale. Ministria e Drejtësisë, do të ndjekë procesin e hartimit të SKA 2027-2032, si anëtare e grupit ndërinstitucional të punës, në mënyrë që të dy dokumentet të jenë të harmonizuar në të gjithë komponentët e tyre.
Lidhja e “SNDM 2027-2030” me Strategjinë Kombëtare kundër Trafikimit të Qënieve Njerëzore 2026-2030
Lidhja ndërmjet Strategjia Ndërsektoriale e Drejtësisë për të Mitur 2027-2030 dhe Strategjisë Kombëtare kundër Trafikimit të Qenieve Njerëzore 2026–2030 ndërtohet mbi parimin se fëmijët viktima ose në rrezik trafikimi janë një grup me nevoja të veçanta për mbrojtje, drejtësi dhe riintegrim. Të dy dokumentet strategjike synojnë garantimin e të drejtave të fëmijës, forcimin e mbrojtjes institucionale dhe koordinimin ndërinstitucional, në përputhje me standardet ndërkombëtare dhe procesin e integrimit në BE. 
Kjo lidhje strategjike kontribuon në arritjen e objektivave të përbashkëta për mbrojtjen efektive të fëmijëve nga shfrytëzimi dhe trafikimi, garantimin e aksesit në drejtësi për viktimat e mitura, uljen e riviktimizimit dhe përsëritjes së viktimizimit, forcimin e bashkëpunimit ndërinstitucional dhe ndërsektorial, përmbushjen e detyrimeve të Shqipërisë sipas standardeve të BE-së, Konventën e Kombeve të Bashkuara për të Drejtat e Fëmijës dhe Konventën e Këshillit të Evropës për Veprimin kundër Trafikimit të Qenieve Njerëzore. 
Lidhja e “SNDM 2027-2030” me Strategjinë Kombëtare të Shëndetësisë 2022-2030
Strategjia Ndërsektoriale e Drejtësisë për të Mitur 2027-2030 është e lidhur ngushtë me Strategjinë Kombëtare të Shëndetsisaë, kryesisht me masat lidhur me shëndetin mendor, pasi një pjesë e konsiderueshme e fëmijëve në kontakt me sistemin e drejtësisë janë të ekspozuar ndaj traumës, dhunës, neglizhimit, abuzimit, varësive ose çrregullimeve të shëndetit mendor. Integrimi i shërbimeve të shëndetit mendor është thelbësor për rehabilitimin dhe riintegrimin e tyre. Lidhja konsiston në promovimin e një qasje të integruar për identifikimin, vlerësimin dhe adresimin e nevojave të shëndetit mendor të fëmijëve në konflikt/kontakt me ligjin. Bashkëpunimi ndërmjet institucioneve të drejtësisë, shërbimeve të shëndetit mendor, mbrojtjes sociale dhe arsimit synon të sigurojë ndërhyrje të hershme, rehabilitim efektiv dhe riintegrim të qëndrueshëm, në përputhje me parimin e interesit më të lartë të fëmijës dhe standardet ndërkombëtare për drejtësinë miqësore për fëmijët.
Strategjia Ndërsektoriale e Drejtësisë për të Mitur 2027-2030, lidhet dhe është e harmonizuar me disa strategji dhe dokumente të tjerë kombëtare, si:
· Plani Kombëtar për Transformimin e Përkujdesit Shoqëror Rezidencial për Fëmijët drejt shërbimeve alternative për fëmijën dhe familjen 2025-2027; Strategjia Kombëtare për Parandalimin dhe Luftën kundër Dhunës;
· Planin Kombëtar për Personat LGBTI+ 2021-2027; 
· Strategjia Kombëtare e Rinisë dhe Plani i Veprimit 2022–2029; 
· Plani i Veprimit i Agjendës Digjitale për Arsimin 2025–2030 dhe standardet për arritjen e kompetencave digjitale;
· Plani Kombëtar i Veprimit për Personat me Aftësi të Kufizuara; · 
· Plani Kombëtar i Veprimit për Barazinë, Përfshirjen dhe Pjesëmarrjen e Romëve dhe Egjiptianëve në Shqipëri; 
· Strategjia Kombëtare për Sigurinë Kibernetike 2025–2030; 
· Strategjia Ndërsektoriale për Decentralizimin dhe Qeverisjen Vendore 2023-2030;
· Strategjia Kombëtare për Migracionin 2024–2030
[bookmark: _Toc118282605]4.  Parimet Themelore 

Strategjia e Drejtësisë për të Mitur 2027-2030 do të udhëhiqet nga disa parime bazë të sanksionuara në Konventën e OKB-së mbi të Drejtat e Fëmijës, në aktet e tjera ndërkombëtare, në legjislacionin kombëtar, në veçanti, në ligjin “Për të Drejtat dhe Mbrojtjen e Fëmijës”, Kodi i Drejtësisë Penale për të Mitur në Republikën e Shqipërisë.  Krahas parimeve, “SDM 2027-2030”, mban parasysh të drejtat e fëmijës, konkretisht:
· Parimi i interesit më të lartë të fëmijës;
· Parimi i respektimit të dinjitetit, nderit dhe personalitetit të fëmijës;
· Parimi i mbrojtjes nga diskriminimi; 
· Parimi i ligjshmërisë; 
· Parimi i konfidencialitetit;
· Parimi i garantimit të një drejtësie miqësore për fëmijët; 
· Parimi i mbrojtjes dhe kujdesit të nevojshëm për mirëqenien e fëmijës; 
· Parimi i respektimit të mbrojtjes, promovimit të të drejtave të fëmijëve në kuadër të parimeve themelore të të drejave të njeriut; 
· Parimi i proporcionalitetit; 
· Parimi i prezumimit të pafajësisë; 
· Parimi i ofrimit i shërbimit të specializuar për çdo fëmijë nga profesionistë të trajnuar/specializuar për drejtësinë për të mitur;
· E drejta për qasje të barabartë tek ndihma juridike; 
· E drejta për t’u informuar në një gjuhë miqësore;
· E drejta për të marrë pjesë dhe për t’u dëgjuar në çdo procedurë gjyqësore ose administrative në përputhje me moshën dhe aftësinë e tij për të kuptuar;  
· E drejta për të shprehur pikëpamjet në përputhje me moshën dhe aftësinë e tij për të kuptuar; 
· E drejta për një proces të rregullt ligjor dhe shqyrtimi pa vonesë dhe me përparësi; 
· E drejta e mbrojtjes kundër ndërhyrjeve arbitrare ose të paligjshme në jetën e fëmijës;
respektimit të jetës private dhe familjare dhe e mbrojtjes së të dhënave personale; 
· E drejta për zhvillim harmonik të fëmijës;
· Përparësisa e zbatimit të masave alternative të shmangies; 
· Kufizimi ose heqja e lirisë si masë e fundit dhe për kohën më të shkurtër të mundshme;

Interesi më i lartë i fëmijës do të udhëheqë zbatimin e të gjitha masave të parashikuara për përmbushjen e objektivave të “SDM 2027-2030”. Bazuar në parimet e mësipërme, synohet të krijohet një sistem drejtësie plotësisht funksional i ndjeshëm ndaj fëmijëve. Kjo do të jetë e mundur, nëse institucionet e ndryshme, biznesi, shoqëria, media, vetë fëmijët do të angazhohen dhe do të bashkëpunojnë mes tyre në nivel qendror dhe vendor.

Hartimi dhe zbatimi i strategjisë dhe Plani i Veprimit është bazuar në bashkëpunimin midis qeverisjes qendrore, rajonale dhe vendore, organizatat e shoqërisë civile, partnerëve vendas dhe ndërkombëtarë. 

Politika e bazuar në evidenca dhe matjen e progresit është një parim që ka udhëhequr procesin e hartimit të “SDM 2027-2030”. Plani i Veprimit është pajisur me tregues për matjen e progresit të zbatimit dhe treguesit fillestarë aty ku është e mundur. Zbatimi dhe monitorimi i aktiviteteve të përfshirjes së të miturve dhe për të miturit do të krijojë një bazë të mirë të të dhënave socio-ekonomike të cilat do të mblidhen rregullisht.

Bashkëpunimi me organizata jofitimprurëse (OJF), partnerë socialë, akademikë/studiues është esencial në hartimin dhe zbatimin e “SDM 2027-2030”. Këta aktorë kanë marrë pjesë në mënyrë aktive në hartimin e Planit të Veprimit dhe do të marrin pjesë në zbatimin, monitorimin dhe vlerësimin e tij. OJF-të, ekspertë të botës akademikë kanë jo vetëm ekspertizë të vlefshme për të ofruar, por ato gjithashtu do të jenë aktorë të rëndësishëm për shpërndarjen e informacionit tek të tjerët. Të rinjtë profesionistë, fëmijët dhe organizatat që i përfaqësojnë ata kanë qenë pjesë e hartimit të strategjisë dhe do të jenë pjesë e zbatimit, monitorimit dhe vlerësimit të saj.

Buxhetimi për zbatimin është parimi që ka udhëhequr hartimin e kësaj strategjie. Ministritë e linjës dhe institucionet e pavarura kanë identifikuar buxhetet përkatëse për zbatimin e çdo aktiviteti. Në rastet kur financimi publik është i pamjaftueshëm, ministritë kanë identifikuar hendeqet e financimit ku mund të kërkohet ndihmë nga donatorë e partner vendas dhe ndërkombëtar.

[bookmark: _Toc118282606]5.  Vizioni dhe Misioni 
· VIZIONI Një sistem miqësor drejtësie për të miturit që: · Garanton mbrojtjen e të drejtave të tyre; · Siguron gjithëpërfshirjen institucionale; · Zbaton qasjen rehabilituese dhe promovon riintegrimin në shoqëri, në përputhje me standardet e Bashkimit Evropian
· MISIONI Zhvillimi i politikave ndërsektoriale që: · Parandalojnë përfshirjen e të miturve në konflikt me ligjin; · Sigurojnë akses të barabartë dhe efektiv në drejtësi; · Ofrojnë shërbime të standardizuara dhe miqësore; · Garantojnë rehabilitimin dhe riintegrimin përmes forcimit të kapaciteteve institucionale dhe rolit qendror të Institutit për Rehabilitimin e të Miturve.
 “SDM 2027- 2030” synon të ofrojë një platformë kombëtare për të gjithë profesionistët që punojnë me dhe për fëmijët dhe partnerët ndërkombëtarë që punojnë në fushën e të drejtave të fëmijëve për të siguruar një shoqëri që parandalon përfshirjen e fëmijëve në vepra penale dhe viktimizimin e tyre, kryesisht mes edukimit, informimit, ndërgjegjësimit, konsolidimit të bashkëpunimit ndërinstitucional dhe të programeve parandaluese, programeve restauruese dhe ndërmjetësimit si dhe krijimit të një mjedisi të sigurt për çdo fëmijë. 
“SDM 2027- 2030” synon të mundësojë një sistem drejtësie miqësor që rivendos të drejtat të cënuara dhe i përgjigjet nevojave të çdo fëmije në çdo proces ku fëmija është pjesëmarrës ose interesi më i lartë i tij ndikohet nga vendimmarrjet. 
“SDM 2027- 2030” do t’i mundësojë gjithë institucioneve shtetërore, shoqërisë civile, partnerëve strategjikë ndërkombëtarë dhe anëtarëve të shoqërisë, profesionistëve të tjerë që punojnë me dhe për fëmijët që të përcaktojnë zgjedhjet/fushat prioritare ku puna, energjitë dhe burimet do të përqëndrohen për të zhvilluar, përmirësuar dhe konsoliduar më tej kuadrin normativ, kapacitetet profesionale dhe praktikat e vendosura nga Strategjia Kombëtare e Drejtësisë për të Mitur (2018-2021) si dhe për të ofruar zgjidhje çështjeve të reja të adresuara në këtë strategji. 
[bookmark: _Toc118282607]“SDM 2027-2030” synon të afrojë më tej garantimin e së drejtës së fëmijës për të marrë drejtësi me standardet ndërkombëtare (OKB) dhe rajonale (BE, KiE) në këtë fushë dhe të kontribuojë në sigurinë dhe paqen shoqërore në bashkësitë tona. 



PJESA II. QËLLIMI I POLITIKAVE, OBJEKTIVAT SPECIFIKË DHE MASAT PARËSORE TË ZBATIMIT TË STRATEGJISË SË DREJTËSISË PËR TË MITUR 2027 – 2030
[bookmark: _Toc118282608]Qëllimet e Politikës së SDM 2027-2030
“SDM 2027 – 2030” përmban 4 (katër) qëllime kryesore:
Qëllimi i Parë: Garantimi i aksesit të barabartë, efektiv, gjithëpërfshirës dhe jo-diskriminues në drejtësi për fëmijët djem dhe vajza, të përfshirë në proceset ligjore, në përputhje me standardet ndërkombëtare të të drejtave të fëmijës dhe acquis-in e Bashkimit Evropian;
Qëllimi i Dytë: Konsolidimi i një sistemi drejtësie miqësor ndaj fëmijëve djem dhe vajza që garanton pjesëmarrje kuptimplotë, mbrojtje nga riviktimizimi dhe procedura të përshtatura sipas moshës dhe nevojave të të miturve;
Qëllimi i Tretë: Forcimi i parandalimit, rehabilitimit, edukimit, shmangies nga ndjekja penale, zbatimit të masave alternative ndaj privimit të lirisë, drejtësisë restauruese dhe riintegrimit të qëndrueshëm të të miturve në konflikt me ligjin, përmes zhvillimit të një sistemi modern, multidisiplinar dhe të bazuar në evidencë, në përputhje me standardet e Bashkimit Evropian;
Qëllimi i Katërt: Forcimi i qeverisjes, koordinimit ndërinstitucional, transformimit digjital, monitorimit dhe përdorimit të të dhënave dhe evidencave për zhvillimin, zbatimin dhe vlerësimin e politikave të bazuara në të dhëna në fushën e drejtësisë për të mitur.
Arritja e qëllimeve të mësipërme do të përmbushet mes disa objektivave specifikë që synojnë rezultate konkrete në fusha me rëndësi për aksesin në një drejtësi miqësore për çdo fëmijë dhe zvogëlimin e rasteve të cenimit të të drejtave të fëmijëve. Gjithashtu, përmbushja e këtyre qëllimeve kërkon përfshirjen dhe përpjekje të bashkërenduara nga ministritë, institucionet në nivel qendror e vendor, institucionet e pavaruara, të krijuara me kushtetutë ose me ligj, nga organet e vetëqeverisjes vendore, organizatat e shoqërisë civile dhe partnerët ndërkombëtarë, profesionistë të botës akademike, media, komuniteti dhe vetë fëmijët.
QËLLIMI POLITIK I - Garantimi i aksesit të barabartë, efektiv, gjithëpërfshirës dhe jo-diskriminues në drejtësi për fëmijët djem dhe vajza, të përfshirë në proceset ligjore, në përputhje me standardet ndërkombëtare të të drejtave të fëmijës dhe acquis-in e Bashkimit Evropian.
Qëllimi Politik I synon konsolidimin e një sistemi drejtësie miqësor për fëmijët, në të cilin çdo i mitur në kontakt me sistemin e drejtësisë të ketë mundësi reale për të kuptuar, ushtruar dhe mbrojtur të drejtat e tij. Vëmendja përqendrohet te të miturit në konflikt me ligjin dhe te të miturit viktima ose dëshmitarë të veprave penale, duke garantuar që përfshirja e tyre në sistemin e drejtësisë të zhvillohet në përputhje me interesin më të lartë të fëmijës, të drejtën për t’u dëgjuar, parimin e mosdiskriminimit dhe të drejtën për një proces të drejtë.
Ky qëllim vijon procesin e reformimit dhe konsolidimit të drejtësisë për të miturit në Shqipëri. Zhvillimi i kuadrit ligjor dhe institucional, përfshirë Kodin e Drejtësisë Penale për të Mitur, ndihmën juridike falas, mekanizmat e mbrojtjes dhe shërbimet e specializuara, ka krijuar bazat për një sistem më të përshtatur me të drejtat dhe nevojat e fëmijëve. Sfida për periudhën deri në vitin 2030 lidhet me forcimin e mëtejshëm të këtyre garancive dhe, mbi të gjitha, me sigurimin e zbatimit të tyre të qëndrueshëm dhe efektiv në praktikë.
Vlerësimet kombëtare dhe ndërkombëtare, së bashku me përvojën e zbatimit të reformave në vend, kanë evidentuar nevojën për përmirësimin e mëtejshëm të aksesit në drejtësi, rritjen e cilësisë dhe përshtatshmërisë së shërbimeve për fëmijët, forcimin e bashkëpunimit ndërinstitucional dhe adresimin e pengesave që mund të përballojnë të miturit, veçanërisht ata në situata vulnerabiliteti. Këto nevoja përcaktojnë edhe drejtimet kryesore ku duhet të përqendrohen ndërhyrjet në periudhën deri në vitin 2030.
Aksesi në drejtësi nuk lidhet vetëm me ekzistencën formale të të drejtave dhe mekanizmave ligjorë. Ai nënkupton që i mituri të ketë mundësi reale për t’i kuptuar dhe ushtruar këto të drejta, për të marrë informacion, për t’u dëgjuar dhe për të marrë pjesë në procedurat që e prekin, si dhe për të përfituar nga shërbimet dhe mjetet juridike të nevojshme. Për këtë arsye, sistemi i drejtësisë dhe shërbimet mbështetëse duhet të jenë të përshtatura me moshën, zhvillimin dhe nevojat e fëmijës dhe të funksionojnë në mënyrë të koordinuar.
Një dimension tjetër i rëndësishëm i këtij qëllimi është barazia në akses. Rrethanat ekonomike, sociale, familjare dhe territoriale, aftësia e kufizuar apo faktorë të tjerë individualë nuk duhet të krijojnë pengesa të pajustifikuara për ushtrimin dhe mbrojtjen e të drejtave të fëmijës. Kjo kërkon që sistemi të jetë në gjendje të identifikojë nevojat e ndryshme të të miturve dhe të ofrojë përgjigje të përshtatura, me vëmendje të veçantë ndaj fëmijëve në situata vulnerabiliteti.
Për të miturit në konflikt me ligjin, kjo qasje mbështetet në parimet e drejtësisë për të miturit dhe në karakterin rehabilitues, riintegrues dhe rishoqërizues të saj, duke marrë në konsideratë moshën, zhvillimin dhe interesin më të lartë të fëmijës. Për të miturit viktima ose dëshmitarë të veprave penale, fokusi është te mbrojtja dhe mbështetja e përshtatshme gjatë procesit të drejtësisë dhe te reduktimi i rrezikut të viktimizimit të dytë ose të përsëritur.
Në këtë kuptim, Qëllimi Politik I synon kalimin nga ekzistenca e garancive ligjore dhe institucionale drejt një aksesi real dhe efektiv në drejtësi. Kjo nënkupton që standardet e drejtësisë miqësore për fëmijët të reflektohen jo vetëm në kuadrin ligjor, por edhe në praktikën institucionale dhe në mënyrën se si ofrohen shërbimet.
Ndaj dhe deri në vitin 2030, synohet konsolidimi i një sistemi drejtësie për fëmijët që karakterizohet nga aksesueshmëria, barazia, gjithëpërfshirja, specializimi, bashkëpunimi ndërinstitucional dhe respektimi i të drejtave të fëmijës. Një sistem i tillë duhet të sigurojë që fëmijët në kontakt me sistemin e drejtësisë të kenë mundësi reale për të ushtruar dhe mbrojtur të drejtat e tyre, pavarësisht nga rrethanat individuale apo sociale.

Qëllimi Politik I mbështetet në dy objektiva specifike:
Objektivi Specifik 1.1 - Rritja e aksesit të fëmijëve djem dhe vajza, të përfshirë në proceset ligjorenë ndihmë juridike falas, mbështetje psikologjike, shërbime sociale dhe mekanizma të specializuar mbrojtjeje, duke garantuar identifikimin, referimin dhe ofrimin në kohë të shërbimeve gjatë të gjitha fazave të procedurave penale, civile dhe administrative.

Objektivi Specifik 1.2 - Reduktimi i barrierave ligjore, institucionale, ekonomike, sociale dhe gjeografike që kufizojnë aksesin në drejtësi të të miturve, me fokus të veçantë tek grupet në situatë vulnerabël.

Lidhja ndërmjet Qëllimit të Politikës I me Objektivat e Zhvillimit të Qëndrueshëm (OZHQ)
Qëllimi i Politikës I lidhet drejtpërdrejt me Objektivin e Zhvillimit të Qëndrueshëm (OZHQ) 16 “Paqe, Drejtësi dhe Institucione të Forta”, duke kontribuar në realizimin e disa prej nënobjektivave të tij. Në veçanti, nënobjektivi 16.3 – Promovimi i sundimit të ligjit dhe sigurimi i aksesit të barabartë në drejtësi për të gjithë, lidhet me nënobjektivat e Qëllimit të Politikës I që synojnë garantimin e aksesit në drejtësi, përmirësimin e funksionimit të sistemit të drejtësisë dhe sigurimin e ofrimit efektiv dhe të barabartë të shërbimeve të drejtësisë.
Po në kuadër të OZHQ 16, nënobjektivi 16.6 – Zhvillimi i institucioneve efektive, llogaridhënëse dhe gjithëpërfshirëse, veçanërisht për forcimin e mekanizmave institucionalë dhe bashkëpunimit ndërinstitucional, lidhet me nënobjektivat e Qëllimit të Politikës I që synojnë forcimin e kapaciteteve dhe mekanizmave institucionalë, rritjen e efektivitetit dhe llogaridhënies, si dhe përmirësimin e bashkëpunimit ndërinstitucional.

Gjithashtu, nënobjektivi 16.2 – Dhënia fund abuzimit, shfrytëzimit, trafikimit dhe të gjitha formave të dhunës ndaj fëmijëve, veçanërisht në lidhje me mbrojtjen dhe mbështetjen e të miturve viktima ose dëshmitarë, lidhet me nënobjektivat e Qëllimit të Politikës I që adresojnë mbrojtjen e të miturve, forcimin e mekanizmave të mbrojtjes së tyre dhe garantimin e mbështetjes për të miturit viktima ose dëshmitarë në proceset e drejtësisë.

Ndërkohë, nënobjektivi 16.b – Promovimi dhe zbatimi i ligjeve dhe politikave jo-diskriminuese, veçanërisht në lidhje me reduktimin e barrierave ligjore dhe institucionale, lidhet me nënobjektivat e Qëllimit të Politikës I që synojnë eliminimin e barrierave ligjore dhe institucionale, garantimin e trajtimit të barabartë dhe forcimin e një sistemi drejtësie gjithëpërfshirës dhe jo-diskriminues.

Qëllimi i Politikës I lidhet gjithashtu me OZHQ 10 “Reduktimi i Pabarazive”, veçanërisht me nënobjektivin 10.2 – Promovimi i përfshirjes sociale, ekonomike dhe politike të të gjithëve, pavarësisht moshës apo rrethanave të tjera, përmes nënobjektivave të Qëllimit të Politikës që synojnë garantimin e përfshirjes dhe aksesit të barabartë të të gjithë individëve në drejtësi dhe në mekanizmat institucionalë.

Në mënyrë të drejtpërdrejtë lidhet edhe me nënobjektivin 10.3 – Sigurimi i mundësive të barabarta dhe reduktimi i pabarazive, përmes eliminimit të praktikave diskriminuese dhe forcimit të mundësive të barabarta për akses në drejtësi, i cili mbështetet nga nënobjektivat e Qëllimit të Politikës I që synojnë sigurimin e mundësive të barabarta, eliminimin e diskriminimit dhe reduktimin e barrierave që kufizojnë aksesin e barabartë në drejtësi.

Në këtë mënyrë, Qëllimi i Politikës I kontribuon në mënyrë të integruar në realizimin e OZHQ 16 dhe OZHQ 10, duke lidhur forcimin e sundimit të ligjit dhe institucioneve me garantimin e aksesit të barabartë në drejtësi, mbrojtjen e të miturve, reduktimin e barrierave ligjore dhe institucionale, si dhe promovimin e përfshirjes dhe mundësive të barabarta.
OBJEKTIVI SPECIFIK 1.1 – Rritja e aksesit të fëmijëve djem dhe vajza, të përfshirë në proceset ligjorenë ndihmë juridike falas, mbështetje psikologjike, shërbime sociale dhe mekanizma të specializuar mbrojtjeje, duke garantuar identifikimin, referimin dhe ofrimin në kohë të shërbimeve gjatë të gjitha fazave të procedurave penale, civile dhe administrative.
Ky objektiv fokusohet te mundësia reale e të miturit për të përfituar nga mbështetja dhe shërbimet që i nevojiten gjatë përfshirjes në sistemin e drejtësisë. Për këtë arsye, rëndësi ka jo vetëm ekzistenca e shërbimeve, por edhe identifikimi në kohë i nevojave të të miturit, referimi te shërbimi përkatës dhe ofrimi i tij në momentin kur nevojitet.
Forcimi i mekanizmave të identifikimit dhe referimit duhet të mundësojë që nevojat e të miturit të evidentohen që në fazat e para të përfshirjes në procedurë dhe që shërbimet të ofrohen në mënyrë të koordinuar. Kjo kërkon bashkëpunim ndërmjet institucioneve dhe profesionistëve që kanë rol në proces, në mënyrë që i mituri të mos përballet me një qasje të fragmentuar dhe të ketë vazhdimësi në mbështetjen që merr.
Një pjesë e rëndësishme e aksesit lidhet edhe me informacionin. Të miturit duhet të kenë mundësi të marrin informacion mbi të drejtat e tyre, procedurat në të cilat përfshihen dhe shërbimet ose mekanizmat që janë në dispozicion. Ky informacion duhet të jetë i qartë, i kuptueshëm dhe i përshtatur me moshën dhe nevojat e fëmijës, në mënyrë që ai të mund të kuptojë situatën në të cilën ndodhet dhe të marrë pjesë në mënyrë efektive në procedurat që e prekin.
Për të miturit në konflikt me ligjin, mbështetja dhe shërbimet duhet të kontribuojnë në garantimin e të drejtave procedurale dhe në zbatimin e qasjes rehabilituese dhe riintegruese të drejtësisë për të miturit. Për të miturit viktima ose dëshmitarë të veprave penale, mbështetja duhet të përqendrohet në mbrojtjen e tyre gjatë procesit të drejtësisë dhe në reduktimin e rrezikut të viktimizimit të dytë ose të përsëritur.
Në këtë mënyrë, objektivi synon krijimin e një mekanizmi më të lidhur të mbështetjes, ku nevojat e të miturit identifikohen, shërbimi i nevojshëm përcaktohet dhe ofrohet në kohë, duke ruajtur vazhdimësinë e mbështetjes gjatë gjithë përfshirjes së tij ose të saj në procedurat përkatëse.
Në funksion të këtij objektivi, ndërhyrja duhet të përqendrohet në forcimin e mekanizmave që mundësojnë identifikimin në kohë të nevojave të të miturve, referimin e tyre dhe aksesin efektiv në shërbimet përkatëse. Për këtë arsye, janë parashikuar masa që lidhen me forcimin e mekanizmave për identifikimin, referimin dhe aksesin në ndihmë juridike falas dhe mbështetje procedurale të specializuar, përmirësimin e aksesit në informacion mbi të drejtat dhe mekanizmat e drejtësisë, si dhe zgjerimin e aksesit në shërbime të specializuara psikologjike dhe psikosociale gjatë procedurave gjyqësore dhe administrative.
Rezultatet e pritshme
· Deri në vitin 2030, të gjithë të miturit në konflikt me ligjin dhe e të miturve viktima ose dëshmitarë të veprave penale marrin në kohë ndihmë juridike falas, mbështetje psikologjike, sociale dhe shërbime të tjera të nevojshme, nëpërmjet mekanizmave efektivë të identifikimit, referimit dhe koordinimit ndërinstitucional.
Lidhja e objektivit specifik me nënkapitullin përkatës të BE-së sipas MSA-së
Objektivi Specifik 1.1 lidhet drejtpërdrejt me Kapitullin 23 “Gjyqësori dhe të Drejtat Themelore”, pasi synon garantimin e aksesit efektiv të të miturve në drejtësi, mbrojtjen e të drejtave të tyre dhe ofrimin e ndihmës juridike e shërbimeve të specializuara gjatë procedurave. Ai kontribuon në zbatimin e nenit 2 të MSA-së, për respektimin e të drejtave të njeriut, parimeve demokratike dhe shtetit të së drejtës, si dhe të nenit 78 të MSA-së, për forcimin e institucioneve, administrimin efektiv të drejtësisë dhe zbatimin e ligjit. Përmes identifikimit, referimit dhe ofrimit në kohë të shërbimeve, objektivi forcon mekanizmat institucionalë dhe koordinimin ndërinstitucional për mbrojtjen e të miturve dhe garantimin e të drejtave të tyre.
Masat:
1.1.1. 	Forcimi i mekanizmave për identifikimin, referimin dhe aksesin e fëmijëve djem dhe vajza  në ndihmë juridike falas dhe mbështetje procedurale të specializuar në kohën e duhur.
1.1.2. 	Përmirësimi i aksesit të të miturve në informacion mbi të drejtat, përgjegjësitë dhe mekanizmat e drejtësisë.
1.1.3.  	Zgjerimi i aksesit në shërbime të specializuara te drejtesise dhe mbrojtjes për të miturit gjatë të gjitha hapave proceduriale
Treguesit e rezultatit:
· Përqindja e të miturve në konflikt me ligjin dhe e të miturve viktima ose dëshmitarë të veprave penale, të identifikuar me nevojë për shërbime, që kanë përfituar të paktën një nga shërbimet e nevojshme të identifikuara: (i) ndihmë juridike falas; (ii) mbështetje psikologjike; (iii) shërbime sociale; (iv) shërbime/mekanizma të specializuar mbrojtjeje.

· Përqindja e të miturve në konflikt me ligjin dhe e të miturve viktima ose dëshmitarë të veprave penale, të cilët kanë marrë informacion në gjuhë të kuptueshme, miqësore dhe të përshtatur me moshën dhe nevojat e tyre, mbi të drejtat, procedurat dhe shërbimet/mekanizmat e disponueshëm të drejtësisë.
OBJEKTIVI SPECIFIK 1.2 – Reduktimi i barrierave ligjore, institucionale, ekonomike, sociale dhe gjeografike që kufizojnë aksesin në drejtësi të të miturve, me fokus të veçantë tek grupet në situatë vulnerabël.
Ky objektiv fokusohet te faktorët që mund të pengojnë të miturit të kenë akses të barabartë dhe efektiv në drejtësi, edhe në rastet kur të drejtat dhe mekanizmat përkatës parashikohen në kuadrin ligjor. Barrierat mund të lidhen me legjislacionin dhe funksionimin e institucioneve, por edhe me kushtet ekonomike, sociale ose territoriale në të cilat ndodhet fëmija.
Vëmendje e veçantë duhet t’u kushtohet të miturve në situata vulnerabiliteti, të cilët mund të përballen me pengesa të shumëfishta në ushtrimin dhe mbrojtjen e të drejtave të tyre. Identifikimi i këtyre barrierave duhet të shërbejë si bazë për ndërhyrje të përshtatura, në mënyrë që rrethanat individuale ose sociale të fëmijës të mos kthehen në pengesa për aksesin në drejtësi.
Barrierat ligjore dhe institucionale kërkojnë vëmendje të veçantë, pasi ekzistenca e një kuadri ligjor mbrojtës nuk garanton vetvetiu zbatimin e njëtrajtshëm të tij në praktikë. Për këtë arsye, përmirësimi i kuadrit ligjor dhe nënligjor duhet të shoqërohet me forcimin e mekanizmave institucionalë dhe të kapaciteteve për zbatimin e tij.
Në planin ligjor, objektivi kërkon përmirësimin e vazhdueshëm të kuadrit ligjor dhe nënligjor, në përputhje me parimet e drejtësisë miqësore për fëmijët, standardet ndërkombëtare të të drejtave të fëmijës dhe detyrimet që rrjedhin nga procesi i përafrimit me acquis-in e Bashkimit Evropian. Në këtë proces, rëndësi ka identifikimi dhe adresimi i dispozitave që mund të krijojnë ose mbajnë pengesa për aksesin e të miturve në drejtësi.
Një element i rëndësishëm lidhet me zbatimin e parimit të interesit më të lartë të fëmijës. Për këtë arsye, nevojiten kritere dhe mekanizma që ndihmojnë në vlerësimin, përcaktimin dhe arsyetimin e interesit më të lartë të fëmijës në vendimmarrjen dhe procedurat që e prekin, duke synuar një zbatim më të njëtrajtshëm dhe të qëndrueshëm të këtij parimi në praktikë.
Në të njëjtën kohë, duhet të forcohen garancitë për fëmijët në situata vulnerabiliteti dhe të integrohet qasja e bazuar në të drejtat e fëmijës në hartimin, zbatimin dhe rishikimin e legjislacionit dhe politikave. Kjo qasje duhet të ndihmojë që nevojat dhe të drejtat e fëmijëve të merren në konsideratë në mënyrë sistematike gjatë hartimit dhe zbatimit të politikave që lidhen me drejtësinë për të miturit.
Përmirësimi i kuadrit ligjor dhe institucional duhet të shoqërohet me përmirësimin e zbatimit të tij në praktikë, në mënyrë që reduktimi i barrierave të sjellë ndryshim konkret në mundësinë e të miturve për të ushtruar dhe mbrojtur të drejtat e tyre. Në këtë mënyrë, objektivi nuk kufizohet vetëm në ndryshimin e dispozitave ligjore, por synon që këto ndryshime të reflektohen në aksesin real dhe të barabartë të të miturve në drejtësi.
Në funksion të këtij objektivi, ndërhyrja duhet të adresojë njëkohësisht barrierat që lidhen me kuadrin ligjor, mbrojtjen e grupeve në situatë vulnerabiliteti dhe zbatimin e një qasjeje të bazuar në të drejtat e fëmijës. Për këtë arsye, janë parashikuar masa që synojnë rishikimin dhe përmirësimin e kuadrit ligjor për drejtësinë për të miturit, forcimin e mekanizmave ligjorë për mbrojtjen e grupeve të cenueshme, përafrimin progresiv të sistemit me acquis-in e Bashkimit Evropian dhe integrimin e qasjes së bazuar në të drejtat e fëmijës në legjislacion dhe politika.
Rezultatet e pritshme
· Deri në vitin 2030, 100% e dispozitave ligjore dhe akteve nënligjore të identifikuara si pengesë për aksesin e të miturve në drejtësi janë rishikuar në përputhje me standardet ndërkombëtare të drejtësisë miqësore për fëmijët
Lidhja e objektivit specifik me nënkapitullin përkatës të BE-së sipas MSA-së
Objektivi Specifik 1.2 lidhet drejtpërdrejt me Kapitullin 23 “Gjyqësori dhe të Drejtat Themelore”, pasi synon reduktimin e barrierave që kufizojnë aksesin efektiv në drejtësi të të miturve, veçanërisht të grupeve vulnerabël. Në kuadër të MSA-së, ai lidhet me nenin 2 për respektimin e të drejtave të njeriut dhe shtetit të së drejtës, nenin 70 për përafrimin e legjislacionit me acquis të BE-së dhe nenin 78 për forcimin e institucioneve dhe shtetit të së drejtës.
Masat:
1.2.1. 	Përmirësimi i kuadrit ligjor për aksesin e fëmijëve djem dhe vajza në drejtësi, duke forcuar mbrojtjen e fëmijëve në situata vulnerabiliteti dhe harmonizimin me standardet evropiane e ndërkombëtare.
Treguesit e rezultatit:
· Përqindja e dispozitave ligjore dhe akteve nënligjore të identifikuara si barriera për aksesin e të miturve në drejtësi, që janë rishikuar dhe harmonizuar me standardet kombëtare dhe ndërkombëtare të drejtësisë miqësore për fëmijët.
· Numri i të miturve në konflikt ose kontakt me ligjin që kanë përfituar nga zbatimi i dispozitave ligjore dhe nënligjore të rishikuara/përmirësuara për reduktimin e barrierave në aksesin në drejtësi.








Qëllimi i politikës II - Konsolidimi i një sistemi drejtësie miqësor ndaj fëmijëve djem dhe vajza që garanton pjesëmarrje kuptimplotë, mbrojtje nga riviktimizimi dhe procedura të përshtatura sipas moshës dhe nevojave të të miturve.
Ky qëllim politik synon të konsolidojë në vijimësi reformat e nisura në sistemin e drejtësisë miqësore për çdo fëmijë dhe të garantojë të drejtat dhe garancitë procedurale bazuar në standartet më të larta të administrimit të drejtësisë miqësore për çdo fëmijë, për periudhën 2027-2030. Qëllimi politik nr.2 përmban dy objektiva specifikë. Objektivi i parë, synon të konsolidojë sistemin të trajnimit vazhdues dhe të certifikojë profesionistët në drejtësinë penale për të mitur. Për arritjen e tij, synohet fuqizimi i kapaciteteve të profesionistëve të sistemit të drejtësisë, bazuar në standardet më të larta profesionale të drejtësisë miqësore për të mitur si: gjyqtarë, prokurorë, punonjës policie, avokatë, psikologë, punonjës socialë dhe profesionistë të tjerë që punojnë me dhe për fëmijët.  Objektivi i dytë, synon të konsolidojë në mënyrë të qëndrueshme dhe të vazhdueshme në lidhje me zbatueshmërineë e procedurave gjyqësore/administrative, duke siguruar mjedise miqësore funksionale dhe eficente ndaj fëmijëve në gjykata, prokurori, polici dhe në institucionet e tjera të sistemit të drejtësisë dhe të mbrojë nga riviktimizimi, traumatizimi dhe çdo formë trajtimi të papërshtatshëm çdo fëmijë. Për arritjen e tij, synohet ndërmarrja e masave strategjike në funksion të garantimit të të drejtave dhe garancive procedurale me qëllim nxitjen e pjesëmarrjes së sigurtë, efektive dhe kuptimplotë të të miturve në procedurat gjyqësore dhe administrative. Me anë të instrumentave strategjikë synohet gjithashtu ndërmarrja e masave të cilat garantojnë mjetet efektive ligjore për mbrojtjen e e çdo të mituri dhe sigurojnë garantimin e kartës së të drejtave dhe zgjerimin e shërbimeve cilësore profesionale dhe mbështetëse në procesin gjyqësor/administrativ, të unifikuara në përputhje me standartet e kërkuara nga nga Konventa e OKB-së “Për të drejtat e fëmijëve dhe Bashkimi Evropian.
Lidhja midis qëllimit të politikës II dhe objektivave të zhvillimit të qëndrueshëm (OZHQ)
Qëllimi i politikës II lidhet me objektivin 16 të zhvillimit të qëndrueshëm “Paqe dhe drejtësi, institucione të forta” që promovon shoqëri paqësore dhe përfshirëse për zhvillim të qëndrueshëm, ofrimi i aksesit në drejtësi për të gjithë dhe ndërtimi i institucioneve efektive, llogaridhënëse dhe gjithëpërfshirëse në të gjitha nivelet. dhe me objektivin 10. Zvogëlim i pabarazive “10.2 Deri në vitin 2030, fuqizimi dhe promovimi i përfshirjes sociale, ekonomike dhe politike të të gjithëve, pavarësisht moshës, gjinisë, aftësive të kufizuara, racës, përkatësisë etnike, origjinës, fesë, gjendjes ekonomike apo gjendjeje tjetër”. Në veçanti, ky qëllim lidhet me nënobjektivin 16.3 Promovimi i shtetit të së drejtës në nivel kombëtar dhe ndërkombëtar dhe sigurimi i aksesit të barabartë në drejtësi për të gjithë. Dhe me nënobjektvin nr. 16.3 “Promovimi i shtetit të së drejtës në nivelin kombëtar dhe ndërkombëtar dhe sigurimi i aksesit të barabartë në drejtësi për të gjithë”, me nënobjektivin nr. 16.6 Zhvillimi i institucioneve të efektshme, llogaridhënëse dhe transparente në të gjitha nivelet.
Objektivi specifik 2.1: Forcimi i specializimit, kapaciteteve profesionale, mekanizmave të certifikimit dhe zhvillimit profesional të vazhdueshëm për gjyqtarët, prokurorët, punonjësit e policisë, avokatët, psikologët, punonjësit socialë dhe profesionistët e tjerë që veprojnë në sistemin e drejtësisë për të mitur, duke garantuar zbatimin e standardeve të drejtësisë miqësore ndaj fëmijëve   përfshirë dhe barazinë gjinore në praktikën e përditshme profesionale.
[bookmark: _Hlk234407755][bookmark: _Hlk234407774]Nga analiza e mëparshme e zbatimit e SNDM 2022-2026, rezultoi se është bërë progres në lidhje me forcimin e kapaciteteve të profesionistëve të drejtësisë, por megjithatë synohet fuqizimin e kapaciteteve në mënyrë të qëndrueshme, duke përditësuar programet e trajnimit/kurrikulat e specializuara për drejtësinë miqësore për të mitur. Shtrirja e këtij objektivi përkon me marrjen e masave strategjike në lidhje me përgatitjen,  miratimin dhe zhvillimin e programeve dhe trajnimit vazhdues për: gjyqtarë, prokurorë, oficerë të policisë gjyqësore, avokatë, ndërmjetës, psikologë/klinikë dhe ligjorë, në sistemin penitenciar për trajtimin e të miturve dhe punonjësve socialë në shkolla psikologë, përfaqësues procedural, punonjës të shërbimit të provës, punonjës të qendrës së rehabilitimit për të mitur dhe të paraburgimit që punojnë me dhe për fëmijët dhe punonjës të NjMF-ve, mësues. 
Për arritjen e standarteve më të larta profesionale në kuadër të Kodit të Drejtësisë Penale për të Mitur, synohet përmirësimi i cilësisë së programeve të trajnimit/moduleve të komunikimit duke u bazuar në këto tematika si: (i) të drejtat e fëmijës; (ii) kompensimin e dëmit; (iii) teknikat e pyetjes së të miturve; (iv) psikologjinë e fëmijës; (v) mbrojtjen nga riviktimizimi i të miturit viktimë e dëshmitar të veprave penale nga trauma dhe qasja në ekipe multidisiplinare në drejtësinë për të mitur; (vi) ekzekutimi i vendimeve gjyqësore me objekt “ takimet me fëmijët dhe pensionin ushqimor” për vlerësimin e riskut dhe pasojave fizike, psikologjike, që ka sjellë te i mituri dhe referimin e rastit. 
Ministria e Drejtësisë, me anë të kësaj nisme strategjike synon të evidentojë dhe të dokumentojë instrumentat kombëtare dhe ndërkombëtare, në kuadër të drejtësisë penale për të mitur dhe të promovojë modele efektive në kuadër të bashkëpunimit ndërinstitucional, të cilat priten të publikohen në faqen zyrtare të Ministrisë së Drejtësisë dhe të institucioneve të sistemit të drejtësisë. Sfida e këtij objektivi strategjik, konsiston në rritjen e cilësisë së programeve të trajnimit vazhdues të profesionistëve të sistemit të drejtësisë, të kualifikuar apo të specializuar në drejtësinë penale për të mitur dhe rritjen e efektivitetit të certifikimit të të profesionistëve të drejtësisë penale për të mitur, sipas standarteve të kërkuara evropiane.  
Rezultatet e pritshme: Deri në vitin 2030, të paktën 85% e gjyqtarëve, prokurorëve, avokatëve, punonjësve të policisë, psikologëve dhe profesionistëve të tjerë që trajtojnë çështje të fëmijëve kanë përfituar trajnim të specializuar dhe zbatojnë në praktikë standardet e drejtësisë miqësore ndaj fëmijëve gjatë procedurave gjyqësore dhe administrative.



Lidhja e objektivit specifik me nënkapitullin përkatës të BE-së sipas MSA-së 
Objektivi specifik 2.1 lidhet me kapitullin 23 “Gjyqësori dhe të drejtat themelore” nenin 2, me nenin 78 të MSA-së “Fuqizimi i institucioneve dhe shtetit të së drejtës”, me nenin 79 “Mbrojtja e të dhënave personale” dhe me nenin 88 “Bashkëpunimin Statistikor” e nënshkruar midis Republikës së Shqipërisë dhe Komuniteteve Evropiane të shteteve të tyre anëtare. Gjithashtu ky qëllim politike lidhet me Planin Kombëtar për Integrimin Evropian 2024–2026, bazuar në rekomandimet e Raportit të Komisionit Evropian për Shqipërinë. 
Masat:
Masa 2.1.1. 	Konsolidimi i një sistemi të detyrueshëm trajnimi dhe certifikimi për profesionistë që veprojnë në sistemin e drejtësisë për të mitur djem dhe vajza, në përputhje me standardet e drejtësisë miqesore për të mitur.
Masa 2.1.2. 	Evidentimi dhe dokumentimi i instrumentave me të mira kombëtare dhe ndërkombëtare në drejtësinë për të mitur.
Treguesit kryesorë:
· Numri i programeve dhe moduleve të specializuara të trajnimit për drejtësinë miqësore ndaj fëmijëve, të hartuara, rishikuara/përditësuara dhe të miratuara nga institucionet përgjegjëse të formimit profesional.
· Përqindja e profesionistëve që veprojnë në sistemin e drejtësisë për të mitur, të certifikuar dhe të specializuar në drejtësinë për të mitur.
Objektivi specifik 2.2 Zhvillimi i mëtejshëm dhe zbatimi i procedurave, mekanizmave dhe mjediseve miqësore ndaj fëmijëve djem dhe vajza që garantojnë pjesëmarrjen e sigurtë, efektive dhe kuptimplotë të të miturve në procedurat gjyqësore dhe administrative, si dhe mbrojtjen e tyre nga riviktimizimi, traumatizimi dhe çdo formë trajtimi të papërshtatshëm.
[bookmark: _Hlk239772364]Nga analiza e mëparshme e zbatimit të SNDM 2022-2026, rezultoi se është bërë progres, lidhur me ngritjen e 15 njësive intervistimi për të mitur[footnoteRef:12], pranë drejtorive vendore/komisariateve të policisë, me ndërtimin e një njësie të re intervistimi në Komisariatin e Policisë nr. 1 në Tiranë. Në vijim, njësitë e intervistimit pranë komisariateve nr. 3, 5 dhe 6 në Tiranë dhe në Komisariatin e Policisë Sarandë, u pajisën me teknologjinë audio-video. U përgatitën manuale[footnoteRef:13], për hetimin e veprave penale për të mitur, intervistimin e të miturve apo përdorimin e njësive të intervistimit me të mitur. U krye studimi[footnoteRef:14] , u garantua aksesueshmëria për personat P.A.K, në strukturën qëndrore e vendore të policisë së DPPSH. U përgatitën manuale[footnoteRef:15], për hetimin e veprave penale për të mitur, intervistimin e të miturve apo përdorimin e njësive të intervistimit me të mitur. Në Prokurorinë e Elbasanit, u ngrit një ambient për intervistimin e të miturve. Sipas udhëzimeve të Prokurorit të Përgjithshëm, u shpërndanë prokurorive të rrethit, standardet teknike të Policisë së Shtetit, për ngritjen e mjediseve të intervistimit në godinat e policisë dhe standardet ISO për fëmijët viktima të dhunës/dhe për modelin Barnahus/MDIA. Si rrjedhojë, stndartet lidhen me qeverisjen, stafin, mjediset miqësore, kujdesin ndaj traumës dhe procedurat e intervistimit. 12 prokurori të rretheve gjyqësore, ngritën një strukturë për ofrimin e shërbimeve psikologjike[footnoteRef:16]. U garantua aksesueshmëria fizike me rampa/ashensorë, për personat me aftësi të kufizuara[footnoteRef:17]. U përmirësuan ndjeshëm standartet dhe shërbimet, pranë mjediseve miqësore të gjykatave, duke garantuar aksesueshmërinë për fëmijët me aftësi të kufizuara. U bë e mundur që çështjet penale për të mitur të gjykohen nga gjyqtarë të specializuar në fushën e drejtësisë për të mitur, bazuar në standardet më të larta profesionale për një mbrojtje sa më efikase në kuadër të çështjeve të të drejtave të fëmijëve. U pajisën me teknologjinë audio-video gjykatat, për realizimin e video konferencës, të seancave gjyqësore, për të shmangur kontaktin apo ballafaqimin e fëmijës me autorin e veprës penale.  [12: Drejtoritë vendore/të komisariateve të policisë Kamëz, Vorë, Krujë, Durrës, Elbasan, Shkodër, Lezhë, Vlorë, Berat, Gjirokastër, Dibër, Kukës, Fier, Korçë dhe Sarandë. ]  [13:  Teknikat Shkencore të Intervistimit me të mitur" dhe “Metodat e Hetimit dhe Intervistimit me të Mitur”.]  [14:  Fëmijët në konflikt me ligjin, viktima dhe/ose dëshmitarë të veprave penale në Shqipëri - Profili dhe përvoja në reagimin e menjëhershëm në Komisariatet e Policisë dhe Sistemin e Mbrojtjes”.]  [15:  Teknikat Shkencore të Intervistimit me të mitur" dhe “Metodat e Hetimit dhe Intervistimit me të Mitur”.]  [16:  Tiranë, Durrës, Shkodër, Kukës, Dibër, Vlorë, Elbasan, Korçë, Lezhë, Fier, Berat, Gjirokastër.]  [17:  Tiranë, Durrës, Elbasan, Korçë, Shkodër dhe Berat.] 

Në lidhje me shërbimin përmbarimor u vlerësua përfshirja e standarteve të mjediseve miqësore për fëmijë dhe përshirja e elementëve të aksesueshmërisë për fëmijët vulnerabël. Si rrjedhojë, u krijuan mjediset miqësore për çdo fëmijë, në zyrat përmbarimore Tiranë dhe në Durrës. U miratuan programet e trajnimit fillestar e vazhdues për përmbaruesit gjyqësorë, si dhe u vlerësua nevoja për përfshirjen e psikologëve, në shërbimin përmbarimor. U sistemuan zyrat përmbarimore në Kavajë, Përmet dhe Mat.  Në lidhje me shërbimin e provës, Drejtoria e Përgjithshme e Shërbimit të Provës, vlerësoi përfshirjen e standarteve të mjediseve miqësore për çdo fëmijë,  me ngritjen e mjediseve miqësore në zyrat Tiranë, Durrës, Pogradec dhe përfshirjen e elementëve të aksesueshmërisë për fëmijët vulnerabël. 
Ky objektiv vendos në plan të parë masat strategjike që garantojnë të drejtat dhe garancitë procedurale, duke përmendur të drejtën për t’u dëgjuar, të drejtën për të shprehur mendimin, të drejtën për informacion në një gjuhë të përshtatshme dhe miqësore, mbrojtjen e veçantë, ruajten e privatësisë dhe konfidencialitetit të të dhënave të të miturve, sigurimin e mjediseve miqësore për çdo fëmijë, ndihmën juridike parësore dhe dytësore dhe gjykimin e shpejtë dhe pa vonesa të pajustifikuara. Ky objektiv synon përmirësimin e aksesit në gjykata, të fëmijëve me aftësi të kufizuara dhe përshtatjen me infrastrukurën e nevojshme në lidhje me aksesueshmërinë fizike. Për një qasje sa më efektive në mjedise miqësore në gjykata dhe në institucionet e tjera të sistemit të drejtësisë, parashikohet që objektet ekzistuese dhe objektet e reja, të projektohen në përputhje me standartet për përfshirjen dhe aksesueshmërinë e fëmijëve me aftësi të kufizuara. Në kuadrin e ambienteve ekizstuese, synohet që ato të përshtaten për pritjen, dëgjimin dhe intervistimin e të miturve dhe të zgjerohen sipas nevojave të planifikuara në mjedise të tjera miqësore në institucionet e tjera të sistemit të drejtësisë. Synohet zgjerimi i mjediseve miqësore në njësitë e Komisiariteve të Policisë, në të gjithë vendin dhe intervistimin e të miturve nga psikologë të licensuar nga Urdhri i Psikologut. Sfidë mbetet ngritja dhe funksionimi i mjediseve miqësore në prokuroritë e tjera dhe investimi në teknologjinë audio-video me shtrirje në të gjithë vendin. 
Si rrjedhojë, për të jetësuar këtë objektiv strategjik u parashikuan instrumentat apo mjetet të cilat do e ndihmojnë të miturin që gjatë një procesi gjyqësor/administrativë, të përdorë formularë/ apo edhe udhëzime që informojnë të miturin për të drejtat, rolin dhe procedurën e zhvilluar. Në funksion të procesit të rregullt ligjor, janë parashikuar gjithashtu manuale, protokolle, që garantojnë dëgjimin e drejtëpërdrejtë të të miturit me ose/nëpërmjet prindit dhe përfaqësuesit ligjor. Janë vlerësuar që materialet informuese të përshtaten në përputhje me moshën dhe nevojat individuale të fëmijës. Si dhe u përfshinë manualet për përdorimin e teknologjisë audio/video dhe regjistrimin e fëmijës, për mbrojtjen e të miturit viktimë apo dëshmitarë të veprave penale, nga riviktimizimi dhe viktimizimi i dytë i përsëritur.  Ndodhur para priroriteteve të vendosura nga ky objektiv strategjik që synojnë të garantojnë mbrojtjen e të drejtave të të miturve u vlerësua që të parashikohen protokolle për vlerësimin e riskut të riviktimizimit. Nëse një i mitur, nën moshën 14 vjeç, duhet të pyetet, duhet që të përdoren mjetet audio-vizive me qëllim që dëgjimi i tij, të bëhet në prani të psikologut/përfaqësuesit ligjor/procedural, mbrojtësit/personit të besuar apo ndonjë eksperti. Një domosdoshmëri strategjike përbën zgjerimi i mjediseve miqësore për çdo fëmijë edhe në këndvështrimin e përdorimit të mjeteve të komunikimit në distancë. 
Shërbimi Përmbarimor, në varësi të kërkesave dhe nevojave synon të vijojë me përcaktimin e standarteve dhe mjediseve miqësore për çdo fëmijë, duke garantuar standartet më të larta në lidhje me përfshirjen dhe aksesueshmërinë fizike për fëmijët me aftësi të kufizuara. Në konkluzione, përgjatë periudhës 2027-2030, objektivi i synuar lidhet me përcaktimin e standarteve dhe krijimin e mjediseve miqësore për të mitur në gjykata, prokurori dhe polici, shërbimi i provës dhe përmbarimor bazuar në standartet për përfshirjen dhe aksesueshmërinë e fëmijëve me aftësi të kufizuara. 
Ministria e Drejtësisë, angazhohet që në kuadër të këtij objektivi madhor po aq dhe ambicioz, të konsolidojë reformat e nisura në kuadër të sistemit të drejtësisë penale për të mitur, në mënyrë të qëndrueshme dhe të vazhdueshme, me qëllim përmirësimin e tij, me anë të instrumentave strategjikë/ligjorë. Prioritetet e këtij objektivi strategjik, lidhen kryesisht me aksesin në drejtësi, aksesin në gjykata, me sigurimin e kartës së të drejtave, me garantimin e të drejtave dhe garancive të tjera procedurale, duke zbatuar fuqimisht të drejtën për të informuar, të drejtën për t’u dëgjuar, dhe për të drejtën për të ofruar shërbime cilësore dhe mbështetëse në procesin gjyqësor/administrativ. Ky objektiv, vendos në qendër të vëmendjes të miturin dhe fuqizon pozitën e tij në aspektin procedural, me qëllim që çështja e tij, të shqyrtohet, me përparësi dhe pa vonesa të pajustifikuara si dhe të zbatohen vendimet që prekin atë dhe të respektohen të drejtat e tij në kuadër të parashikimeve të Konventës së Kombeve të Bashkuara “Për të Drejtat e Fëmijëve” dhe të instrumentave të tjerë ligjorë kombëtarë dhe ndërkombëtarë. 
Rezultatet e pritshme: Të paktën 90% e fëmijëve pjesëmarrës në procedura gjyqësore dhe administrative përfitojnë nga mekanizma dhe procedura miqësore për fëmijët, që garantojnë pjesëmarrje kuptimplotë dhe mbrojtje nga riviktimizimi dhe traumatizimi.
Lidhja e objektivit specifik me nënkapitullin përkatës të BE-së sipas MSA-së 
Objektivi specifik 3.1 lidhet me kapitullin 23 “Gjyqësori dhe të drejtat themelore” nenin 2, me nenin 78 të MSA-së “Fuqizimi i institucioneve dhe shtetit të së drejtës”, me nenin 79 “Mbrojtja e të dhënave personale” dhe me nenin 88 “Bashkëpunimin Statistikor” e nënshkruar midis Republikës së Shqipërisë dhe Komuniteteve Evropiane të shteteve të tyre anëtare. Gjithashtu ky qëllim politike lidhet me Planin Kombëtar për Integrimin Evropian 2024–2026, bazuar në rekomandimet e Raportit të Komisionit Evropian për Shqipërinë. 
Masat:
Masa 2.2.1 	Garantimi dhe përmirësimi procedurave ne lidhje me të drejtën e pjesëmarrjes së sigurt të fëmijëve djem dhe vajza në proceset gjyqësore penale, civile dhe administrative.
Masa 2.2.2 	Forcimi i mekanizmave për mbrojtjen e të miturit nga riviktimizimi dhe traumatizimi gjatë proceseve gjyqësore.
Masa 2.2.3 	Krijimi dhe funksionimi i plotë i hapësirave miqësore për të miturit në konflikt/kontakt me ligjin në institucionet e drejtësisë.
Masa 2.2.4 	Garantimi i informacionit të përshtatur dhe pjesëmarrjes kuptimplotë të të miturit, në çdo fazë të procesit.
Masa 2.2.5 	Forcimi i monitorimit dhe llogaridhënies për respektimin e të drejtave të miturve në procedurat gjyqësore.
Treguesit kryesorë:
· Përqindja e të miturve pjesëmarrës në procedura penale, civile dhe administrative që kanë përfituar nga sherbime proceduriale.
· Përqindja e institucioneve të sistemit të drejtësisë që trajtojnë çështje me të mitur dhe kanë ambiente miqësore për fëmijët, funksionale dhe në përputhje me standardet e miratuara.
· Përqindja e të miturve që marrin pjesë personalisht ose nëpermjet përfaqësuesit ligjor gjatë një procesi ligjor dhe shërbimeve miqësore të përfituara në kuadër të drejtësisë miqësore për çdo të mitur. 
· Përqindja e të miturve që janë marrë vetëm një herë në pyetje gjatë procesit penal. 



[bookmark: _Hlk240534520]Qëllimi Strategjik 3 - Forcimi i parandalimit, rehabilitimit, edukimit, shmangies nga ndjekja penale, zbatimit të masave alternative ndaj privimit të lirisë,  drejtësisë restauruese dhe riintegrimit të qëndrueshëm të të miturve në konflikt me ligjin, përmes zhvillimit të një sistemi modern, multidisiplinar dhe të bazuar në evidencë, në përputhje me standardet e Bashkimit Evropian.

Qëllimi Strategjik 3 synon zhvillimin në një stad më të avancuar të transformimit të sistemit të drejtësisë për të miturit në kontakt/konflikt me ligjin nga një model i orientuar kryesisht drejt masave ndëshkuese në një model rehabilitues, edukues dhe riintegrues, i cili vendos në qendër interesin më të lartë të fëmijës dhe krijimin e mundësive reale për rikthimin e tij në shoqëri. Ky transformim mbështetet në zhvillimin e një sistemi modern, multidisiplinar dhe të harmonizuar me standardet e Bashkimit Evropian, ku rehabilitimi, shmangia nga ndjekja penale, drejtësia restauruese dhe mbështetja pas përfundimit të masës konsiderohen elementë të pandashëm të procesit të riintegrimit të qëndrueshëm.

Masat e parashikuara në dokument kanë si qëllim krijimin e një infrastrukture të qëndrueshme institucionale, ligjore dhe profesionale, e cila garanton që çdo i mitur në konflikt me ligjin të trajtohet mbi bazën e nevojave individuale, nivelit të riskut dhe potencialit për rehabilitim. Në këtë kuadër, dokumenti parashikon ngritjen dhe funksionalizimin e Institutit të Rehabilitimit dhe Riintegrimit për të Miturit në Konflikt me Ligjin (Instituti), i cili konceptohet si institucioni kryesor përgjegjës për ofrimin e shërbimeve rehabilituese

Një tjetër qëllim thelbësor i masave është garantimi i një rehabilitimi të individualizuar dhe të bazuar në evidencë. Dokumenti synon që vendimmarrja për çdo të mitur të mbështetet në vlerësime profesionale të nevojave, faktorëve të riskut dhe progresit rehabilitues, duke mundësuar hartimin e planeve individuale të rehabilitimit dhe përditësimin e tyre gjatë gjithë procesit. Kjo qasje synon të zëvendësojë modelet standarde të trajtimit me ndërhyrje të personalizuara, të cilat rrisin efektivitetin e rehabilitimit dhe zvogëlojnë rrezikun e recidivizmi.

Një dimension i rëndësishëm i këtij Qëllimi është rritja e përdorimit të masave alternative ndaj privimit të lirisë dhe forcimi i mekanizmave të shmangies nga ndjekja penale. Në vend të institucionalizimit si zgjidhje kryesore, dokumenti promovon programe rehabilituese në komunitet, mentorim, mbështetje psikosociale, ndërhyrje edukative dhe masa restauruese, të cilat synojnë rehabilitimin e të miturit, pa e shkëputur atë nga familja dhe komuniteti, kur kjo është e mundur dhe në interesin më të mirë të fëmijës.

Një tjetër objektiv strategjik i masave është krijimi i një sistemi të plotë riintegrimi social, i cili nuk përfundon me ekzekutimin e masës, por vazhdon edhe pas saj. Për këtë arsye dokumenti parashikon zhvillimin e modelit kombëtar “Aftercare”, hartimin e planeve individuale të tranzicionit, mbështetjen e familjeve, mentorimin e të miturve dhe monitorimin e rasteve pas përfundimit të masës. Këto masa synojnë të sigurojnë vazhdimësinë e mbështetjes institucionale, të reduktojnë faktorët e riskut dhe të krijojnë kushte konkrete për integrimin e të miturve në arsim, formim profesional dhe tregun e punës.

Dokumenti i kushton një rëndësi të veçantë drejtësisë restauruese, duke e konsideruar atë një instrument të rëndësishëm për rehabilitimin dhe përgjegjësimin e të miturve. Përmes hartimit të udhëzimeve, zhvillimit të programeve restauruese në komunitet, forcimit të ndërmjetësimit dhe monitorimit të rezultateve, synohet krijimi i një sistemi ku i mituri jo vetëm mban përgjegjësi për pasojat e veprimit të tij, por edhe kontribuon në riparimin e dëmit dhe rikthimin e marrëdhënieve me komunitetin.

Ky qëllim mbështetet në dy objektiva specifikë:

Objektivi Specifik 3.1 Forcimi i sistemit rehabilitues për të miturit në konflikt me ligjin, përmes funksionalizimit të Institutit të Rehabilitimit dhe Riintegrimit për të Miturit në Konflikt me Ligjin (Instituti), zgjerimit të përdorimit të programeve të shmangies dhe masave alternative, si dhe zhvillimit të shërbimeve rehabilituese të individualizuara dhe të bazuara në nevoja.

Objektivi specifik 3.2 Forcimi i mekanizmave të riintegrimit social dhe parandalimit të recidivizmit përmes, zhvillimit të sistemit “aftercare”, koordinimit ndërinstitucional dhe rritjes së përfshirjes së familjes, komunitetit, sistemit arsimor dhe tregut të punës.

Lidhja ndërmjet Qëllimit të Politikës 3 dhe Objektivave të Zhvillimit të Qëndrueshëm (OZHQ)

Qëllimi i Politikës 3 lidhet me Objektivin 16 të Zhvillimit të Qëndrueshëm i cili promovon shoqëri paqësore dhe gjithëpërfshirëse për zhvillim të qëndrueshëm, ofrim i aksesit në drejtësi për të gjithë dhe krijimi i institucioneve të efektshme, llogaridhënëse dhe gjithëpërfshirëse në të gjitha nivelet dhe me Objektivin 10. “Ulja e pabarazive brenda dhe ndërmjet shteteve”. Në veçanti, ky qëllim lidhet me nënobjektivin nr.16.3 “Promovimi i shtetit të së drejtës në nivelin kombëtar dhe ndërkombëtar dhe sigurimi i aksesit të barabartë në drejtësi për të gjithë”, me nënobjektivin nr.16.6 Zhvillimi i institucioneve të efektshme, llogaridhënëse dhe transparente në të gjitha nivelet dhe me nënobjektivin 10.2. “Deri në vitin 2030, fuqizimi dhe promovimi i përfshirjes sociale, ekonomike dhe politike të të gjithëve, pavarësisht moshës, gjinisë, aftësive të kufizuara, racës, përkatësisë etnike, origjinës, fesë, gjendjes ekonomike ose ndonjë gjendjeje tjetër”.




Objektivi Specifik 3.1 

Forcimi i sistemit rehabilitues për të miturit në konflikt me ligjin, përmes funksionalizimit të Institutit të Rehabilitimit dhe Riintegrimit për të Miturit në Konflikt me Ligjin (Instituti), zgjerimit të përdorimit të programeve të shmangies dhe masave alternative, si dhe zhvillimit të shërbimeve rehabilituese të individualizuara dhe të bazuara në nevoja.
	
Ky objektiv synon forcimin dhe funksionalizimin e sistemit rehabilitues për të miturit në konflikt me ligjin, duke e vendosur Institutin e Rehabilitimit dhe Riintegrimit për të Miturit në Konflikt me Ligjin (Instituti) në funksion të ofrimit të shërbimeve të integruara, individualizuara dhe të bazuara në nevojat konkrete të çdo të mituri. Njëkohësisht, synohet zgjerimi i përdorimit të programeve të shmangies dhe masave alternative ndaj privimit të lirisë, me qëllim që trajtimi i të miturve të orientohet sa më shumë drejt rehabilitimit dhe riintegrimit dhe jo drejt izolimit.

Për realizimin e këtij objektivi parashikohet, fillimisht, krijimi dhe konsolidimi i kuadrit institucional dhe operacional të Institutit. Kjo përfshin plotësimin e kuadrit nënligjor, përcaktimin e vizionit, misionit dhe modelit funksional të Institutit, miratimin e strukturës organizative dhe përshkrimeve të vendeve të punës, si dhe hartimin e rregullores së brendshme dhe procedurave standarde të operimit. Gjithashtu, parashikohet përcaktimi i profileve dhe standardeve profesionale të stafit multidisiplinar, hartimi i manualeve të punës, përditësimi i sistemit të menaxhimit të rasteve dhe dokumentimit, si dhe vendosja e standardeve të cilësisë dhe mekanizmave të monitorimit të performancës.

Një komponent tjetër i rëndësishëm është ngritja e kapaciteteve profesionale dhe operacionale të Institutit. Për këtë qëllim parashikohet rekrutimi i stafit sipas strukturës së miratuar, trajnimi fillestar mbi modelin rehabilitues, edukimin dhe riintegrimin social të të miturve, si dhe zhvillimi i programeve të formimit të vazhdueshëm profesional. Këto programe do të përfshijnë trajnime, vizita studimore dhe shkëmbim përvojash me institucione homologe të vendeve të Bashkimit Evropian, duke forcuar kapacitetet e psikologëve, punonjësve socialë dhe specialistëve të rehabilitimit.

Në vijim, synohet krijimi dhe funksionimi i programeve individuale rehabilituese, edukuese dhe të zhvillimit personal. Programet do të mbështeten në standarde kombëtare të cilësisë dhe mekanizma akreditimi, ndërsa përmbajtja e tyre do të përditësohet periodikisht në bazë të praktikave më të mira evropiane dhe rezultateve të monitorimit. Procesi rehabilitues do të plotësohet edhe me aktivitete sportive, kulturore, artistike dhe komunitare, të cilat synojnë të kontribuojnë në zhvillimin personal dhe social të të miturve.

Një tjetër masë lidhet me krijimin dhe funksionalizimin e një sistemi individual të vlerësimit të riskut, nevojave dhe progresit rehabilitues. Përmes metodologjive dhe instrumenteve të standardizuara, të miturit do t’i nënshtrohen një vlerësimi multidisiplinar në momentin e pranimit dhe rivlerësimeve periodike. Rezultatet e këtyre vlerësimeve do të përdoren për përditësimin e planeve individuale të rehabilitimit, duke mundësuar një trajtim më të përshtatur me nevojat dhe faktorët e riskut të secilit rast.

Objektivi synon gjithashtu forcimin e shërbimeve psiko-sociale dhe multidisiplinare, përmes vlerësimeve periodike psikologjike dhe sociale dhe zhvillimit të programeve të specializuara për trajtimin e traumës, sjelljeve agresive dhe varësive. Në këtë mënyrë, ndërhyrjet rehabilituese do të adresojnë jo vetëm sjelljen që ka çuar në konfliktin me ligjin, por edhe faktorët individualë, familjarë dhe socialë që ndikojnë në të.

Një rëndësi e veçantë i kushtohet rritjes së aksesit në arsim dhe formim profesional. Aktivitetet parashikojnë zgjerimin e programeve të arsimit formal dhe joformal, zhvillimin e profileve të reja të formimit profesional në përputhje me nevojat e tregut të punës, certifikimin e aftësive dhe pajisjen e të miturve me dokumentacion të njohur për vijimin e arsimit ose punësimit.

Në perspektivë, synohet transformimi i Institutit në një qendër kombëtare reference dhe ekselence për rehabilitimin e të miturve në konflikt me ligjin. Për këtë do të kryhet vlerësimi i kapaciteteve institucionale, programeve dhe infrastrukturës në raport me standardet e BE-së dhe do të forcohet bashkëpunimi me universitetet, institucionet kërkimore dhe partnerët ndërkombëtarë.

Rezultatet e pritëshme: 

Deri në vitin 2030, rritet përdorimi i programeve të shmangies dhe masave alternative ndaj privimit të lirisë, ndërsa të miturit në konflikt me ligjin përfitojnë shërbime rehabilituese të individualizuara, të bazuara në vlerësimin e nevojave dhe faktorëve të riskut.
Lidhja e objektivit specifik me nënkapitullin përkatës të BE-së, sipas MSA

Objektivi specifik 3.1 lidhet kryesisht me Kapitullin 23 – Gjyqësori dhe të Drejtat Themelore, pasi synon forcimin e sistemit të drejtësisë për të miturit, zhvillimin e kapaciteteve institucionale dhe profesionale, garantimin e trajtimit të përshtatshëm dhe respektimin e të drejtave të të miturve në konflikt me ligjin. Përmes funksionalizimit të Institutit, programeve individuale rehabilituese, vlerësimit të riskut dhe nevojave dhe shërbimeve multidisiplinare, objektivi kontribuon në një administrim më efektiv të drejtësisë dhe në forcimin e mbrojtjes së të drejtave të fëmijëve, në përputhje me standardet evropiane.

Masat:

3.1.1 	Krijimi dhe konsolidimi i kuadrit institucional dhe operacional të Institutit të Rehabilitimit dhe Riintegrimit për të Miturit në Konflikt me Ligjin.
3.1.2 	Ngritja e kapaciteteve profesionale dhe operacionale të Institutit të Rehabilitimit dhe Riintegrimit për të Miturit në Konflikt me Ligjin.
3.1.3 	Krijimi dhe zbatimi i programeve individuale të rehabilitimit, edukimit dhe riintegrimit, bazuar në vlerësimin e riskut, nevojave dhe progresit të të miturve në konflikt me ligjin.
3.1.4 	Forcimi i shërbimeve psiko-sociale dhe multidisiplinare për të miturit në konflikt me ligjin.
3.1.5 	Rritja e aksesit në arsim dhe formimin profesional gjatë qëndrimit në Institutin e Rehabilitimit dhe Riintegrimit për të Miturit në Konflikt me Ligjin.

Treguesit e rezultatit:

· Funksionalizimi i Institutit të Rehabilitimit dhe Riintegrimit për të Miturit në Konflikt me Ligjin (Instituti), si institucion i specializuar për rehabilitimin dhe riintegrimin e të miturve në konflikt me ligjin.
· Përqindja e të miturve në konflikt me ligjin të pranuar në Institut që kanë përfituar nga një plan individual rehabilitimi, i hartuar mbi bazën e vlerësimit multidisiplinar të riskut dhe nevojave;

Objektivi specifik 3.2 Forcimi i mekanizmave të riintegrimit social dhe parandalimit të recidivizmit përmes, zhvillimit të sistemit “aftercare”, koordinimit ndërinstitucional dhe rritjes së përfshirjes së familjes, komunitetit, sistemit arsimor dhe tregut të punës. Ky Objektiv synon të sigurojë që procesi i rehabilitimit të vijojë përtej përfundimit të masës, duke krijuar mekanizma të qëndrueshëm të riintegrimit social dhe parandalimit të recidivizmit. Në këtë kuadër, fokusi vendoset te zhvillimi i sistemit “aftercare”, forcimi i koordinimit ndërinstitucional dhe rritja e përfshirjes së familjes, komunitetit, sistemit arsimor dhe tregut të punës. Synimi deri në vitin 2030 është që më shumë se 90% e të miturve që përfundojnë programet rehabilituese ose masat alternative të përfshihen në arsim, formim profesional, punësim ose programe komunitare mbështetëse.

Në funksion të këtij synimi, masa e parë fokusohet në forcimin e kuadrit institucional dhe praktikave për zbatimin efektiv të masave alternative ndaj privimit të lirisë dhe prioritizimin e shmangies nga ndjekja penale. Aktivitetet parashikojnë zhvillimin e programeve të standardizuara rehabilituese, hartimin e planeve individuale dhe “roadmap”-eve të shërbimeve për çdo rast, si dhe kalimin nga një qasje e mbikëqyrjes formale drejt rehabilitimit efektiv dhe riintegrimit në komunitet. Gjithashtu, vlerësimi multisektorial dhe instrumentet e harmonizuara të vlerësimit të riskut dhe nevojave do të përdoren për identifikimin e faktorëve familjarë, socialë dhe arsimorë dhe kategorizimin e rasteve sipas nivelit të riskut. Një komponent i rëndësishëm është zgjerimi i shërbimeve sociale dhe komunitare, duke përfshirë mbështetjen psikosociale, mbështetjen familjare, mentorimin dhe shërbime të tjera rehabilituese të përshtatura sipas nevojave individuale të fëmijës. Në të njëjtën kohë, parashikohet krijimi i programeve restauruese në komunitet, të cilat synojnë promovimin e marrjes së përgjegjësisë dhe riparimin e dëmit, si dhe krijimi i partneriteteve me shkollat, qendrat rinore dhe institucionet lokale për mbështetjen e të miturve.

Objektivi parashikon gjithashtu zgjerimin dhe diversifikimin e programeve të drejtësisë restauruese dhe rehabilitimit në komunitet. Këto programe do të përfshijnë rehabilitimin, mentorimin, edukimin dhe mbështetjen psikosociale për të miturit subjekt të masave alternative. Bashkëpunimi me njësitë e vetëqeverisjes vendore, organizatat e shoqërisë civile dhe institucionet arsimore do të përdoret për të zgjeruar mundësitë e rehabilitimit dhe riintegrimit, ndërsa procedurat për përfshirjen e familjes dhe komunitetit në këto procese do të përmirësohen.

Një nga shtyllat kryesore është krijimi dhe funksionalizimi i sistemit “aftercare”. Për këtë qëllim parashikohet hartimi i një modeli kombëtar të mbështetjes pas përfundimit të masës, hartimi i planeve individuale të tranzicionit dhe riintegrimit përpara përfundimit të masës, mbështetja e familjeve përmes programeve sociale dhe fuqizimit ekonomik, caktimi i mentorëve dhe monitorimi i rasteve për të paktën gjashtë muaj pas përfundimit të masës.

Një tjetër drejtim i ndërhyrjes është zhvillimi dhe promovimi i mekanizmave të drejtësisë restauruese si pjesë e procesit të riintegrimit social. Aktivitetet përfshijnë hartimin e udhëzimeve për zbatimin e drejtësisë restauruese, zhvillimin e programeve restauruese në komunitet, forcimin e rolit të ndërmjetësimit dhe zhvillimin e programeve që nxisin marrjen e përgjegjësisë dhe riparimin e dëmit. Rezultatet e këtyre mekanizmave do të monitorohen për të vlerësuar ndikimin e tyre në rehabilitim dhe riintegrim.

Në vijim, synohet forcimi i koordinimit ndërinstitucional dhe përfshirjes së familjes, komunitetit, arsimit dhe tregut të punës. Në aspektin e riintegrimit arsimor dhe profesional, parashikohet krijimi i mekanizmave për rikthimin dhe vazhdimin e arsimit, krijimi i partneriteteve me bizneset dhe institucionet publike për praktika profesionale dhe punësim, përfshirja e të rinjve në konflikt ose kontakt me ligjin në skemat e Garancisë Rinore dhe ofrimi i shërbimeve të orientimit në karrierë dhe këshillimit për punësim. Këto ndërhyrje synojnë të krijojnë mundësi konkrete për një jetë të pavarur dhe të qëndrueshme pas përfundimit të masës. Në kuadër të sistemit të mbështetjes për fëmijët, dokumenti parashikon edhe shërbime multisektoriale për viktimat dhe dëshmitarët (Barnahus), përmes formalizimit të marrëveshjeve lokale të bashkëpunimit, përcaktimit të roleve dhe përgjegjësive ndërinstitucionale, krijimit të mekanizmave efikasë të referimit dhe sistemeve digjitale të ndërvepruara për monitorimin dhe gjurmimin e rasteve. Gjithashtu, synohet zgjerimi i shërbimeve për viktimat dhe dëshmitarët duke integruar komponentët e drejtësisë dhe policisë.

Rezultatet e pritëshme:

Deri në vitin 2030, me shume se 90% e të miturve që përfundojnë programet rehabilituese ose masat alternative përfshihen në arsim, formim profesional, punësim ose programe komunitare mbështetëse, ndërsa mekanizmat e drejtësisë restauruese dhe sistemi i mbështetjes pas përfundimit të masës kontribuojnë në uljen e recidivizmit dhe forcimin e riintegrimit social.

Lidhja e objektivit specifik me nënkapitullin përkatës të BE-së, sipas MSA

Objektivi specifik 3.2 lidhet kryesisht me Kapitullin 24 – Drejtësia, Liria dhe Siguria, si dhe plotëson objektivat e Kapitullit 23, pasi fokusohet në përdorimin e masave alternative, shmangien nga ndjekja penale, drejtësinë restauruese, parandalimin e recidivizmit dhe riintegrimin social të të miturve. Zhvillimi i mekanizmave të drejtësisë restauruese, sistemit “aftercare”, bashkëpunimit ndërinstitucional dhe mbështetjes së të miturve në komunitet kontribuon në forcimin e një sistemi drejtësie më efektiv, rehabilitues dhe në përputhje me parimet e sundimit të ligjit dhe mbrojtjes së të drejtave të fëmijëve.

Masat:

3.2.1 	Forcimi i zbatimit të masave alternative ndaj privimit të lirisë dhe shmangies nga ndjekja penale, përmes programeve të standardizuara të drejtësisë restauruese, planeve individuale të rehabilitimit, shërbimeve komunitare dhe përfshirjes së familjes.
3.2.2 	Krijimi dhe funksionalizimi i sistemit të mbështetjes pas përfundimit të masës (Aftercare)  për të miturit në konflikt me ligjin.
3.2.3 	Zhvillimi dhe promovimi i mekanizmave të drejtësisë restauruese si pjesë e procesit të riintegrimit social.
3.2.4 	Përfshirja e familjes, komunitetit, arsimit dhe tregut të punës në procesin e riintegrimit.
3.2.5 	Shërbime multisektoriale për viktimat dhe dëshmitarët (Barnahus).

Treguesit e rezultatit:

· Përqindja e të miturve që, pas përfundimit të programit rehabilitues ose masës alternative, janë përfshirë në arsim, formim profesional, punësim ose programe komunitare mbështetëse;
· Përqindja e të miturve që përfundojnë programet rehabilituese ose masat alternative dhe përfitojnë nga mbështetja e sistemit “aftercare” për të paktën 6 muaj pas përfundimit të programit/masës;

Qëllimi i Politikës IV - Forcimi i qeverisjes, koordinimit ndërinstitucional, transformimit digjital, monitorimit dhe përdorimit të të dhënave dhe evidencave për zhvillimin, zbatimin dhe vlerësimin e politikave të bazuara në të dhëna në fushën e drejtësisë për të mitur.
Qëllimi 4 i Politikës synon forcimin e qeverisjes së sistemit të drejtësisë për të mitur përmes konsolidimit të mekanizmave të koordinimit dhe bashkëpunimit ndërinstitucional, rritjes së llogaridhënies dhe transparencës, garantimit të pjesëmarrjes së fëmijëve dhe forcimit të kapaciteteve për mbledhjen, administrimin, analizimin dhe përdorimin e të dhënave dhe evidencave. Në këtë kuadër, do të forcohen mekanizmat e bashkëpunimit ndërmjet institucioneve përgjegjëse në nivel qendror dhe vendor, do të qartësohen dhe harmonizohen proceset e raportimit dhe ndjekjes së rezultateve dhe do të përmirësohet shkëmbimi i informacionit ndërinstitucional.
Qëllimi synon krijimin e mekanizmave funksionalë për llogaridhënie, monitorim dhe vlerësim, të cilët mundësojnë matjen e progresit, identifikimin e problematikave dhe marrjen e masave për përmirësimin e zbatimit të politikave dhe ndërhyrjeve. Në këtë proces, rezultatet e monitorimit dhe vlerësimit do të përdoren si bazë për rishikimin dhe përshtatjen e politikave dhe ndërhyrjeve, duke forcuar orientimin e sistemit drejt rezultateve.
Një drejtim i veçantë i politikës është forcimi i pjesëmarrjes së fëmijëve, përmes mekanizmave të përshtatur me moshën dhe nevojat e tyre, me synim përfshirjen e perspektivës dhe përvojës së fëmijëve në proceset e hartimit, zbatimit dhe vlerësimit të politikave dhe shërbimeve në fushën e drejtësisë për të mitur.
Në funksion të politikëbërjes së bazuar në evidenca, do të konsolidohet Sistemi i Integruar i të Dhënave të Drejtësisë Penale për të Mitur, duke përmirësuar cilësinë, plotësinë, standardizimin dhe përdorimin e të dhënave. Të dhënat do të shërbejnë për identifikimin e nevojave dhe problematikave, analizimin e tendencave, monitorimin e rezultateve dhe mbështetjen e vendimmarrjes institucionale.
Në tërësi, Qëllimi 4 synon të sigurojë një sistem të drejtësisë për të mitur më të koordinuar, llogaridhënës, pjesëmarrës dhe të bazuar në evidenca, ku të dhënat, monitorimi dhe rezultatet e vlerësimit përdoren sistematikisht për zhvillimin, zbatimin dhe përmirësimin e politikave dhe ndërhyrjeve në interesin më të lartë të fëmijës.
Qëllimi Politik IV mbështetet në dy objektiva specifike:
[bookmark: x__Hlk236903948]Objektivi Specifik 4.1 - Forcimi dhe institucionalizimi i mekanizmave të koordinimit, bashkëpunimit, raportimit dhe llogaridhënies ndërmjet institucioneve përgjegjëse për drejtësinë për të mitur në nivel qendror dhe vendor, me qëllim sigurimin e një qasjeje të integruar, multidisiplinare dhe të orientuar drejt rezultateve për fëmijët;

Objektivi Specifik 4.2 - Konsolidimi i Sistemit të Integruar i të Dhënave të Drejtesisë Penale për të Mitur në konflikt me ligjin për mbledhjen, analizimin dhe raportimin e të dhënave statistikore të ndara ne kategori sipas moshës, gjinisë, statusit social, territorit dhe kategorive të tjera relevante, me qëllim monitorimin dhe vlerësimin e politikave dhe shërbimeve për të miturit në kontakt/konflikt me ligjin penal.
Lidhja ndërmjet Qëllimit të Politikës IV me Objektivat e Zhvillimit të Qëndrueshëm (OZHQ)
Qëllimi 4 lidhet me OZHQ 16 – “Paqe, drejtësi dhe institucione të forta”, veçanërisht me nënobjektivin 16.3 – “Promovimi i shtetit të së drejtës në nivel kombëtar dhe ndërkombëtar dhe sigurimi i aksesit të barabartë në drejtësi për të gjithë”, përmes forcimit të funksionimit të sistemit të drejtësisë për të mitur; me nënobjektivin 16.6 – “Zhvillimi i institucioneve efektive, llogaridhënëse dhe transparente në të gjitha nivelet”, përmes forcimit të qeverisjes, koordinimit, llogaridhënies, monitorimit dhe transparencës; dhe me nënobjektivin 16.7 – “Sigurimi i vendimmarrjes reaguese, gjithëpërfshirëse, pjesëmarrëse dhe përfaqësuese në të gjitha nivelet”, përmes pjesëmarrjes së fëmijëve në proceset që lidhen me drejtësinë për të mitur. Gjithashtu, lidhet me OZHQ 17 – “Partneritetet për objektivat”, veçanërisht me nënobjektivin 17.18 – “Rritja e disponueshmërisë së të dhënave me cilësi të lartë, në kohë dhe të besueshme”, përmes konsolidimit dhe përdorimit të Sistemit të Integruar të të Dhënave dhe forcimit të përdorimit të evidencave për monitorimin, vlerësimin dhe zhvillimin e politikave.
OBJEKTIVI SPECIFIK 4.1 – Forcimi dhe institucionalizimi i mekanizmave të koordinimit, bashkëpunimit, raportimit dhe llogaridhënies ndërmjet institucioneve përgjegjëse për drejtësinë për të mitur në nivel qendror dhe vendor, me qëllim sigurimin e një qasjeje të integruar, multidisiplinare dhe të orientuar drejt rezultateve për fëmijët.
Ky objektiv synon forcimin e qeverisjes së sistemit të drejtësisë për të mitur përmes krijimit dhe funksionimit të mekanizmave të qëndrueshëm të koordinimit dhe bashkëpunimit ndërinstitucional në nivel qendror dhe vendor. Një qeverisje efektive e sistemit kërkon përcaktim të qartë të roleve dhe përgjegjësive të institucioneve, bashkëpunim të strukturuar dhe shkëmbim të rregullt të informacionit ndërmjet aktorëve përgjegjës për drejtësinë për të mitur.
Në këtë kuadër, vëmendje e veçantë i kushtohet forcimit të qeverisjes dhe koordinimit ndërinstitucional, përmes formalizimit të bashkëpunimit ndërmjet institucioneve dhe përmirësimit të mekanizmave që mundësojnë një qasje të integruar dhe multidisiplinare ndaj fëmijëve në kontakt dhe konflikt me ligjin. Koordinimi duhet të mundësojë një funksionim më të lidhur të institucioneve të drejtësisë, shëndetësisë, mbrojtjes sociale, arsimit dhe aktorëve të tjerë relevantë, duke mbështetur shkëmbimin e informacionit dhe ndjekjen e rezultateve për fëmijët.
Një komponent i rëndësishëm i objektivit është forcimi i llogaridhënies publike, përmes mekanizmave të unifikuar të raportimit, ndjekjes së rezultateve dhe rritjes së transparencës së institucioneve përgjegjëse. Raportimi i rregullt dhe sipas standardeve të përcaktuara do të krijojë një bazë më të qëndrueshme për vlerësimin e funksionimit të sistemit dhe identifikimin e fushave ku nevojiten përmirësime.
Në të njëjtën kohë, objektivi synon rritjen e pjesëmarrjes së fëmijëve në qeverisjen e sistemit të drejtësisë për të mitur. Përfshirja e perspektivës së fëmijëve në proceset dhe mekanizmat përkatës do të ndihmojë që politikat dhe ndërhyrjet të marrin në konsideratë përvojat, nevojat dhe shqetësimet e tyre.
Në këtë mënyrë, masat e parashikuara për këtë objektiv – forcimi i qeverisjes dhe koordinimit ndërinstitucional dhe forcimi i llogaridhënies publike dhe pjesëmarrjes së fëmijëve – synojnë krijimin e një sistemi më të koordinuar, transparent dhe llogaridhënës, me role dhe përgjegjësi më të qarta dhe me orientim më të madh drejt rezultateve për fëmijët. 
Në funksion të këtij objektivi, ndërhyrja duhet të përqendrohet në forcimin e mekanizmave që mundësojnë identifikimin në kohë të nevojave të të miturve, referimin e tyre dhe aksesin efektiv në shërbimet përkatëse. Për këtë arsye, janë parashikuar masa që lidhen me forcimin e mekanizmave për identifikimin, referimin dhe aksesin në ndihmë juridike falas dhe mbështetje procedurale të specializuar, përmirësimin e aksesit në informacion mbi të drejtat dhe mekanizmat e drejtësisë, si dhe zgjerimin e aksesit në shërbime të specializuara psikologjike dhe psikosociale gjatë procedurave gjyqësore dhe administrative.
Rezultatet e pritshme
Mekanizmat ndërinstitucionalë të koordinimit dhe llogaridhënies në fushën e drejtësisë për të mitur funksionojnë në mënyrë efektive në nivel qendror dhe vendor, duke siguruar shkëmbim të rregullt informacioni, vendimmarrje të koordinuar dhe monitorim të përbashkët të rezultateve për fëmijët në kontakt dhe konflikt me ligjin.
Lidhja e objektivit specifik me nënkapitullin përkatës të BE-së sipas MSA-së
Objektivi Specifik 1.1 lidhet drejtpërdrejt me Kapitullin 23 “Gjyqësori dhe të Drejtat Themelore”, pasi synon garantimin e aksesit efektiv të të miturve në drejtësi, mbrojtjen e të drejtave të tyre dhe ofrimin e ndihmës juridike e shërbimeve të specializuara gjatë procedurave. Ai kontribuon në zbatimin e nenit 2 të MSA-së, për respektimin e të drejtave të njeriut, parimeve demokratike dhe shtetit të së drejtës, si dhe të nenit 78 të MSA-së, për forcimin e institucioneve, administrimin efektiv të drejtësisë dhe zbatimin e ligjit. Përmes identifikimit, referimit dhe ofrimit në kohë të shërbimeve, objektivi forcon mekanizmat institucionalë dhe koordinimin ndërinstitucional për mbrojtjen e të miturve dhe garantimin e të drejtave të tyre.
Masat:
4.1.1 	Forcimi i qeverisjes dhe koordinimit ndërinstitucional të sistemit të drejtësisë për të mitur.
4.1.2 	Forcimi i llogaridhënies publike dhe pjesëmarrjes së fëmijëve në qeverisjen e sistemit të drejtësisë për të mitur.
Treguesit e rezultatit:
· Numri i protokolleve të bashkëpunimit ndërinstitucional ndermjet institucioneve te drejtesise, shendetesise dhe Mbrotjes sociale dhe Arsimit për drejtësinë për të mitur, të hartuara dhe miratuara ndërmjet institucioneve përgjegjëse;

· Numri i institucioneve përgjegjëse për drejtësinë për të mitur që raportojnë sipas kuadrit të unifikuar të raportimit

OBJEKTIVI SPECIFIK 4.2 – Konsolidimi i Sistemit të Integruar i të Dhënave të Drejtesisë Penale për të Mitur në konflikt me ligjin për mbledhjen, analizimin dhe raportimin e të dhënave statistikore të ndara ne kategori sipas moshës, gjinisë, statusit social, territorit dhe kategorive të tjera relevante, me qëllim monitorimin dhe vlerësimin e politikave dhe shërbimeve për të miturit në kontakt/konflikt me ligjin penal.
Ky objektiv synon konsolidimin e Sistemit të Integruar të të Dhënave të Drejtësisë Penale për të Mitur si instrument bazë për mbledhjen, administrimin, analizimin dhe raportimin e të dhënave për fëmijët në kontakt dhe konflikt me ligjin. Përdorimi i një sistemi të integruar dhe i të dhënave të standardizuara krijon mundësinë për një pasqyrë më të plotë dhe të krahasueshme të situatës së fëmijëve dhe të funksionimit të sistemit të drejtësisë për të mitur.
Në këtë kuadër, rëndësi i kushtohet përdorimit me efikasitet të Sistemit të Integruar të të Dhënave, duke synuar që institucionet përgjegjëse të raportojnë në mënyrë të rregullt dhe sipas standardeve të përcaktuara. Përmirësimi i cilësisë, plotësisë dhe standardizimit të të dhënave do të mundësojë gjenerimin e statistikave të ndara sipas moshës, gjinisë, statusit social, territorit dhe kategorive të tjera relevante.
Një element tjetër i rëndësishëm është forcimi i monitorimit dhe vlerësimit dhe përdorimi i evidencave për politikëbërje. Të dhënat e mbledhura duhet të përdoren për të ndjekur zbatimin e politikave dhe shërbimeve, për të vlerësuar rezultatet dhe për të identifikuar nevojat, boshllëqet dhe problematikat që kërkojnë ndërhyrje.
Në këtë drejtim, objektivi synon edhe rritjen e përdorimit të të dhënave dhe evidencave për hartimin, monitorimin dhe vlerësimin e politikave të drejtësisë për të mitur. Kjo nënkupton që të dhënat të mos përdoren vetëm për qëllime raportimi, por të shërbejnë si bazë për vendimmarrje dhe për përshtatjen e politikave dhe shërbimeve sipas nevojave të evidentuara.
Në këtë mënyrë, masat e parashikuara për këtë objektiv – përdorimi me efikasitet i Sistemit të Integruar të të Dhënave, forcimi i monitorimit, vlerësimit dhe përdorimit të evidencave për politikëbërje, si dhe rritja e përdorimit të të dhënave dhe evidencave për hartimin, monitorimin dhe vlerësimin e politikave – synojnë krijimin e një sistemi të qëndrueshëm të vendimmarrjes të mbështetur në të dhëna dhe evidenca. 
Rezultati i pritshem
Deri në vitin 2030, 100% e institucioneve përgjegjëse për drejtësinë për të mitur raportojnë rregullisht në sistemin e integruar i të Dhënave të Drejtësisë Penale për të Mitur, duke gjeneruar statistika të ndara në kategori\ dhe raporte periodike që përdoren për monitorimin dhe vlerësimin e politikave dhe shërbimeve për të miturit në konflikt dhe kontakt me ligjin me ligjin.
Lidhja e objektivit specifik me nënkapitullin përkatës të BE-së sipas MSA-së
Objektivi Specifik 4.2 lidhet me Kapitullin 23 “Gjyqësori dhe të Drejtat Themelore, me nenin 2 të MSA-së “Respekti për parimet demokratike dhe të drejtat e njeriut”, me nenin 78 të MSA-së “Fuqizimin e institucioneve dhe shtetit të së drejtës” dhe me nenin 88 “Bashkëpunimi statistikor” të MSA-së, e nënshkruar midis Republikës së Shqipërisë dhe Komuniteteve Evropiane të shteteve të tyre anëtare.
Masat:
4.2.1	Përdorimi me efikasitet i Sistemit të Integruar të të Dhënave të Drejtesisë Penale për të Mitur në kontakt dhe konflikt me ligjin.
4.2.2	Forcimi i monitorimit, vlerësimit dhe përdorimit të evidencave për politikëbërje.
4.2.3	Rritja e përdorimit të të dhënave dhe evidencave për hartimin, monitorimin dhe vlerësimin e politikave të drejtësisë për të mitur.
Treguesit e rezultatit:
· Numri i institucioneve përgjegjëse për drejtësinë për të mitur që raportojnë rregullisht dhe sipas standardeve të përcaktuara ne protokollin e perdorimit dhe popullimit të Sistemin e Integruar të të Dhënave të Drejtësisë Penale për të Mitur.

· Numri i produkteve statistikore dhe analitike për drejtësinë për të mitur, të hartuara dhe publikuara bazuar në të dhënat e Sistemit të Integruar të të Dhënave të Drejtësisë Penale për të Mitur.












[bookmark: _Toc57367065]PJESA III - ZBATIMI, PËRGJEGJËSIA E INSTITUCIONEVE, LLOGARIDHËNIA, RAPORTIMI DHE MONITORIMI
1. [bookmark: _Toc73006037][bookmark: _Toc73006626][bookmark: _Toc118282610]Përgjegjësia e Institucioneve
Fushat e politikave të përfshira në “SDM 2027-2030” përcaktojnë qartë ministritë e linjës, institucionet në varësi të tyre si dhe institucionet e tjera të pavaruara që janë përgjegjëse për zbatimin e tij. Një sërë institucione janë angazhuar në hartimin dhe konsultimin e strategjisë dhe do të jenë përgjegjëse për zbatimin e saj.
[bookmark: _Hlk242178491]Institucionet e pavarura:  

· Avokati i Popullit 
· Dhoma e Avokatisë së Shqipërisë 
· Dhoma Kombëtare e Biznesit
· Dhoma Kombëtare e Ndërmjetësve 
· Instituti i Statistikave i Republikës së Shqipërisë
· Këshilli i Lartë Gjyqësor / Gjykatat
· Këshilli i Lartë i Prokurorisë / Prokuroritë
· Komisioneri për Mbrojtjen nga Diskriminimi
· Komisioneri për të Drejtën e Informimit dhe Mbrojtjen e të Dhënave Personale 
· Kuvendi i Republikës së Shqipërisë
· Njësitë e Vetëqeverisjes Vendore
· Njësitë e Vlerësimit dhe Referimit të Nevojave
· Prokuroria e Përgjithshme 
· Shkolla e Magjistraturës 
· Urdhri i Psikologut 
· Urdhri i Punonjësit Social 
 
Ministritë e linjës dhe institucionet varësie:

· Agjencia Kombëtare e Arsimit, Formimit Profesional dhe Kualifikimeve
· Agjencia Kombëtare e Punësimit dhe Aftësive
· Agjencia Kombëtare e Rinisë 
· Agjencia për Mbështetjen e Vetëqeverisjen Vendore  
· Agjencia Shtetërore për të Drejtat dhe Mbrojtjen e Fëmijëve  
· Akademia e Sigurisë
· Autoriteti Kombëtar për Sigurinë Kibernetike 
· Drejtoria e Ndihmës Juridike Falas
· Drejtoria e Përgjithshme e Arsimit Parauniversitar 
· Drejtoria e Përgjithshme e Burgjeve 
· Drejtoria e Përgjithshme e Përmbarimit  
· Drejtoria e Përgjithshme e Policisë së Shtetit 
· Drejtoria e Shërbimit të Provës 
· Drejtoria Rajonale e Arsimit Parauniversitar
· Klinikat e ligjit  
· Ministria e Arsimit / Institucionet e Arësimit të Lartë
· Ministria e Drejtësisë
· Ministria e Ekonomisë dhe Inovacionit   
· Ministria e Financës
· Ministria e Puneve të Brendshme  
· Ministria e Shëndetësisë dhe Mbrojtjes Sociale 
· Qendra e Parandalimit të Krimeve të të Miturve dhe të Rinjve
· Shërbimi Social Shtetëror  
· Shkolla Shqiptare e Administratës Publike  
· Zyra Vendore e Arsimit Parauniversitar

2. [bookmark: _Toc39671688][bookmark: _Toc118282611]Zbatimi, Llogaridhënia dhe Koordinimi

Zbatimi efektiv dhe i suksesshëm i “SDM 2027-2030” do të arrihet përmes një sistemi monitorimi dhe vlerësimi për të verifikuar progresin në plotësimin ose jo të objektivave specifikë dhe masave të vendosura në Planin e Veprimit.  
Kuadri monitorues do të shërbejë për orientimin e politikave në kuadër të Sistemit të Planifikimit të Integruar (SPI) i cili është sistemi kryesor vendimmarrës që përcakton drejtimin strategjik dhe alokimin e resurseve të vendit. Ai do të furnizojë me raporte monitoruese dhe vlerësuese Grupin e Menaxhimit të Integruar të Politikave (GMIP), i ngritur me Urdhrin e Kryeministrit nr.157, datë 22.10.2018, “Për marrjen e masave për zbatimin e qasjes së gjerë sektoriale/ndërsektoriale, si dhe ngritjen dhe funksionimin e mekanizmit sektorial/ndërsektorial të integruar”, në bazë të të cilit është ngritur dhe funksionon Komiteti Drejtues Sektorial për Reformën në Drejtësi.
Komiteti Drejtues Sektorial/Rrjeti Ndërinstitucional në nivel qendror për çështjet e fëmijëve është grupi ku do të diskutohen çështje të ecurisë së zbatimit të objektivave dhe masave të “SDM 2027-2030” dhe ku do të realizohet bashkëpunimi ndërinstitucional me grupet e interesit. 
Rrjeti Ndërinstitucional në nivel qendror, do të drejtohet nga Ministria e Drejtësisë dhe do të ketë në përbërje të tij përfaqësues nga institucionet e tjera ligjzbatuese, që janë përgjegjëse për zbatimin dhe monitorimin e treguesve në kompetencën e tyre, duke krahasuar objektivat e treguesve të performancës së planifikuar me ata aktualë. Ky rrjet do të mbështetet në veprimtarinë e tij nga Sekretariati Teknik (ST), i cili do të drejtohet nga Ministria e Drejtësisë.
Sekretariati Teknik krijohet me urdhër të Ministrit të drejtësisë duke siguruar përfshirjen e strukturave të duhura. Struktura që është përgjegjëse për monitorimin e strategjive në Ministrinë e Drejtësisë do të ushtrojë funksionin e ST-së të rrjetit ndërinstitucional në nivel qendror për çështjet e fëmijëve. 
Sekretariati Teknik do të ketë këto detyra:
a. Mbledh, analizon dhe vlerëson kontributin për çdo aktivitet dhe çdo tregues nga institucionet raportuese; 
b. Komunikon tek institucionet vendimet e Komitetit Drejtues Sektorial së bashku me udhëzimet e lëna nga ky i fundit; 
c. Harton raportin e zbatimit të integruar çdo gjashtë muaj dhe në bazë vjetore; 
d. Publikon vendimet e marra dhe dokumentet e miratuara; 
e. Përgatit agjendat dhe dokumentacionin e duhur për mbledhjet që do të zhvillohen sipas rregullores së brendshme për Monitorimin e Strategjisë dhe Grupin e Punës. 
f. Harton minutat e mbledhjeve dhe e shpërndan tek të gjithë anëtarët e Rrjetit.

Në aspektin cilësor të monitorimit, ST mund të sugjerojë të përdorë metodat e mëposhtme për monitorimin dhe vlerësimin e zbatimit të strategjisë: 
a. Përditësimin e përmbushjes apo jo të masave, sipas Planit të Veprimit dhe në bazë të vetëvlerësimit të institucioneve; 
b. Vlerësime tematike (sipas objektivave specifikë të “SDM 2027-2030”), sipas udhëzimeve të mekanizmit vlerësues, lidhur me efektivitetin e veprimeve të ndërmarra; 
c. Komunikimin me palë të treta dhe shoqërinë civile për vlerësimin e masave të zbatuara; 
Rrjeti Ndërinstitucional në nivel qendror për zbatimin dhe monitorimin e strategjisë mbledh dhe analizon raportet periodike të masave për zbatimin e Planit të Veprimit të këtij dokumenti strategjik, vlerësimin e ecurisë së treguesve të performancës, propozon rekomandime, bazuar në gjetjet e raporteve periodike etj.
Çdo institucion i përfshirë në Planin e Veprimit për zbatimin e kësaj strategjie, raporton çdo 6 muaj dhe në bazë vjetore për nivelin e zbatimit të çdo objektivi strategjik dhe aktiviteti, problemet e hasura dhe vlerësimin e progresit të strategjisë në tërësi. 
Raportimet periodike të monitorimit të zbatimit të “SNDM 2027- 2030” do të publikohen në faqen zyrtare të internetit të Ministrisë së Drejtësisë. 
Rrjeti Ndërinstitucional në Nivel Qendror do të zhvillojë mbledhje të paktën dy herë në vit. 
Objektivi i mbledhjeve do të jetë kryesisht:
a. Vlerësim i progresit të arritur dhe niveli i zbatimit të masave të parashikuara në Planin e Veprimit për përmbushjen e objektivave strategjikë të parashikuara.
b. Identifikimin e problematikave të hasura me qëllim marrjen e masave të nevojshme në kohën e duhur për të siguruar realizimin, pajtueshmërinë dhe koordinimet e duhura në lidhje me Planin e Veprimit/aktivitetet/rreziqet/Pasaporta e Treguesve etj deri në fund të vitit kalendarik;
c. Miratimin në parim të raporteve të monitorimit të përgatitura nga Sekretariati Teknik. 
Rregullat e detajuar për organizimin dhe funksionimin e Rrjetit Ndërinstitucional në nivel qendror do të parashikohen në rregulloren që do të miratohet nga Ministri i Drejtësisë pas miratimit të “SNDM 2027-2030”. 
Grupi koordinues i partnerëve ndërkombëtarë që do të mbështesin zbatimin e “SNDM 2027-2030” do të jetë një mekanizëm i fuqishëm i cili do të kontribuojë në shmangien e mbivendosjeve dhe mospërputhjeve gjatë zbatimit të masave të “SNDM 2027-2030”. Ky grup do të mblidhet në mënyrë të rregullt dy herë në vit ku partnerët do të diskutojnë masat e implementuara, rezultatet e arritura dhe projektet e ardhshme në mbështetje të SDM-së 2027-2030.
3. [bookmark: _Toc118282612]Sistemi i Monitorimit dhe Raportimit të “SNDM 2027-2030”

Ministria e Drejtësisë do të hartojë raporte gjashtë mujore dhe vjetore monitorimi dhe vlerësimi bazuar në standardet IPSIS për monitorimin dhe raportimin e dokumentave strategjik, të cilët do të prodhojnë informacion të nevojshëm dhe në kohë për politikbërësit mbi progresin e zbatimit të masave që janë parashikuar në Planin e Veprimit të “SNDM 2027-2030”. Plani i Veprimit si pjesë e këtij dokumenti strategjik, duke marrë në konsideratë shkallën e mobilizimit të burimeve financiare për zbatimin e tij, do të rishikohet çdo 2-3 vjet për të siguruar në këtë mënyrë një vlerësim real për zbatimin e tij. 
Ministria e Drejtësisë do të përdorë metodologjinë e monitorimit të bazuar në standardet IPSIS që do të përcaktojnë se si do të kryhet procesi i monitorimit dhe vlerësimit me qëllim krijimin e një sistemi efektiv, të unifikuar dhe sistematik të raportimit të të dhënave të të gjithë institucioneve të përfshira në zbatimin e sistemit IPSIS. 

Sipas këtij dokumenti strategjik, secili institucion raporton mbi nivelin e zbatimit të secilit objektiv dhe masë, mbi buxhetin e alokuar, problemet e hasura dhe vlerësimin e progresit të strategjisë në përgjithësi.  Për monitorimin e zbatimit të angazhimeve të ndërmarra, në lidhje me zbatimin e masave, procesi i monitorimit do të realizohet në nivel objektivi. Verifikimi i të dhënave të raportuara realizohet pjesërisht online për të garantuar saktësinë e tyre.  Përpunimi statistikor i të dhënave kryhet me anë të shifrimit të përgjigjeve sipas raporteve të marra. Këto raporte janë kryesisht të karakterit narrativ, por edhe statistikor duke përdorur treguesit e  rezultateve.

Në përputhje me procedurat që do të ndiqen për raportim & monitorimin në zbatim të Vendimit të Këshillit të Ministrave Nr. 290, datë 11.4.2020 “Për krijimin e bazës të të dhënave shtetërore të sistemit informatik të planifikimit të integruar (SIPI/IPSIS)”, për përgatitjen e raporteve të monitorimit do të ndiqen fazat e mëposhtme.
Faza 1: Marrja e të gjithë kontributeve nga institucionet raportuese dhe konsolidimi i paketës në 
               përputhje me standardet e sistemit;
 Faza 2: Dërgimi i paketës së plotë për vlerësim pranë Agjencisë Shtetërore të Programimit Strategjik dhe Koordinimit të Ndihmës (SASPAC), në Kryeministri në përputhje me standardet e sistemit. Paketa e plotë do të duhet të përfshijë materialet e mëposhtme:
2.1 Raport-Progresin e konsoliduar në përputhje me standardet e sistemit dhe metodologjinë e agjendës së mirëqeverisjes;
2.2 Planin e zbatueshmërisë së masave për periudhën referuese në përputhje me standardet e sistemit dhe metodologjinë e agjendës së mirëqeverisjes;
      2.3 Pasaportën e treguesve në përputhje me standartet e sistemit IPSIS për periudhën     referuese;
2.4 Bazën e të dhënave për vitin referues në zbatim të raportimit të treguesve të strategjisë;
Faza 3: Konsolidimi i paketës pas marrjes dhe reflektimit të komenteve të sjella nga Agjencia Shtetërore e Programimit Strategjik dhe Koordinimit të Ndihmës (SASPAC), në Kryeministri;
Faza 4: Organizimi i mbledhjes së KDS për konsultimin e paketës së konsoliduar dhe marrjen e komenteve nga aktorët;
Faza 5: Reflektimi i komenteve dhe finalizimi i paketës së Raportit të Monitorimit;
Faza 6: Publikimi i raporteve të monitorimit.
Përsa i përket punës për monitorimin e zbatimit të “SNDM 2027-2030”, përgjegjës do të jenë pikat e kontaktit për fëmijët në ministritë e linjës si dhe në institucionet e pavaruara, të cilët mbledhin të dhëna dhe identifikojnë boshllëqet e informacionit që nevojiten. Ministria e Drejtësisë ka rol koordinues dhe raporton në mënyrë periodike mbi ecurinë e zbatimit. Plani i Veprimit parashikon publikimin e progres raporteve 6-mujore dhe vjetore, mbështetjen për raportet monitoruese të shoqërisë civile.
Përfaqësuesit në Ministritë e Linjës do të punojnë me përfaqësuesit në nivel rajonal dhe vendor për të përmirësuar cilësinë e të dhënave. Nevojitet ngritja e kapaciteteve për të garantuar që të gjitha institucionet shtetërore përkatëse të mund të mbledhin të dhënat e nevojshme për monitorimin e zbatimit të SNDM 2027-2030 duke patur në fokus interesin me të lartë të fëmijëve. Për këtë qëllim Ministria e Drejtësisë, përmes Drejtorisë së Politikave dhe Strategjive në Fushën e Drejtësisë, që në fillim të vitit 2023 dhe menjëherë pas miratimit të “SNDM 2027-2030” do të marrë nismën për hartimin e formularëve të unifikuar dhe procedurat e mbledhjes dhe analizimit të të dhënave sasiore dhe cilësore për të gjithë treguesit e strategjisë, trajnimin dhe mentorimin e personave përgjegjës në çdo institucion raportues, duke përcaktuar qartë rolin dhe përgjegjësitë e tyre në mbledhjen e të dhënave deri në pikën fundore ku këto të dhëna gjenerohen.  
Hartimi i formularëve të unifikuara të shoqëruara edhe me metodologjinë e mbledhjes së të dhënave për çdo tregues do të lehtësojë punën e Ministrisë së Drejtësisë për mbledhjen, përpunimin dhe publikimin e statistikave cilësore, punën e Ministrive të Linjës si dhe institucioneve të pavaruara, të cilat janë përgjegjëse  për mbledhjen e informacionit të “SNDM 2022- 2026” dhe konkretizimin e tij në raporte periodike mbi progresin e arritur në drejtim të masave prioritare të parashikuara për periudhën 2027-2030.
[bookmark: _Hlk118130736]Sistemi i Integruar i të Dhënave të Drejtësisë Penale për të Mitur (SIDhDPM) është një instrument shumë i mirë për prodhimin e të dhënave statistikore në kohë reale të drejtësisë penale për të mitur. Konsolidimi i mëtejshëm i këtij sistemi të integruar dhe forcimi i kapaciteteve të institucineve përdoruese të tij është një prioritet i vendosur në këtë strategji. Sfidë në raportimin e kësaj strategjie janë të dhënat për çështjet civile, familjare, administrative ku fëmija merr pjesë ose vendimmarjet në këto procese ndikojnë te fëmijët. Ato do të kërkojnë  unifikimin/standardizimin e formateve të mbledhjes së të dhënave nga të gjithë ofruesit e këtyre shërbimeve. Gjithashtu, të gjitha formularët e unifikuar të plotësuar me të dhëna nga institucionet përgjegjëse do të hidhen në një sistem (Database në format excel) i cili do të lehtësojë konsolidimin e të dhënave statistikore në nivel kombëtar dhe raportimin e ecurisë së treguesve dhe performancën e tyre kundrejt objektivave (targets) në mënyrë periodike. 
Duke qenë se Ministria e Drejtësisë ka rol koordinues, Drejtoria përgjegjëse e Politikave dhe Strategjive në Fushën e Drejtësisë brenda kësaj Ministrie ka të nevojshme të forcojë kapacitetet e saj në fushën e Monitorimit dhe Vlerësimit (M&V), në mënyrë që të koordinohet sa më mirë zhvillimi i politikave të drejtësisë miqësore për fëmijët. Kapacitetet në fushën e M&V do të  ndihmojnë në :
· Ndjekjen e burimit të të dhënave të treguesve;
· Reagime mbi ecurinë e SDM-së;
· Përmirësimi i efektivitetit të SDM-së ;
· Vendime bazuar në informacion;
· Promovimi i llogaridhënies;
· Demonstrimi i impaktit;
· Identifikimi i mësimeve të nxjerra.
 


Tabela e mëposhtme përcakton llojin e informacionit që do të mblidhet nga zbatimi i “SDM 2027-2030” dhe burimin e të dhënave:

	Informacioni që do të mblidhet
	                                    Burimi i të dhënave

	Procesi i zbatimit të “SNDM 2027-2030” dhe progresi i tij.


	· Të dhëna /relacione – të mbledhura në vazhdimësi (raporte, listëprezenca në trajnime, raporte të aktiviteteve ndërgjegjësuese me fëmijët në konflikt/kontakt me ligjin, foto të aktiviteteve, relacione zyrtare, formularë me të dhëna sasiore etj.) 

	Arritja dhe suksesi i ndërhyrjes së “SNDM 2027-2030” në cilësinë e shërbimeve të ofruara për fëmijët në çështjet penale, civile, familjare, administrative.

	· Sondazhe të vogla me përfituesit kryesorë, siç janë intervistat me përfituesit e shërbimeve ose sondazhe mbi nivelin e kënaqësisë së shërbimit të marrë.

	Arritja e ndërhyrjeve të medias të përfshira në “SNDM 2027-2030”.

	· Të dhëna për vlerësimet e mediave, regjistrat e brodcaster-it , analizat në Google, sondazhe të fëmijëve, prindërve, qytetarëve.

	Arritja dhe suksesi i ndërhyrjes së programit në nivelin e popullsisë.

	· Sondazhe me përfaqësues vendorë, qytetarë dhe përfitues shërbimesh.

	Të dhëna cilësore në lidhje me rezultatet e ndërhyrjes.
	· Fokus grupet, intervista të thelluara, diskutime të grupeve të synuara, raste studimore;
· Studime – ndërthurja e të dhënave dhe sondazheve, një program kërkimor më sistematik që i përgjigjet një pyetjeje të caktuar;
· Histori suksesi – përmbledhje rreth një fëmije apo grup fëmijësh që janë ndikuar pozitivisht nga zbatimi i “SNDM 2027-2030”. Do të sigurohen përshkrime te “Historive të suksesshme”, që janë shembuj konkret të arritjeve si rezultat i aktiviteteve të SDM-së të cilat dëshmojnë ndryshime ose përmirësime cilësore dhe sasiore drejt një drejtësie miqësore për fëmijët. 



[bookmark: _Toc73006039][bookmark: _Toc73006628][bookmark: _Toc118282613]


PJESA IV – Analiza Buxhetore 

Në këtë kapitull bëhet analiza e kostove dhe e  burimeve  të financimit për zbatimin e Strategjisë Ndërsektoriale e Drejtësisë për të Mitur dhe planit të saj të veprimit 2027-2030. Kostimi i Planit të veprimit u realizua mbështetur në metodologjinë dhe praktikën e planifikimit buxhetor, ndërsa vlerësimi i kostove treguese është mbështetur në objektivat dhe treguesit e përcaktuar për arritjen e tyre, si dhe në masat, aktivitetet dhe produktet e identifikuara për secilin aktivitet. Përllogaritjet buxhetore janë bërë duke përdorur instrumentin e rekomanduar nga IPSIS, të përshtatur sipas udhëzimeve përkatëse.
Plani i veprimit shoqërohet me një kostim analitik të secilës masë, i mbështetur në një detajim të hollësishëm të shpenzimeve për çdo aktivitet, që përfshin klasifikimin e shpenzimeve në kategori të qarta si: paga dhe sigurime shoqërore, shpenzime të tjera korrente; ekspertizë lokale dhe ndërkombëtare, trajnime, investime, etj. Përllogaritjet janë realizuar sipas viteve financiare, duke paraqitur një shpërndarje të qartë të fondeve në nivel aktiviteti, objektivi specifik dhe qëllimi.
Gjatë procesit të kostimit u identifikuan shpenzimet për secilin aktivitet dhe ato u klasifikuan në kategori shpenzuese të paracaktuara, sipas formatit IPSIS mbi metodologjinë e kostimit. Për kategori të caktuara shpenzimesh si pagat, shpenzimet e trajnimit, shpenzimet e udhëtimeve, shpenzimet e ekspertëve dhe disa kategori pajisjesh janë përdorur kostot standarde të përcaktuara në metodologjinë e kostimit. Përllogaritja e kostove është bërë sipas viteve financiare. 

Gjatë procesit të kostimit u konsultua Programi Buxhetor Afatmesëm 2027-2029 (faza e I), u konsultuan të gjitha institucionet përgjegjëse për zbatimin e planit të veprimit, si dhe u mbështetëm në kostot historike nga zbatimi i strategjisë paraardhëse dhe strategjive të ngjashme ndërsektoriale. Në disa raste u morrën në konsideratë dhe kostot e produkteve të PBA-së të institucioneve përgjegjëse ose aktivitete të ngjajshme.
 Kostoja e përgjithshme e përllogaritur për zbatimin e planit të veprimit është rreth 680.89 milionë lekë, ose rreth7.24 milionë euro. Kursi mesatar për referencë është përllogaritur me 94 lekë për 1 euro.

Tabela e mëposhtme, pasqyron kostot indikative, burimet e financimit dhe hendekun financiar përgjatë 4 viteve të zbatimit të Planit të veprimit 2027–2030.




	Qëllimi i Politikave
	Natyra/ Tipologjia e Kostove
	Kostoja Totale
	Kostot e Planifikuara
	Kosto për tu 
	Hendeku Financiar

	
	
	2027-2030
	PBA 2027-2029
	Planifikuar në
	2027-2030

	
	
	
	Buxheti 
	 Buxhetin 2030
	

	Qëllimi i Politikës 1. Garantimi i aksesit të barabartë, efektiv, gjithëpërfshirës dhe jo-diskriminues në drejtësi për fëmijët djem dhe vajza, të përfshirë në proceset ligjore, në përputhje me standardet ndërkombëtare të të drejtave të fëmijës dhe acquis-in e Bashkimit Evropian. 
	Korente
	195,834,730
	138,980,335
	42,334,400
	(14,519,995)

	
	Kapitale
	0
	0
	0
	

	Qëllimi i Politikës 2: Konsolidimi i një sistemi drejtësie miqësor ndaj fëmijëve djem dhe vajza që garanton pjesëmarrje kuptimplotë, mbrojtje nga riviktimizimi dhe procedura të përshtatura sipas moshës dhe nevojave të të miturve. 
	Korente
	171,106,408
	108,810,528
	35,017,516
	(27,278,364)

	
	Kapitale
	27,600,000
	20,700,000
	6,900,000
	

	Qëllimi i Politikës  3. Forcimi i parandalimit, rehabilitimit, edukimit, shmangies nga ndjekja penale, zbatimit të masave alternative ndaj privimit të lirisë, drejtësisë restauruese dhe riintegrimit të qëndrueshëm të të miturve në konflikt me ligjin, përmes zhvillimit të një sistemi modern, multidisiplinar dhe të bazuar në evidencë, në përputhje me standardet e Bashkimit Evropian.
	Korente
	248,274,777
	174,087,504
	54,582,894
	(19,604,378)

	
	Kapitale
	0
	0
	0
	

	Qëllimi i Politikës 4. Forcimi i qeverisjes, koordinimit ndërinstitucional, transformimit digjital, monitorimit dhe përdorimit të të dhënave dhe evidencave për zhvillimin, zbatimin dhe vlerësimin e politikave të bazuara në të dhëna në fushën e drejtësisë për të mitur. 
	Korente
	38,075,689
	20,274,291
	6,104,879
	(11,696,520)

	
	Kapitale
	0
	0
	0
	

	TOTALI [Leke]
	
	680,891,604
	462,852,658
	144,939,689
	(73,099,257)

	TOTALI [Euro]
	
	7,243,528
	4,923,964
	1,541,912
	(777,652)

	1 euro 94 Leke
	
	
	
	
	


Tabela: Kostot indikative të Startegjise Ndersektoriale të Drejtësisë për të Mitur 2027 - 2030

Për periudhën afatmesme 2027–2030, kostoja është vlerësuar rreth 680.89 milionë lekë, nga të cilat janë planifikuar në buxhetin vjetor dhe Programin Buxhetor Afatmesëm 2027–2029, rreth 67.9% e kostos ose 462.85 milionë lekë. Për vitin 2030, është supozuar që për shumë aktivitete të Planin e Veprimit do të jenë në dispozicion fondet nga Buxheti i Shtetit për shpenzime korrente dhe investime. 

Shpenzimet kapitale përbëjnë 4.0% të kostove treguese, ndërsa kostot korente 96.0%. Hendeku financiar për periudhën 2027–2030 është rreth 73.08 milionë lekë ose 10.7% e kostos indikative. 

Të ndara sipas qëllimeve të politikave, kostot pasqyrohen në tabelë më poshtë. Qëllimi i Politikës III, pritet të ketë në terma financiare peshën më të madhe në zbatimin e PV, përkatësisht 36.5%. Qëllimi i Politikës II arrin në vlerën 29.2%, Qëllimi e Politikës I 28.8.0%, ndërsa qëllimi IV 5.6% të kostos së përgjithshme të planit.

	
	Kosto Korente
	Kosto Kapitale
	Në %

	Qëllimi i Politikës I
	195,834,730
	0
	28.8%

	Qëllimi i Politikës II
	171,106,408
	27,600,000
	29.2%

	Qëllimi i Politikës III
	248,274,777
	0
	36.5%

	Qëllimi i Politikës IV
	38,075,689
	0
	5.6%




Plani i veprimit do të minitorohet dhe rishikohet (në vitin 2029) për ta përshtatur me progresin në zbatimin e masave, por edhe për ta azhornuar atë konform nevojave dhe shpenzimeve buxhetore afatmesme. Për masat e planit që janë të pambuluara financiarisht, MD dhe institucionet e tjera përgjegjëse do të planifikojnë nevojat për financime buxhetore nëpërmjet programeve buxhetore përkatëse, si pjesë e procesit të planifikimit të programit afatmesëm buxhetor dhe buxhetit vjetor, si dhe do të negociojnë me donatorë të ndryshëm për t'i bashkëfinancuar disa aktivitete.

ANNEX 2.  MATRICA E MASAVE DHE AKTIVITETEVE TË STRATEGJISË NDËRSEKTORIALE TË DREJTËSISË PËR TË MITUR 2027-2030
       


	
	LOGJIKA E NDËRHYRJES

	[bookmark: _Hlk243293723]Qëllimi Politik 1: 
	
	Garantimi i aksesit të barabartë, efektiv, gjithëpërfshirës dhe jo-diskriminues në drejtësi për fëmijët djem dhe vajza, të përfshirë në proceset ligjore, në përputhje me standardet ndërkombëtare të të drejtave të fëmijës dhe acquis-in e Bashkimit Evropian.

	Objektivi specifik 1.1: 
	
	Rritja e aksesit të fëmijëve djem dhe vajza, të përfshirë në proceset ligjore në ndihmë juridike falas, mbështetje psikologjike, shërbime sociale dhe mekanizma të specializuar mbrojtjeje, duke garantuar identifikimin, referimin dhe ofrimin në kohë të shërbimeve gjatë të gjitha fazave të procedurave penale, civile dhe administrative.

	Rezultatet e pritshme: 

	
	Deri në vitin 2030, të gjithë fëmijët djem dhe vajza, të përfshirë në proceset ligjore marrin në kohë ndihmë juridike falas, mbështetje psikosociale dhe të shëndetit mendor, shërbime sociale të tjera të nevojshme, nëpërmjet mekanizmave efektivë të identifikimit, referimit dhe koordinimit ndërinstitucional.

	MASA 
	AKTIVITETE
	INSTITUCIONI PËRGJEGJËS
	INSTITUCIONET BASHKËPËRGJEGJES
	AFATI KOHOR

	[bookmark: _Hlk241758686]1.1.1 Forcimi i mekanizmave për identifikimin, referimin dhe aksesin e fëmijëve djem dhe vajza në ndihmë juridike falas dhe mbështetje procedurale të specializuar në kohën e duhur.

	1.1.1.1  Identifikimi dhe referimi në kohë i të miturve që kanë nevojë për ndihmë juridike falas dhe mbështetje të specializuar, që në kontaktin e parë me institucionet, si dhe sigurimi i aksesit në asistencë juridike dhe shërbime të drejtësisë restauruese falas.
	DNJF
	DPPSH,
Bashkitë/NJMF,
UP,
UPS, DHKN,
DHKA, Klinikat e ligjit (IAL), MA
	

2027-2030

	
	1.1.1.2 Hartimi/ rishikimi i procedurave standarde për aksesin e fëmijëve në ndihmën juridike dhe në drejtësinë restauruese.
	
DNJF


	MSHMS/ASHDMF/SHSSH,UP, UPS, DHKA, DHKN
	
2027-2028



	
	1.1.1.3 Hartimi/ rishikimi i  protokolleve  për referimin e fëmijëve në shërbime psikologjike dhe sociale të specializuara sipas nevojave të identifikuara gjatë procedurave gjyqësore dhe administrative, përfshirë mekanizmat për ndjekjen e referimit dhe ngritjen e funksionimit të mekanizmit të feedback-ut.
	

MSHMS, MD
	UP, UPS , Profesionistët e vijës sëparë (MA, MSHMS/ASHDMF, Bashkitë/NjMF, SHP, QPKMR)
	

2027-2028


	
	1.1.1.4 Rritja e numrit, kapaciteteve dhe profesionalizmit të avokatëve të specializuar për çështjet e të miturve përmes trajnimit të vazhdueshëm, mentorimit, supervizimit, certifikimit profesional dhe vlerësimit periodik të performancës.
	

DHKA

	

DNJF/MD, Fakultetet e Drejtësis 
	

2027-2030


	
	1.1.1.5 Ngritja dhe zbatimi i mekanizmave për monitorimin e cilësisë së shërbimeve juridike për fëmijët, si dhe krijimi i një mekanizmi miqësor, të aksesueshëm dhe efektiv ankimimi për fëmijët.
	
MD
	
DNJF,AP, DHKN, DHKA

	
2027-2030


	
	1.1.1.6 Përgatitja, publikimi dhe shpërndarja e informacionit mbi të drejtat e fëmijëve, aksesin në ndihmën juridike falas, procedurat për përfitimin e saj dhe mekanizmat e ankimimit, në formate dhe gjuhë miqësore, të kuptueshme dhe të aksesueshme për të gjithë fëmijët, pavarësisht shtetësisë, aftësisë së kufizuar apo statusit të tyre, në polici, bashki, prokurori, gjykata dhe institucione të tjera relevante.
	

DNJF

	

DPPSH, PP, Gjykatat, Bashkitë, UP
	2027-2030

	
	1.1.1.7 Ndërgjegjësimi i të rinjve për rreziqet e krimeve online/offline dhe forcimi i aftësive për të identifikuar, shmangur dhe raportuar krimet.
	Autoriteti Kombëtar për Sigurinë Kibernetike (AKSK)
Agjencia Kombëtare e Rinisë (AKR), DPAP/ZVAP
	MB, ASHDMF, KDIMDP,
, MA, DNJF, Klinika ligjore pranë universiteteve, MSHMS[footnoteRef:18],   [18:  Linja e këshillimit online (ALO 116) insitutcion raportues përmes MSHMS] 

	

2027-2030


	[bookmark: _Hlk241758701]1.1.2 Përmirësimi i aksesit të të miturve në informacion mbi të drejtat, përgjegjësitë dhe mekanizmat e drejtësisë.
	1.1.2.1 Përditësimi dhe shpërndarja e materialeve informuese miqësore për fëmijët mbi të drejtat dhe mekanizmat e sistemit të drejtësisë, të aksesueshme edhe për fëmijët me aftësi të kufizuara.
	MD, QPKMR, DNJF 
	MSHMS, MA dhe ZVAP
	

2027


	
	1.1.2.2 Hartimi, përshtatja dhe zbatimi i udhëzuesve për profesionistët lidhur me fëmijët viktima dhe dëshmitarë të veprave penale, duke garantuar akses në informacion të përshtatshëm për moshën, pjesëmarrjen dhe dëgjimin e fëmijës, mbrojtjen nga riviktimizimi dhe ritraumatizimi, si dhe respektimin e interesit më të lartë dhe të të drejtave të fëmijës gjatë gjithë procesit.
	MD  KLGJ, KLP, PP, DPPSH, ASHDMF, MPB, MA 
	
	
2027-2030

	1.1.3 Zgjerimi i aksesit në shërbime të specializuara të drejtësisë dhe mbrojtjes për të miturit gjatë të gjitha hapave proceduriale.
	 1.1.3.1 Nënshkrimi i marrëveshjes së bashkëpunimit midis institucioneve qendrore përfshirë dhe bashkitë për ofrimin e shërbimeve për fëmijët në konflik/kontakt me ligjin.  
	MPB, MSHMS, AMVV, MD
	Bashkitë
	2027

	
	1.1.3.2 Sigurimi i ofrimit të shërbimeve për fëmijët, djem dhe vajza në konflik/kontakt me ligjin  gjatë të gjitha hapave proceduriale në bazë të marrëveshjes. 
	MPB, DPPSH, AMVV, Prokuroritë, Gjykatat
	UP, UPS, MSHMS, ASHMDF, Bashkitë/Njësitë e Vetëqeverisjes Vendore, Njësitë e Vlerësimit dhe Referimit të Nevojave (NJVRN), Punonjësit e Mbrojtjes së Fëmijës (PMF) dhe Drejtoria e Përgjithshme e Policisë së Shtetit
	

2028-2030

	Objektivi specifik 1.2  


	

	Reduktimi i barrierave ligjore, institucionale, ekonomike, sociale dhe gjeografike që kufizojnë aksesin në drejtësi të të miturve, me fokus të veçantë tek grupet në situatë vulnerabël.


	
Rezultatet e Pritshme:
	
	Deri në vitin 2030, 100% e dispozitave ligjore dhe akteve nënligjore të identifikuara si pengesë për aksesin e të miturve në drejtësi janë rishikuar në përputhje me standardet ndërkombëtare të drejtësisë miqësore për fëmijët djem dhe vajza.

	[bookmark: _Hlk241758731]1.2.1 Përmirësimi i kuadrit ligjor për aksesin e fëmijëve djem dhe vajza në drejtësi, duke forcuar mbrojtjen e fëmijëve në situata vulnerabiliteti dhe harmonizimin me standardet evropiane e ndërkombëtare.
	1.2.1.1 Analiza e përputhshmërisë së Kodit të Drejtësisë Penale për të Mitur, legjislacionit civil, administrativ dhe të mbrojtjes së fëmijëve, si dhe e akteve nënligjore përkatëse, me standardet evropiane dhe ndërkombëtare.
	MD
	Kuvendi
	


2027-2028

	
	1.2.1.2 Hartimi i rekomandimeve për adresimin e boshllëqeve në kuadrin ligjor dhe nënligjor për aksesin e fëmijëve në drejtësi.
	MD
	Kuvendi, DHKN
	2027-2028

	
	1.2.1.3 Hartimi dhe miratimi i ndryshimeve ligjore dhe nënligjore.
	MD
	Kuvendi
	
2028-2029

	
	1.2.1.4 Vlerësimi i zbatimit dhe efektivitetit të ndryshimeve ligjore dhe nënligjore.
	MD, MSHMS
	Kuvendi, Universitetet
	

2029-2030

	
	1.2.1.5 Hartimi i një udhëzuesi për sistemin e drejtësisë për përcaktimin e interesit më të lartë të fëmijës.
	KLGJ, PP


	MD
	

2027-2028




	[bookmark: _Hlk243293737]Qëllimi Politik 2: 
	
	Konsolidimi i një sistemi drejtësie miqësor ndaj fëmijëve djem dhe vajza që garanton pjesëmarrje kuptimplotë, mbrojtje nga riviktimizimi dhe procedura të përshtatura sipas moshës dhe nevojave të të miturve.

	Objektivi specifik 2.1: 
	
	[bookmark: _Hlk242781564]Forcimi i specializimit, kapaciteteve profesionale, mekanizmave të certifikimit dhe zhvillimit profesional të vazhdueshëm për gjyqtarët, prokurorët, punonjësit e policisë, avokatët, psikologët, punonjësit socialë dhe profesionistët e tjerë që veprojnë në sistemin e drejtësisë për të mitur, duke garantuar zbatimin e standardeve të drejtësisë miqësore ndaj fëmijëve përfshirë dhe barazinë gjinore në praktikën e përditshme profesionale.

	Rezultatet e pritshme: 

	
	Deri në vitin 2030, të paktën 85% e gjyqtarëve, prokurorëve, avokatëve, punonjësve të policisë, psikologëve dhe profesionistëve të tjerë që trajtojnë çështje të fëmijëve kanë përfituar trajnim të specializuar dhe zbatojnë në praktikë standardet e drejtësisë miqësore ndaj fëmijëve gjatë procedurave gjyqësore dhe administrative.

	MASA 
	AKTIVITETE
	INSTITUCIONI PËRGJEGJËS
	INSTITUCIONET 
BASHKËPËRGJEGJES
	AFATI KOHOR

	[bookmark: _Hlk241758853]2.1.1 Konsolidimi i një sistemi të detyrueshëm trajnimi dhe certifikimi për profesionistë që veprojnë në sistemin e drejtësisë për të mitur djem dhe vajza, në përputhje me standardet e drejtësisë miqesore për të mitur. 
	2.1.1.1 Përcaktimi dhe miratimi i standardeve, kritereve dhe kërkesave minimale të specializimit, trajnimit dhe certifikimit për profesionistët që punojnë me dhe për fëmijët.
	MD, SHM, Akademia e Sigurisë, DHKA, DHKN,
UP, UPS, SHP
ASHDMF, Instituti,
DPB, ASPA

	
	


           2027-2030

	
	2.1.1.2  Hartimi dhe përditësimi periodik i programeve dhe moduleve të trajnimit në përputhje me standardet e miratuara.
	SHM
	MD, KLGJ, Gjykatat, KMD, DPPSH
	2027-2030

	
	2.1.1.3 Zhvillimi i trajnimeve të specializuara për tematika specifike dhe kategoritë e profesionistëve me role të veçanta. (këtu futen përfaqësuesit proceduralë, NjMF-të, përmbaruesit, psikologët klinikë e ligjorë, vlerësimi i riskut, intervistimi i fëmijëve etj.) 
	Akademia e Sigurisë, Insituti, DPB, UP, UPS, DHKA, DHKN, ASHDMF, ZVAP
	MD, NJMF, DPPSH, DRAP
	



2027-2030



	
	2.1.1.4 Zhvillimi i trajnimeve të detyrueshme dhe të vazhdueshme për profesionistët e sistemit të drejtësisë për të mitur dhe profesionistët mbështetës.
	SHM, Akademia e Sigurisë, UP, UPS, DHKA, DHKN, DPB
	MD, KLGJ, Gjykatat, KLP, DPPSH
	


2027-2030

	
	2.1.1.5 Certifikimi dhe mbajtja e regjistrave të trajnerëve (ToT) dhe profesionistëve të specializuar në drejtësinë për të mitur.
	SHM, Akademia e Sigurisë, DPPSH, DHKA, DHKN, UP, UPS, SHP
ASHDMF, Instituti, DPB
	MD
	2027-2030

	
	2.1.1.6 Monitorimi dhe vlerësimi, cdo dy vjet, i cilësisë, efektivitetit dhe ndikimit të sistemit të trajnimit dhe certifikimit.
	KLGJ, SHM, Gjykatat, PP, Prokuroritë, Akademia e Sigurisë, DPPSH, DHKA, DHKN, UP, UPS, SHP
NJMF, ASHDMF, DPB, MD
	
	2027-2030

	[bookmark: _Hlk242780926][bookmark: _Hlk241758866]2.1.2 Evidentimi dhe dokumentimi i instrumentave me të mira kombëtare dhe ndërkombëtare në drejtësinë për të mitur.
 
	2.1.2.1 Identifikimi dhe dokumentimi i praktikave të mira kombëtare dhe ndërkombëtare në drejtësinë penale për të mitur.
	MD/Instituti
	[bookmark: _Hlk241745081]KLGJ, Gjykatat, GjL, PP, Prokuroritë, DPP, DHKA, DPB, ASHDMF
	

2028-2030

	
	2.1.2.2 Përgatitja, përmbledhja dhe shperdarja e materialeve tematike mbi programet e drejtësisë restauruese, ndërmjetësimin, programet e rehabilitimit/riintegrimit dhe vendimeve gjyqësore të unifikuara në kuadër të drejtësisë penale për të mitur bazuar ne praktikat me te mira.
	QPKMR, Instituti
	GJL, MSHMS, PP, DHKN, DHKA, DPB
	

2028-2030


	[bookmark: _Hlk242780940]Objektivi specifik 2.2
	
	[bookmark: _Hlk242781583]Zhvillimi i mëtejshëm dhe zbatimi i procedurave, mekanizmave dhe mjediseve miqësore ndaj fëmijëve djem dhe vajza që garantojnë pjesëmarrjen e sigurtë, efektive dhe kuptimplotë të të miturve në procedurat gjyqësore dhe administrative, si dhe mbrojtjen e tyre nga riviktimizimi, traumatizimi dhe çdo formë trajtimi të papërshtatshëm. 

	Rezultatet e pritshme: 

	
	Të paktën 90% e fëmijëve djem dhe vajza pjesëmarrës në procedura gjyqësore dhe administrative përfitojnë nga mekanizma dhe procedura miqësore për fëmijët, që garantojnë pjesëmarrje kuptimplotë dhe mbrojtje nga riviktimizimi dhe traumatizimi.

	[bookmark: _Hlk241758965]2.2.1 Garantimi dhe përmirësimi procedurave në lidhje me të drejtën e pjesëmarrjes së sigurt të fëmijëve djem dhe vajza në proceset gjyqësore penale, civile dhe administrative.


	2.2.1.1 Përditësimi dhe zbatimi i standardeve dhe protokolleve për dëgjimin dhe pjesëmarrjen e fëmijëve në procedurat penale, civile dhe administrative, sipas moshës, nivelit të zhvillimit dhe nevojave individuale të tyre. 
	KLGj, Gjykatat, PP, Prokuroritë, DPPSH
	


	


2027-2030

	
	2.2.1.2 Përditësimi dhe përdorimi i formularëve, udhëzimeve të përshtatura sipas moshës, nivelit të zhvillimit dhe nevojave individuale, duke garantuar aksesueshmërinë për fëmijët me aftësi të kufizuara.
	KLGj, Gjykatat, PP, Prokuroritë, DPPSH, SHP
	






	



2027-2030

	
	2.2.1.3 Përditësimi dhe zbatimi i standardeve për mbrojtjen e fëmijëve viktima dhe dëshmitarë nga riviktimizimi, përfshirë përdorimin e regjistrimeve audio/video dhe shmangien e marrjeve të përsëritura në pyetje, në përputhje me legjislacionin në fuqi.
	DPPSH,
Gjykatat, Prokuroritë
	KLGj, PP
	


2027-2030

	[bookmark: _Hlk241758980]2.2.2 Forcimi i mekanizmave për mbrojtjen e të miturit nga riviktimizimi dhe traumatizimi gjatë proceseve gjyqësore.
	2.2.2.1 Përditësimi dhe zbatimi i standardeve për vlerësimin e riskut të riviktimizimit dhe nevojave mbrojtëse të fëmijës.
	KLGJ, Gjykatat
	AP, KMD
	

2027-2028

	
	2.2.2.2 Garantimi i mbështetjes së përshtatshme profesionale dhe masave mbrojtëse gjatë dëgjimit dhe marrjes në pyetje të fëmijëve, në përputhje me legjislacionin në fuqi.
	Prokuroritë, DPPSH, UP,
DHKA, NJMF
	MD, PP, Gjykatat
	


2027-2030

	
	2.2.2.3 Zbatimi dhe monitorimi i përdorimit të ambienteve miqësore dhe procedurave të përshtatura për dëgjimin e fëmijëve viktima dhe dëshmitarë.
	Gjykatat, Prokuroritë

	KLGj, PP
	

2027-2030

	
	2.2.2.4 Zhvillimi dhe perdorimi i infrastrukturës dhe mjeteve teknologjike për dëgjimin e fëmijëve në distance, kur kjo është në interesin më të lartë të fëmijës.
	Gjykatat, Prokuroritë

	KLGj, PP
	

2027-2030

	[bookmark: _Hlk241758992]2.2.3 Krijimi dhe funksionimi i plotë i hapësirave miqësore për të miturit në konflikt/kontakt me ligjin në institucionet e drejtësisë.
	2.2.3.1. Hartimi, përditësimi dhe zbatimi i standardeve për ambientet miqësore dhe të aksesueshme për të miturit në institucionet e drejtësisë.
	Gjykatat,
PP
DPPSH
	KLGJ
	

2027-2030

	
	2.2.3.2. Përshtatja dhe zgjerimi i ambienteve miqësore për të miturit në institucionet e drejtësisë, bazuar në vlerësimin e nevojave.
	DPPSH
	


	
2028-2030

	
	2.2.3.3 Monitorimi periodik i funksionalitetit të ambienteve miqësore për të miturit në institucionet e drejtësisë, në bazë të standardeve të miratuara
	KLGJ, PP, DPPSH
	MD
	

2029-2030

	[bookmark: _Hlk241759004]2.2.4 Garantimi i informacionit të përshtatur dhe pjesëmarrjes kuptimplotë të të miturit, në çdo fazë të procesit.
	2.2.4.1 Monitorimi i shqyrtimit të shpejtë me përparësi dhe pa vonesa të pajustifikuara duke respektuar të drejtat e tij dhe vendimet që e prekin.
	
PP, KLGJ,  QNL  
	Prokuroritë, Gjykatat,
DPPSH,
DNJF
	
2027-2030

	
	2.2.4.2 Zhvillimi i metodikave për marrjen e mendimit e të miturit në mënyrë të sigurtë, konfidenciale dhe të përshtatur në përputhje me moshën dhe nivelin e zhvillimit e tij.
	UPS
	KDIMDP, DHKA, UP
	


2027-2028

	
	2.2.4.3 Krijimi dhe zbatimi i mekanizmave konfidenciale për përgatitjen e ankesës miqësore për të miturin lidhur me mënyrën e trajtimit të tyre gjatë procedurave. 
	Polici, prokurori, NjMF 
	

Institucionet relevante që punojnë me dhe për të miturit në konflikt/kontakt me ligjin
	

2027-2028

	[bookmark: _Hlk241759014]2.2.5 Forcimi i monitorimit dhe llogaridhënies për respektimin e të drejtave të miturve në procedurat gjyqësore.
	2.2.5.1 Zhvillimi i treguesve për monitorimin e respektimit të standardeve të pjesëmarrjes së të miturit në proceset gjyqësore dhe mbledhja dhe analizimi periodik i të dhënave.
	AP
	MD, DNJF, KMD,  DHKA
	

2027-2030

	
	2.2.5.2 Krijimi i një mekanizmi monitorues dhe vlerësues që përfshin feedback-un, e fëmijëve për cilësinë e trajtimit të tyre gjatë procedurave gjyqësore dhe administrative dhe cilësisë së shërbimeve të ofruara nga institucionet që punojnë me dhe për fëmijët.
	AP
	MD, Prokuroritë, Gjykatat, DPPSH, DHKN, DHKA, DNJF, QNL, Klinikat e Ligjit, ASHDMF,  DPShP, DPP, IEVP, QPKMR, KMD, KDIMDP
	


2027-2030




	Qëllimi Politik 3: 
	
	[bookmark: _Hlk242781042] Forcimi i parandalimit, rehabilitimit, edukimit, shmangies nga ndjekja penale, zbatimit të masave alternative ndaj privimit të lirisë, drejtësisë restauruese dhe riintegrimit të qëndrueshëm të të miturve në konflikt me ligjin, përmes zhvillimit të një sistemi modern, multidisiplinar dhe të bazuar në evidencë, në përputhje me standardet e Bashkimit Evropian.

	[bookmark: _Hlk243295669]Objektivi specifik 3.1: 
	
	[bookmark: _Hlk242781061] Forcimi i sistemit rehabilitues për të miturit në konflikt me ligjin, përmes funksionalizimit të Institutit të Rehabilitimit dhe Riintegrimit për të Miturit në Konflikt me Ligjin (Instituti), zgjerimit të përdorimit të programeve të shmangies dhe masave alternative, si dhe zhvillimit të shërbimeve rehabilituese të individualizuara dhe të bazuara në nevoja.

	Rezultatet e pritshme: 

	i. 
	Deri në vitin 2030, rritet përdorimi i programeve të shmangies dhe masave alternative ndaj privimit të lirisë, ndërsa të miturit djem dhe vajza në konflikt me ligjin përfitojnë shërbime rehabilituese të individualizuara, të bazuara në vlerësimin e nevojave dhe faktorëve të riskut.

	MASA 
	AKTIVITETE
	INSTITUCIONI PËRGJEGJËS
	INSTITUCIONET 
BASHKËPËRGJEGJES
	AFATI KOHOR

	[bookmark: _Hlk243295691][bookmark: _Hlk241759035]3.1.1 Krijimi dhe konsolidimi i kuadrit institucional dhe operacional të Institutit të Rehabilitimit dhe Riintegrimit për të Miturit në Konflikt me Ligjin.
	3.1.1.1. Plotësimi i kuadrit nënligjor, hartimi dhe miratimi i modelit funksional dhe strukturës organizative të Institutit, në zbatim të KDPM.
	MD
	
	
6 mujori i parë 2027

	
	3.1.1.2. Hartimi dhe miratimi i rregullores së brendshme, procedurave standarde të operimit (SOP), manualeve të punës dhe standardeve profesionale të stafit multidisiplinar.
	

MD
	
	


2027

	
	3.1.1.3. Përditësimi i sistemit të menaxhimit të rasteve dhe hartimi i standardeve të cilësisë dhe mekanizmave të monitorimit të performancës së Institutit.
	MD/ Instituti
	Institucionet relevante që punojnë me dhe për të miturit në konflikt/kontakt me ligjin
	
2027 - 2030

	[bookmark: _Hlk241759045]3.1.2 Ngritja e kapaciteteve profesionale dhe operacionale të Institutit të Rehabilitimit dhe Riintegrimit për të Miturit në Konflikt me Ligjin. 
	3.1.2.1 Rekrutimi dhe trajnimi fillestar i stafit të Institutit mbi rehabilitimin dhe riintegrimin e të miturve, sipas standardeve të BE-së. 
	MD
	
Instituti 
	
2027-2028

	
	3.1.2.2 Hartimi dhe zbatimi i programeve të zhvillimit profesional të vazhdueshëm për stafin multidisiplinar të Institutit, përmes trajnimeve, vizitave studimore dhe shkëmbimit të përvojave me institucionet homologe të BE-së.
	Instituti
	



Institucionet relevante që punojnë me dhe për të miturit në konflikt me ligjin (UP, UPS, SHM, etj)
	




2027-2030

	[bookmark: _Hlk242781113]3.1.3. Krijimi dhe zbatimi i programeve individuale të rehabilitimit, edukimit dhe riintegrimit, bazuar në vlerësimin e riskut, nevojave dhe progresit të të miturve në konflikt me ligjin.
	3.1.3.1. Hartimi i standardeve të cilësisë dhe instrumenteve të vlerësimit individual të riskut, nevojave dhe progresit rehabilitues.
	Instituti
	
Institucionet relevante që punojnë me dhe për të miturit në konflikt/kontakt me ligjin
	

2027-2030


	
	3.1.3.2. Kryerja e vlerësimeve multidisiplinare dhe hartimi e përditësimi i planeve individuale të rehabilitimit, edukimit dhe riintegrimit.
	Instituti
	




	

2027-2030

	
	3.1.3.3. Zbatimi, monitorimi dhe përmirësimi i programeve individuale rehabilituese, edukuese dhe riintegruese për të miturit.
	Instituti
	
Institucionet relevante që punojnë me dhe për të miturit në konflikt/kontakt me ligjin 
	

2027-2030





	[bookmark: _Hlk241759080][bookmark: _Hlk242781132]3.1.4 Forcimi i shërbimeve psiko-sociale dhe multidisiplinare për të miturit në konflikt me ligjin.
	3.1.4.1 Ofrimi i vlerësimeve periodike psikologjike dhe sociale.
	Instituti
	UP, UPS, NJMF, Institucionet relevante që punojnë me dhe për të miturit në konflikt/kontakt me ligjin
	
2027-2030


	
	3.1.4.2. Zhvillimi i programeve të specializuara për trajtimin e traumës, sjelljeve agresive dhe varësive.
	Instituti
	
MSHMS
	
2027-2030


	[bookmark: _Hlk241759093][bookmark: _Hlk242781143]3.1.5 Rritja e aksesit në arsim dhe formimin profesional gjatë qëndrimit në Institutin e Rehabilitimit dhe Riintegrimit për të Miturit në Konflikt me Ligjin.
	3.1.5.1. Sigurimi i aksesit të të miturve në arsimin formal, joformal dhe programet e formimit profesional.
	Instituti
	

MA, MEI/AKPA
	

2027-2030


	
	3.1.5.2. Certifikimi i aftësive të fituara dhe mbështetja për vijimin e arsimit ose formimit profesional pas daljes nga Instituti.
	Instituti
	

MEI/AKPA, MA
	

2027-2030



	Objektivi specifik 3.2
	
	[bookmark: _Hlk242781074]Forcimi i mekanizmave të riintegrimit social dhe parandalimit të recidivizmit përmes, zhvillimit të sistemit “aftercare”, koordinimit ndërinstitucional dhe rritjes së përfshirjes së familjes, komunitetit, sistemit arsimor dhe tregut të punës.

	Rezultat të pritëshme:
	
	 Deri në vitin 2030, me shume se 90% e të miturve që përfundojnë programet rehabilituese ose masat alternative përfshihen në arsim, formim profesional, punësim ose programe komunitare mbështetëse, ndërsa mekanizmat e drejtësisë restauruese dhe sistemi i mbështetjes pas përfundimit të masës kontribuojnë në uljen e recidivizmit dhe forcimin e riintegrimit social.

	[bookmark: _Hlk242781194]3.2.1. Forcimi i zbatimit të masave alternative ndaj privimit të lirisë dhe shmangies nga ndjekja penale, përmes programeve të standardizuara të drejtësisë restauruese, planeve individuale të rehabilitimit, shërbimeve komunitare dhe përfshirjes së familjes.
	3.2.1.1. Hartimi dhe zbatimi i programeve të standardizuara të rehabilitimit dhe drejtësisë restauruese për të miturit në komunitet.
	Instituti , MSHMS/ASHDMF/SHSSH, DHKN
	

	


2027-2030 


	
	3.2.1.2 Zbatimi i vlerësimit multisektorial si bazë për shmangien nga ndjekja penale.
	PP, KLGJ 
	

Gjykatat, prokuroritë
	

2027-2030

	
	3.2.1.3 Zgjerimi i shërbimeve sociale komunitare, mbështetje psikosociale, mbështetje familjare, mentorimi, dhe shërbimet e tjera rehabilituese sipas nevojave individuale të fëmijës, përmes “Fondi Social”.
	MSHMS
	


Drejtoritë sociale të Bashkive, NJMF
	



2027-2030

	
	3.2.1.4. Hartimi dhe zbatimi i planeve individuale të rehabilitimit dhe riintegrimit, duke siguruar koordinimin dhe vazhdimësinë e shërbimeve në komunitet.
	SHP, Instituti/ QPKMR, NJMF
	Instituti, Bashkitë
	
2027-2030

	[bookmark: _Hlk241759149][bookmark: _Hlk242781271]3.2.2 Krijimi dhe funksionalizimi i sistemit të mbështetjes pas përfundimit të masës (Aftercare)[footnoteRef:19] për të miturit në konflikt me ligjin. [19:  Kudo ku eshte referuar fjala “aftercare” eshte nenkuptuar “sistemi i mbështetjes pas përfundimit të masës”] 

	3.2.2.1 Hartimi i planeve individuale të tranzicionit dhe riintegrimit para përfundimit të masës.
	IEVP Kavajë, QPKMR, Instituti

	
Bashkitë
	        
             2027-2030


	
	3.2.2.2 Hartimi dhe miratimi i modelit kombëtar pas përfundimit të masës “aftercare” për të miturit në konflikt me ligjin.
	MD, MSHMS
	MA, MEI, QPKMR, Instituti, DPB, ASHDMF
	2027-2029

	
	3.2.2.3 Ofrimi i mbështetjes së familjes përmes programeve sociale dhe fuqizimit ekonomik në proceset rehabilituese të të miturit në konflikt/kontakt me ligjin.
	Bashkitë
	Biznese lokale
	

2027-2030

	
	3.2.2.4 Monitorimi i rasteve të të miturve ne konflikt me ligjin për të paktën 6 muaj pas përfundimit të masës.
	QPKMR
	Instituti
	
2027-2030

	[bookmark: _Hlk241759179][bookmark: _Hlk242781287]3.2.3 Zhvillimi dhe promovimi i mekanizmave të drejtësisë restauruese si pjesë e procesit të riintegrimit social.
	3.2.3.1 Hartimi i udhëzimeve për zbatimin e drejtësisë restauruese për të miturit.
	MD, PP, KLGJ, DHKN
	

	       
             2027-2028


	
	3.2.3.2 Përfshirja e ndërmjetësit në proceset restauruese dhe zhvillimi i programeve që promovojnë marrjen e përgjegjësisë dhe riparimin e dëmit për të mitur në konflikt/kontakt me ligjin.
	DHKN
	MD, DPPSH, PP, Gjykatat
	

2027-2030

	
	3.2.3.3 Monitorimi i rezultateve të mekanizmave të drejtësisë restauruese për të mitur në konflikt/kontakt me ligjin.
	MD, Instituti , QPKMR
	
	

2027-2030

	[bookmark: _Hlk241759189][bookmark: _Hlk241834345][bookmark: _Hlk242781301]3.2.4  Përfshirja e familjes, komunitetit, arsimit dhe tregut të punës në procesin e riintegrimit.
	3.2.4.1 Krijimi i partneriteteve me bizneset dhe institucionet publike për praktika profesionale dhe punësim.
	Dhoma Kombëtare e Biznesit
	
Bashkitë, QPKMR 

	        
            2027-2030


	
	3.2.4.2 Përshirja e të Rinjve në konflikt / kontakt me ligjin në procesin e riintegrimit në skemat e Garancisë Rinore.
	MEI, Instituti, AKPA
	QPKMR
	

2027-2030

	
	3.2.4.3 Ofrimi i shërbimeve të orientimit në karrierë dhe këshillimit për punësim për të miturin në konflikt/kontakt me ligjin.
	AKPA, QPKMR, Instituti
	MEI, Biznese, Bashkite
	

2027-2030

	[bookmark: _Hlk241759199][bookmark: _Hlk242781334]3.2.5 Shërbime multisektoriale për viktimat dhe dëshmitarët (Barnahus).

	3.2.5.1 Hartimi/miratimi i Modelit Kombëtar Barnahus, standardeve kombëtare të shërbimit dhe protokollit ndërinstitucional Barnahus.
	MD/MSHMS, Instituti
	Institucionet relevante që punojnë me dhe për të miturit në konflikt/kontakt me ligjin
	

2027-2028

	
	3.2.5.2. Pilotimi i modelit Barnahus për ofrimin e shërbimeve të integruara dhe menaxhimin e koordinuar të rasteve të fëmijëve viktima dhe dëshmitarë.
	MD/MSHMS, Instituti
	Institucionet relevante që punojnë me dhe për të miturit në konflikt/kontakt me ligjin
	

2027-2028

	
	3.2.5.3. Shtrirja graduale territoriale e modelit Barnahus, bazuar në rezultatet e pilotimit dhe përvojën ekzistuese.
	Bashkitë
	Institucionet relevante që punojnë me dhe për të miturit në konflikt/kontakt me ligjin
	

2027-2030





	Qëllimi Politik 4: 
	
	[bookmark: _Hlk236903879][bookmark: _Hlk242781355]Forcimi i qeverisjes, koordinimit ndërinstitucional, transformimit digjital, monitorimit dhe përdorimit të të dhënave dhe evidencave për zhvillimin, zbatimin dhe vlerësimin e politikave të bazuara në të dhëna në fushën e drejtësisë për të mitur.

	Objektivi specifik 4.1: 
	
	[bookmark: _Hlk236903948][bookmark: _Hlk242781367]Forcimi dhe institucionalizimi i mekanizmave të koordinimit, bashkëpunimit, raportimit dhe llogaridhënies ndërmjet institucioneve përgjegjëse për drejtësinë për të mitur në nivel qendror dhe vendor, me qëllim sigurimin e një qasjeje të integruar, multidisiplinare dhe të orientuar drejt rezultateve për fëmijët. 

	Rezultatet e pritshme: 

	
	Mekanizmat ndërinstitucionalë të koordinimit dhe llogaridhënies në fushën e drejtësisë për të mitur funksionojnë në mënyrë efektive në nivel qendror dhe vendor, duke siguruar shkëmbim të rregullt informacioni, vendimmarrje të koordinuar dhe monitorim të përbashkët të rezultateve për fëmijët në kontakt dhe konflikt me ligjin.

	MASA 
	AKTIVITETE
	INSTITUCIONI PËRGJEGJËS
	INSTITUCIONET 
BASHKËPËRGJEGJES
	AFATI KOHOR

	[bookmark: _Hlk241834387]4.1.1 Forcimi i qeverisjes dhe koordinimit ndërinstitucional të sistemit të drejtësisë për të mitur.

	4.1.1.1. Hartimi dhe formalizimi i marrëveshjeve dhe protokolleve të bashkëpunimit ndërinstitucional në nivel qendror dhe vendor.
	DPPSH, SSHS, NMF
	MSHMS, MPB, MA, Bashkitë
	2027-2030

	
	4.1.1.2. Hartimi dhe zbatimi i procedurave standarde për referimin dhe ndjekjen e rasteve të të miturve në konflikt dhe kontakt me ligjin.
	QPKMR/ Instituti
	Institucionet dhe profesionistët që trajtojnë rastet e fëmijëve në konflikt/kontakt me ligjin në nivel qendror dhe vendor
	2027-2028

	
	4.1.1.3. Organizimi i takimeve periodike të koordinimit dhe vlerësimi i efektivitetit të bashkëpunimit ndërinstitucional.
	MD, MSHMS, MPB
	ASHDMF, NJMF/Bashkitë, QPKMR, SHP, AMVV
	2027-2030

	[bookmark: _Hlk236905693][bookmark: _Hlk242781425][bookmark: _Hlk241834396]4.1.2 Forcimi i llogaridhënies publike dhe pjesëmarrjes së fëmijëve në qeverisjen e sistemit të drejtësisë për të mitur.


	4.1.2.1 Trajnimi i stafit të NJMF-ve në bashki në mbështetjen e të miturve në konflikt/kontakt me ligjin dhe raportimin e rasteve.
	ASHDMF, 
AMVV (TALGA)
	NJMF, MPB
	2027-2030

	
	4.1.2.2 Zhvillimi i procedurave për raportimin dhe shkëmbimin e informacionit ndërmjet bashkive dhe institucioneve qendrore dhe ofrimi i asistencës teknike për institucionet vendore.
	ASHDMF, MD
	Bashkitë, UP, SHM
	2027

	
	4.1.2.3 Monitorimi i ofrimit të shërbimeve per te mitur në konflikt/kontakt me ligjin në nivel vendor.
	ASHDMF
	Bashkitë, UP, SHM
	2027-2030

	[bookmark: _Hlk242781386]Objektivi specifik 4.2
	
	[bookmark: _Hlk236903989]Konsolidimi i Sistemit të Integruar i të Dhënave të Drejtesisë Penale për të Mitur në konflikt me ligjin për mbledhjen, analizimin dhe raportimin e të dhënave statistikore të ndara ne kategori sipas moshës, gjinisë, statusit social, territorit dhe kategorive të tjera relevante, me qëllim monitorimin dhe vlerësimin e politikave dhe shërbimeve për të miturit në kontakt/konflikt me ligjin penal.

	Rezultatet e pritshme: 

	
	Deri në vitin 2030, 100% e institucioneve përgjegjëse për drejtësinë për të mitur raportojnë rregullisht në Sistemin e Integruar të të Dhënave të Drejtësisë Penale për të Mitur, duke gjeneruar statistika të ndara në kategori dhe raporte periodike që përdoren për monitorimin dhe vlerësimin e politikave dhe shërbimeve për të miturit në konflikt dhe kontakt me ligjin.

	[bookmark: _Hlk236905872][bookmark: _Hlk241834423]4.2.1 Përdorimi me efikasitet i Sistemit të Integruar të të Dhënave të Drejtesisë Penale për të Mitur në kontakt dhe konflikt me ligjin.
	4.2.1.1 Rishikimi i treguesve në Sistemin e Integruar të të Dhënave të Drejtesisë Penale për të Mitur dhe formateve ekzistuese të mbledhjes së të dhënave bazuar në parashikimet e reja ligjore.
	MD/QPKMR
	


	

2027-2030

	
	4.2.1.2 Sigurimi i përditësimit të rregullt te sistemit dhe kontrollit të cilësisë së të dhënave të raportuara nga institucionet pjesëmarrëse në Sistemin e Integruar të të Dhënave të Drejtesisë Penale për të Mitur.
	QPKMR/MD
	
Institucionet përdoruese të sistemit sipas VKM nr. 149, datë 20.03.2019, e ndryshuar
	

2027-2030

	
	4.2.1.3 Trajnimi i personave përgjegjës për përdorimin e Sistemit të Integruar të të Dhënave të Drejtësisë Penale për të Mitur, në kuadër të hedhjes së të dhënave, raportimit dhe administrimit të sistemit”.
	QPKMR/MD

	

Institucionet përdoruese të sistemit sipas VKM nr. 149, datë 20.03.2019, e ndryshuar
	


2027-2030

	[bookmark: _Hlk236905891][bookmark: _Hlk241834435]4.2.2 Forcimi i monitorimit, vlerësimit dhe përdorimit të evidencave për politikbërje.
	4.2.2.1. Rishikimi dhe standardizimi i instrumenteve të mbledhjes dhe përpunimit të të dhënave për të miturit, në përputhje me legjislacionin dhe standardet ndërkombëtare.
	MD
	Të gjitha institucionet që punojnë me dhe për fëmijët ne konflikt/kontakt me ligjin
	



2027-2030


	
	4.2.2.2. Mbledhja dhe përpunimi i të dhënave statistikore për të miturit në çështjet penale, civile, familjare dhe administrative, përfshirë aksesin në shërbime.
	DNJF, UPS, UP
	Të gjithë institucionet që punojnë me dhe për fëmijët
	


2027-2030


	
	4.2.2.3. Hartimi dhe publikimi i statistikave dhe analizave tematike për të miturit në konflikt dhe kontakt me ligjin, nga MD dhe INSTAT.

